(9 ސެޕްޓެމްބަރ 2021 އާ ގުޅޭ)\nދުރުގައި އޮތް ކަޅުކުލައިގެ ކާރު ކައިރިން ނުކުތް ލައިޒަލް ފެނުނީ ދެނެވެ. އޭނާ ހުއްޓިލުމާއެކު ހުރީ ސީދާ ނީރާއަށް ބަލާށެވެ. އޭނާ ފޯނަށް ސަމާލުކަން ދީފައި އިސް އުފުލާލި ހިނދު ނީރާގެ ފޯނަށް މެސެޖު އަތުވެއްޖެއެވެ.\n"މިރޭ އެންމެންނާއެކު ފެންނާނެތަ؟" ލައިޒަލް އަހާފައި އޮތެވެ.\nފޯނަށް ބަލާލާފައި ދުރުގައި ފެންނަން ހުރި ލައިޒަލްއަށް އަނެއްކާ ވެސް ނީރާ ބަލަން ފެށިއެވެ. ލައިޒަލް ހުރި ހިސާބުން އެ މޫނުގައިވި ހުރިހާ އަސަރެއް ދެނެގަންނަން ފަސޭހައެއް ނުވިއެވެ. އެ ދެ ލޮލުގައިވަނީ ކީކޭ ކަމެއް ބުނާކަށް ނޭނގެއެވެ. ލައިޒަލް އަދިވެސް ނީރާގެ ނިންމުން ބަދަލުކުރަން ބޭނުންވަނީބާއެވެ. ނީރާއަކަށް ނުވިސްނުނެވެ. މިވީ މަސް ދުވަހުގެ ތެރޭގައި ލައިޒަލް އޭނާއަށް އިޝާރާތެއްކޮށް ނުލައެވެ. ދެން މާލެ އައުމުން މަރުހަބާކިޔެވެ. އެއަށްފަހު ނީރާގެ ކުރިމައްޗަށް އޭނާ އެރީ އަދިކިރިޔާއެވެ. ލައިޒަލް ރާވަނީ ކޮންކަމެއް ހެއްޔެވެ. ނީރާގެ ކުޑަކުޑަ އިޝާރާތަކުން ވެސް ލައިޒަލްގެ އުންމީދުތައް އާވެދާނެއެވެ. ނީރާ އެގޮތް ބޭނުމެއްނުވެއެވެ. ލައިޒަލްގެ ހިތަށް ތުރާ ދޭން ނޭތީއެވެ. ހަގީގަތެއްނެތް އުންމީދުތަކެއް ލައިޒަލްއަށް ދޭން ނޭދެނީއެވެ.\nނީރާއާއި ލައިޒަލްގެ ދެމެދަށް އެޅުނު ހުރަހަކަށް ގޭޓު ކައިރީ މަޑުކޮށްލި ކާރުވިއެވެ. އިސްއޮބާލައި ފުން ނޭވާއެއް ނީރާ ލިއެވެ. މަޑުމަޑުން އައިސް ކާރުގެ ދޮރުފަތް ހުޅުވާލިއެވެ. އީހާނާއި ޖެހިގެން ކުރީގައި ހުރި ސީޓުގައި އޭނާ ހަމަޖެހިލިއެވެ. ކާރު ދުއްވާލުމުން ސިއްރު ގޮތަކަށް ނީރާ މަގުމައްޗަށް ބަލާލިއެވެ. ލައިޒަލް އެ ހުރި ފިޔަވަޅުމަތީ ހުއްޓާ ފެނުނެވެ. ނީރާއަށް ތުންފިއްތާލެވުނެވެ.\n"ޝޮޕިންއަށް ދާނަން. ޗޮކޮރީނާ ގަނެދޭނަން." އީހާނު އަހާލިއެވެ. ދޮރުފަތުގެ ބިއްލޫރިގަނޑުން ބޭރު ބަލަން އިން ނީރާ މަޑުމަޑުން ދެފަރާތަށް ބޯހޫރާލީއެވެ. ނުވިސްނާ ހުއްޓާ ހަޔާތައް ބިންދާލި ރާޅުން ނީރާގެ މުޅި ދިރިއުޅުން ގެއްލިއްޖެއެވެ. އެއީ ކުރީގެ ނީރާއެއް ނޫނެވެ. ކުރީގެ ނީރާނަމަ އޭނާ ހުންނާނީ އީހާނު އެހެން ނުބުނެގެންނެވެ. އޭނާ ބޭނުން ކޮންމެ އެއްޗެއް އަގަކަށް ބެލުމެއްނެތި އީހާނު ގަނެދޭނެއެވެ. ހާއްސަކޮށް އައިސްކުރީމެވެ. ޗޮކުލެޓެވެ. އެކަމަކު އެ ދެމެދުގައި އޮތް އެ ގުޅުން ބަދަލުވެއްޖެއެވެ. އޭރުށް ދުށް ގާތްކަމެއް އީހާނާ މެދު ނީރާގެ ހިތަކު ނެތެވެ. އެއަށްވުރެ ނަފުރަތުގެ ފާރެއްވަނީ ލެވިފައެވެ. އެ ފާރު ދުވަހަކަށްވުރެ ދުވަހެއް އަންނަނީ ބޯވަމުންނެވެ. ދުނިޔެމަތިން ނީރާ ފޫހިވެއްޖެއެވެ. ވަޒީފާއަށް ނުކުންނަނީ ގޭތެރޭގައި ނުހުންނާށެވެ. ދެއްކެން އޮތީ ހަމައެކަނި އެ އުޒުރުކަމަށްވީމައެވެ. އެ ގޭތެރޭގައި އޭނާގެ ނޭވާ ހާސްވަނީއެވެ.\n"އައި ސަމްތިން ފޯ ޔޫ." އީހާނު ހިނިތުންވުމަކާއެކު ބުނެލިއެވެ.\nނީރާ ބަލާނުލުމުން އޭނާގެ ކޯތާފަތުގައި އީހާނު އަތްތިލަ ޖައްސާލިއެވެ. ފަރުވާކުޑަ ގޮތަކަށް ނީރާ މޫނު އަނބުރާލިއެވެ. އެއާއެކު ފަހަތު ސީޓުގައި މާބޮނޑިއެއްހެން ޗޮކުލެޓާއި ފިނިފެންމަލުން ހަދާފައިވާ ހަދިޔާ އީހާނު ދައްކާލިއެވެ. ނީރާ ފަހަތަށް ބަލަން އިނދެފައި އީހާނަށް ބަލާލިއެވެ. ދެން ލުއި ހިނިތުންވުމެއް ބަދަލުކޮށްލަމުން ޝުކުރު އަދާކުރިއެވެ.\nގޭތެރެއަށް ވަދެގެން އައި ދެމަފިރިން ސޯފާގައި ލަމްހާއަށް ފެނުނެވެ. އޭނާއަށް އީހާނުގެ އަތުގައި އޮތް ހަދިޔާ ފެނުނެވެ. ފުޅާ ހިނިތުންވުމަކާއެކު ކޮންކަމެއްތޯ އެއީ ލަމްހާ އަހާލިއެވެ. މަންމައަށް އީހާނު ބަލާލައި ހީނލިއެވެ. ނީރާއަށް އެ އަޑު ނީވޭ ކަހަލައެވެ. ބުދެއްހެން ހިނގާފައި ގޮސް އޭނާ ވަނީ ކޮޓަރިއަށެވެ.\n"މިހާރު ކީއްކުރީ؟ ނީރާ ރިއްސަން ދޯ ތިއުޅެނީ." ނީރާ ކޮޓަރިއަށް ވަން ގޮތް ފާހަގަވުމުން ލަމްހާއަށް ބުނެވުނެވެ.\n"ހެޕީ ވައިފް ހެޕީ ލައިފް. ނޫންތަ މަންމާ." އެއްލޯ މަރާލަމުން އީހާނު ބުންޏެވެ. ލަމްހާ ހީނގަތެވެ.\n"އެކަން އެނގެޔޭ. ކޮންކަމަކާ ދެބަސްވީ." ލަމްހާއަށް ހީވީ އީހާނާއި ނީރާއާ ދެމެދު މައްސަލައެއް ޖެހުނީއެވެ.\n"ކަމެއްނުވޭ. ހަދިޔާއެއް ދޭހިތްވީ... މަންމަ ހީކުރަނީ އަހަރެން އަބަދު ނީރާ ރުޅިއަރުވާފައޭތަ ހުންނަނީ." އީހާނު ބުނެލިއެވެ. ލަމްހާ ދެފަރާތަށް ބޯހޫރާލިއެވެ. ފިރިހެން ދަރިފުޅު ގޮސް ކޮޓަރިއަށް ވަންނަންދެން ލަމްހާ ބަލަން އިނެވެ. ލޯމައްޗަށް އެ ދަރިފުޅު ގެއްލުމާއެކު ލަމްހާގެ މޫނުން ނުތަނަވަސްކަން ފާޅުވެލައިފިއެވެ.\nރޭގަނޑުގެ ވަގުތެވެ. ދިހައެއް ޖަހައިފިއެވެ. ކެފޭގައި އުޅެފައި އީހާނު ގެއަށް އައީ ނީރާ ބަލައެވެ. ނީރާ ތައްޔާރުވަންދެން އީހާނު އިނީ ސިޓިންރޫމުގައެވެ. ނަމަވެސް ތެދުވެގެން އެތެރެއަށް އައީ ނީރާ ނުކުތުން ގިނައިރު ވެގެންނެވެ. ކޮޓަރިއަށް ވަންއިރު ރީތިވާ މޭޒުކައިރީ އިށީނދެ ނީރާ އިނީއެވެ. އީހާނު ގޮވާލުމުން ނީރާ ބަލާލިއެވެ. އެހެން ދުނިޔެއެއްގައިވީ މީހަކު ފަދައިންނެވެ.\n"ނިމުނިއްޔާ ހިނގާ ދާން. ލަސްވެއްޖެ." އީހާނު ބުނެލިއެވެ. ބޯޖަހާލުމާއެކު ނީރާ ތެދުވީ ދެނެވެ.\nމާލެއައިފަހުން ޒަރޫރީ ބޭނުމަކަށް ނޫން ގޮތަކަށް ދެ މީހުން އެކުގައި ނުކުންނާން ނީރާ ފުރުސަތެއް ނުދެއެވެ. އެކުވެރީންނާއެކު ވަގުތު ހޭދަކޮށްލުމަށް ރާވާ އެއްވެސް ފަހަރަކު ނީރާ ބައިވެރިވާކަށް ބޭނުމެއްނުވެއެވެ. ހުރިހާ ފަހަރަކު އަނބިމީހާ ނުލާ ދާން އީހާނު ވެސް ނޭދެއެވެ. މިރޭ ނީރާ އެއިނީ މަޖުބޫރުވެފައެވެ. ތެދަށް ބުނަންޏާ މިރޭ އެންމެންގެ ތެރެއަށް ނީރާ އެ ގެންދަނީ އިހާނުގެ ބާރުގައެވެ.\nކާރުން ފައިބައިގެން އައިސް ކެފޭގެ ތެރެއަށް އީހާނު ވަންތަން ކައުންޓަރުގެ އެތެރޭގައި އުޅުނު ޔަމާނަށް ފެނުނެވެ. އޭނާ ވަގުތުން އަތުން އިޝާރާތްކޮށްލީ މައްޗަށެވެ. އީހާނު ބޯޖަހާލާފައި ސިޑިން އެރީ މައްޗަށެވެ. އެމީހުންގެ އާންމު ކަރޯކޭ ބޫތަށް އައިސް ވަނެވެ. އޭރު އެތަނުގައި ރިދާ އިނެވެ. ނީރާ ފެނުމާއެކު އޭނާ އަތްދިއްކޮށްލައިފިއެވެ. ނީރާ ހިނިތުންވެލިއެވެ. ރިދާ ފެށީ ޝަކުވާކުރާށެވެ. އެކުވެރީންނަކީ އެކުވެރީން ކަމަށް ވެސް ނީރާއަށް ނުވެޔޭ ރިދާ ބުނެލިއެވެ. އެކަކަށް ވެސް އަނެކާގެ ހަގީގީ ހާލަތެއް ނޭނގޭނެއެވެ. ރިދާއަށް ވެސް ނީރާގެ ނިންމުންތަކުގައިވި މަޖުބޫރެއް ނުފެނެއެވެ. ހާލަތު ބަދަލުވާން ފަޅިސުކުންތެއް ވެސް ފުދެއެވެ. އެ ހާލަތުގެ ސަބަބުން މީހާއަށް ބަދަލުވާން ޖެހޭއިރު އެކަން އެހެން މީހަކަށް ވިސްނޭނޭ ކަމަށް ހީކޮށްގެން ނުވާނެއެވެ. ތިމާ ހުރި ހާލަތު ތިމާއަށްވުރެ ބޮޑަށް އެނގޭނޭ ދެވަނަ މީހަކު ނުހުންނާނެއެވެ. ނީރާގެ ބަސްމަދުކަމާއި ހިމޭންކަން ރަމްޒުކޮށްދެނީ އޭނާގެ ހަޔާތަށް ވެރިވެފައިވާ ތޫފާނެވެ.\n"އީހާނު ކީއްތަ ކުރަނީ؟ މިކުއްޖާ ހީވަނީ ބިންދައިގެން ހިނގައިދާނެހެން." ނީރާގެ ހަށިގަނޑަށް އައިސްފަ ހުރި ބަދަލާއެކު ރިދާ ބުނެލިއެވެ. އީހާނު ހިނިގަނޑެއް ޖަހާލުމާއެކު ފާޅުކޮށްލީ ސަމާސާގެ ބަހެކެވެ.\n"އެހެންމީހުން މެރީކުރީމަ ވަނީ ފަލަ." ރިދާ އަނެއްކާ ވެސް އިތުރުކޮށްލިއެވެ.\nހުޅުވުނު ދޮރާއެކު ޔަމާނުގެ އަޑު އިވުނެވެ. އޭނާގެ ސަމާސާ މިޒާޖާއެކު އެންމެންގެ ތުންފަތަށް ހިނިތުންވުން ވެރިވެއެވެ. ނީރާއަށް ބަލާލާފައި ޔަމާނު ބަދަލުކޮށްލި ހިނިތުންވުން ތަފާތުވިއެވެ. އީހާނު ކައިރީ ކޮފީ ހަދަން ދާން ބުނެ އޭނާ ފޮނުވާލީ ޔަމާނެވެ. ރިދާއަށް ޔަމާނުގެ ހަރަކާތްތައް ފާހަގަނުވެ ނުދިޔައެވެ.\n"ކިހިނެއް މެރީޑް ލައިފް." ޔަމާނު އަހާލިއެވެ.\n"ރަނގަޅު." ނީރާ ހިނިތުންވުމަކާއެކު ބުނެލިއެވެ. ބުނަން އާދެފައިވާ ހުރި ފަދައިންނެވެ. ނަމަވެސް ޔަމާނުގެ ދެ ލޮލުން ނީރާގެ ވާހަކަ ގަބޫލުކުރާހެން ހީނުވެއެވެ. އެހެންވިޔަސް އޭނާ ބޯޖަހާލަމުން ހިނިތުންވެލީއެވެ. ހަމްދަރުދީގެ އަސަރުވާ ފަދައަކުންނެވެ. އެރޭގެ އެ ބައިވެރިވުމަށް ނީރާ ގެނެވުނީ ރޭވުމަކާއެކުއެވެ. އީހާނަށް މަޖުބޫރުވާ ހިސާބަށް ފާޑުކީ މީހަކީ ޔަމާނެވެ. އޭނާގެ މައްޗަށް ބަސް އިއްވީ އެންމެ ގާތް އެކުވެރިޔާއެވެ. ލައިޒަލްއެވެ. އެންމެންގެ ހާޟިރުގައި ވިޔަސް ނީރާ ދުށުމަށް ލައިޒަލް ބޭނުންވަނީއެވެ. އެކަމަކު އީހާނަށް ހީވާނީ މީ ޔަމާނުގެ އިސްނެގުމާއެކު އެންމެން އެއްވާ އެއްވުމެއްކަމުގައެވެ.\n"ނީރާ... ތިއަޑުން ލަވައެއް ނީވޭތޯ ކޮންދުވަހެއް. އަސްލު ނީރާ ރަނގަޅޭ ޓިކްޓޮކް އެކައުންޓުގަ ޕޯސްޓްކުރަން ފަޝަން. ޔޫ އެންޑް ލައިޒަލްގެ އަޑު ވަރަށް ގުޅޭނެ." ރިދާ ގަސްދުގައި ލައިޒަލްގެ ނަން ނީރާއާ ގުޅުވާލިއެވެ.\n"މިރެއަކުނޫން." ނީރާ އެއްގޮތަކަށް ވެސް ލަވަ ކިޔާކަށް ބޭނުމެއްނޫނެވެ.\n"ކޮބާތަ އޭނަ؟" ޔަމާނަށް ބަލާލައި ރިދާ އަހާލިއެވެ. ލައިޒަލް އަންނަނީބާއޭ ނީރާގެ ހިތަށް އެރިއެވެ. އެހެންވިޔަސް އޭނާއަށް އަހާލާކަށް ނުކެރުނެވެ. ލައިޒަލްއާއި ނީރާއާ ދެމެދު ގުޅުމެއް އޮތްކަމަށް އެންމެ ފުރަތަމަ ވެސް ބުނި މީހަކީ ރިދާއެވެ.\n"އެބައާދޭ." ޔަމާނު ބުންޏެވެ. ނީރާ ހިތް އަވަސްވާގޮތްވިއެވެ. ހަނދާންތައް ހިތުގެ ތެރޭ ބޮނޑިވެގަތެވެ. ލައިޒަލް ދުށުމަށް ބޭނުންވެފައި ވަނިކޮށް އެހާ ގާތުން އޭނާއާ އެންމެ ފުރަތަމަ ބައްދަލުވީ ތަނަކީ އެ ކަރޯކޭ ބޫތެވެ. ޔަމާނާއެކު ވަން ޒުވާނާ ތަޢާރަފްކޮށްދިން އިރު ނީރާއާއި ލައިޒަލްއާ ކުރީން ބައްދަލުވެފައި ވާކަމެއް އެކަކަށް ވެސް ނޭނގޭނެއެވެ.\nއީހާނު ކޮފީ ހިފައިގެން އައިސް ވަނެވެ. އޭނާގެ ފަހަތުން އުޝާއާއެކު ވަނީ ލައިޒަލްއެވެ. ހިޔާލުތަކަށް ގެއްލި އުނގުގައި ބާއްވާލެވިފައިވާ އަތުގެ އިނގިލިތަކަށް ބަލަން އިން ފަދައިން ނީރާ އިސްޖަހާލައިގެން އިނީއެވެ. ވަށައިގެންވާ މާޙައުލަށްވުރެ އޭނާގެ އަމިއްލަ ދުނިޔޭގެ އަމާންކަމުގެ ތެރޭ ހައްޔަރުވެފައެވެ. ލައިޒަލްއާއެކުވީ ކޮންމެ ހަނދާނަކާއެކު ދިރިހުންނަން މަސައްކަތްކުރާ މީހަކު ފަދައިންނެވެ.\nލައިޒަލްގެ ނަޒަރު ނީރާއަށް ހުއްޓުނެވެ. އޭނާ ގަސްދުގައި ކަރުކެހިލި ނަމަވެސް ނީރާ ބަލައެއް ނުލިއެވެ. ނީރާއަށް ކިހިނެއްވެފަތޯ އުޝާ އަހާލިއެވެ. ނީރާގެ އިސްއުފުލުނީ އެހިނދުއެވެ. އުޝާގެ އަޑުންނެވެ. ލައިޒަލްއާ ނަޒަރު ސީދާ ވެލީ ދެނެވެ. ނީރާއަށް ބަލަން އުނދަގޫވީއެވެ. ލައިޒަލްގެ މުލައްދަނޑީގައި އުޝާ ހިފާލީމައެވެ. އިށީންނަން އުޅުމުގައި އުޝާގެ އުނަގަނޑާ ދިމާ ފަހަތުން ލައިޒަލް އަތްޖައްސާލި ގާތް ގޮތެވެ.\nނީރާގެ މައްޗަށް އަނިޔާވެރި ރެޔެއް ކަމުގައި އެރޭ ވިއެވެ. ލައިޒަލް ހިނިތުންވުމެއް ބަދަލުކޮށްލި ނަމަވެސް އެއްފަހަރު ވެސް ނީރާއަށް ގޮވާނުލިއެވެ. އޭނާގެ ހުރިހާ ސަމާލުކަމެއް ދެވިފައި ހުރީ އުޝާ އަށެވެ. އެންމެގެ ސަކަރާތުގައި ބައިވެރިވާއިރު ވެސް ލައިޒަލްއާއި އުޝާގެ ދެމެދުގައި އެހެން ކަހަލަ ސަމާސާކުރުމެއް ހިނގާ ކަހަލައެވެ. އުޝާގެ ކަންފަތްދޮށުގައި ލައިޒަލް ސިއްރުން ބުނަނީ ކީކޭކަމެއް ނޭނގެއެވެ. އުޝާގެ ހިނިތުންވުން ފުންވެއެވެ. މާނަވީ ގޮތަކަށް އެ ދެމެދުގައި ނަޒަރު ބަދަލުކޮށްލައެވެ. ބައެއްފަހަރު އުޝާ ލަދުން އުޅޭހެން ހީވެއެވެ. މޭޒުގެ ދަށުން އުޝާގެ އަތުގައި ލައިޒަލް ހިފައިގެން ހުރީއޭ ވެސް ނީރާއަށް ހީވެއެވެ. މިވަނީ ކިހިނެއްކަމެއް ޔަގީނެއްނުވެއެވެ. އަމިއްލަ ހިތަށް ވިސްނައިދިނުމުގައި ނީރާ އިނެވެ. ރޭގެ ވަގުތުތައް ފާއިތުވަމުންދިޔައިރު ނީރާގެ ހިތުގައިވީ ރިހުންވީ ގަދައެވެ. އެތަނުގައިވީ އެކަކަށް ވެސް އެ ހިތް ރޯ އަޑެއް ނީވެއެވެ. ލޮލުގައި ނީރާއަށް އަތް އަޅާލެވުނެވެ.\n"ކިހިނެއްވީ؟" ނީރާ ލޯ އުނގުޅާތީ އީހާނަށް އަހާލެވުނެވެ.\n"ފާޚާނާއަށް..." ނީރާ ތެދުވަމުން ބުނެލިއެވެ.\n"ހިނގާ..." ނީރާއާއެކު ދާން އީހާނު އުޅުނެވެ.\n"ލޮލަށް އެއްޗެއް ވެއްޓުނީ. މޫނު ދޮވެލައިގެން އެބައަންނަން." އީހާނުގެ އަތުގައި ހިފާލުމާއެކު ނީރާ ބުނެލިއެވެ. އީހާނު ބޯޖަހާލުމުން ނީރާ އަވަހަށް އެތަނުން ނުކުތީއެވެ.\nހަލުވިކޮށް އައިސް ފާޚާނާއަށް ނީރާ ވަނެވެ. ލައްޕާލި ދޮރުފަތުގައި ލެނގިލީއިރު އެ ކޯތާފަތް ތެމިއްޖެއެވެ. ދެއަތުން ދެ ލޯ ފުހެން ފެށިއެވެ. ތުންފަތުގައި ދަތްއަޅާ ބާރުކޮށްލިއެވެ. މީހަކަށް ރޯ އަޑު އިވިދާނޭތީއެވެ. އެކަމަކު ނީރާ ނޭފަތް ދަމާލާއަޑާއެކު އޭނާ ރޮނީކަން ސިއްރެއްނުވާނެއެވެ. މޫނުގައި ދެއަތް އަޅާ ފޮރުވާލިއެވެ. އަމިއްލަ ނަފްސުގެ ކައިރީ ހަމަޖެހެން ނީރާ ބުންޏެވެ. އަމިއްލަ ބާރުން ހިތް ވީއްލުނީތީ އެ ހިތަށް ވިސްނައިދޭން ފެށީ ހަރުކަށިކަމާއެކުއެވެ. ނީރާއާއި ލައިޒަލްގެ ބާބު ނިމިއްޖެކަމެވެ. ނީރާއަކީ އީހާނުގެ އަނބިމީހާކަމެވެ. އެކަކުވެސް ލިބެންނެތް ލޯތްބެއްގެ ފަހަތަކުން ނުދުވާނެއެވެ. މިހެންމިވީ ޚުދު ނީރާގެ ސަބަބުންނެވެ. ލައިޒަލް ދޫކޮށްލީ ޚުދު ނީރާއެވެ. ލައިޒަލްގެ ބަދަލުގައި އީހާނާއި އާއިލާ ހިޔާރުކުރީ ނީރާ އަމިއްލަ އަށެވެ.\nފާޚާނާއިން ނުކުތް ނީރާ ސިހުނެވެ. އަތްދޮންނަ ތަށިކައިރީ ބުޑުޖައްސާލައިގެން ހުއްޓި ހުރީ ރިދާއެވެ. ނީރާ އަވަސް އަވަހަށް އައިސް ދެވަނަ ތަށިކައިރީ ހުއްޓިލިއެވެ. އިސްކުރު ދޫކޮށްލައި މޫނަށް ފެންގޮށްޓެއް ޖެހިއެވެ. މޫނު ދޮވެ ނިމިގެން ނީރާ ހިންދެމިލި ހިނދު ރިދާ ޓިޝޫ ދިއްކޮށްލަ ދިނެވެ. އެއިން ނީރާ މޫނު ފުހެލިއެވެ. ލޯގަނޑުން މޫނު ފެނުމުން އެ ދެ ލޯ ކައިރިއަށް ވެރިވެފައިވާ ރަތްކަން ނީރާއަށް ވެސް ފެނުނެވެ.\n"ދެ ލޮލަށް ވެސް އެއްޗެއް ވެއްޓުނީތަ؟" ރިދާ ބުނެލީ ނީރާ ދެއްކި ވާހަކަ ގަބޫލުނުކުރާ މީހަކު ފަދައިންނެވެ. ނީރާ އެއްވެސް އެއްޗެއް ނުބުންޏެވެ.\n"ނީރާ، ހުރިހާކަމެއް ހަމަ ރަނގަޅުތަ؟" މިފަހަރު ވެސް ރިދާ އެހީ ނީރާގެ ވާހަކަ ގަބޫލުނުކުރެވޭތީއެވެ. ފުންނޭވާއެއް ނީރާ ދޫކޮށްލިއެވެ. ދެން ހިނިތުންވުމަކާއެކު ހޫން ލައްވާލިއެވެ.\n"ސްޓޮޕް އިޓް. ތި ކްރީޕީ ހިނިތުންވުން ނުދީފާނަންތަ... އަނގައިގެ ދެމިޔަކަނުގައި ހިފާ މީހަކު ގަދަކަމުން އުފުލާލީމަ ހުންނާނީ ތިހެން. އެއްވެސް އަސްލެއްނެތިފަ." ރިދާއަށް ރުޅި އާދެވުނެވެ. ނީރާގެ ދެކޮނޑުގައި ހިފައި ތަޅުވައިގަންނަން އޭނާ ބޭނުންވިއެވެ. އޭނާގެ ހަވަނަ ހިއްސު ނީރާއާއި އީހާނުގެ ކައިވެންޏާމެދު ސުވާލު އުފެއްދިއިރު އަދިވެސް ރިދާ އެވަނީ އެ ހައްލުކުރަން ނޭނގިފައިވާ އަރަތުގައި ބަނދެވިފައެވެ. ނީރާ އެއްޗެކޭ ބުނާނޭނަމައޭ ރިދާ ހިތަށް އަރައެވެ.\n"ދިސް އިޒް ނޮޓް ޔޫ." ނީރާގެ ދެއަތުގެ އުޅަންބޮށްޓާ ހަމާގައި ރިދާ އައިސް ހިފާލިއެވެ. ނީރާ ހުރިގޮތް ފެނުމުން އޭނާގެ ހިތްދަތިވާ ގޮތްވާންވީ ކީއްވެކަމެއް ރިދާއަކަށް ނޭނގެއެވެ. އެކުވެރިޔާގެ ގައިގާ ރިދާ ބައްދާލިއެވެ. އެފަދަ އެހީތެރިކަމަށް ނީރާ ބޭނުންވެފައި ހުރި ކަހަލައެވެ. އެކުވެރިޔާގެ ކޮނޑުގައި އޭނާއަށް ބޯއަޅާލެވުނީ ވަރުބަލިވެފައިވާ މީހަކު ފަދައިންނެވެ.\n"އެއްވެސް ރަނގަޅުހެން ހިޔެއްނުވޭ. ނީރާ ނުބުނަންޏާ އަހަރެންނަކަށް ވެސް ނޭނގޭނެ. އަދިވެސް ހިތް ބުނަނީ ލައިޒަލްއާ ގުޅުމެއްވެޔޭ. ތިކުރި ކުއްލި ކައިވެނީގެ ހަގީގަތެއް ވެސް ނޭނގެ. އީހާނުދެކެ ލޯބިވެގެން އުޅުނުނަމަ އަހަންނަށް ވެސް ނީރާގެ ފުށުން އެކަން ފެންނާނެ."\n"ޕްލީޒް ސްޓޮޕް... ޕްލީޒް ރިދާ..." ނީރާ އާދޭސްކޮށްލިއެވެ.\nނީރާ ދުރަށް ޖެހިލުމާއެކު ރިދާ ގާތުން އެދުނީ އީހާނު ކައިރީ އައިސްދޭން ބުނުމަށެވެ. އޭނާ ބޭނުންވަނީ ގެއަށްދާންކަން ނީރާ ބުންޏެވެ. ދެން ވެސް ރިދާ މާނަކުރީ ލައިޒަލް އިނުމުން އޭނާއާ ކުރިމަތިނުލާން ނީރާ އުޅެނީކަމެވެ. ނުދާށޭބުނެ ރިދާ އާދޭސްކޮށްލިއެވެ. އެންމެން ބައްދަލުވީ ކިހާ ދުވަހެއްފަހުންކަން ރިދާ ބުންޏެވެ. ނީރާ ބޯހޫރުވާލީއެވެ. ރިދާގެ ދެއަތްތިލައިގަ ހިފާލައި އީހާނު ކައިރީ އޭނާގެ އެއްޗެހި ހިފައިގެން އައިސްދޭން ބުނުމަށް ނީރާ ބުންޏެވެ. މާޔޫސްވެހުރެ ރިދާ ފާޚާނާއިން ނުކުތީއެވެ. ނީރާ ނުކުމެ ސިޑިކައިރީ މަޑުކޮށްލީއެވެ. އީހާނު ފައިބާއިރު ފެންނާނޭހެންނެވެ.\n"ޑޯލް..." ސިޑިންފައިބައިގެން އައި ޔަމާނުގެ އަޑު އިވުނެވެ. ނީރާއަށް ސިޑިން މައްޗަށް ބަލާލެވުނެވެ. ޔަމާނާއެކު އީހާނު ފޭބިއެވެ. ޔަމާނު ނުދެވޭނޭ ބުނެލުމުން އީހާނު ދެކޮނޑު އަރުވާލިއެވެ. އޭނާގެ ބާރެއް އެކަމުގައި ނެތޭ ބުނާ ފަދައިންނެވެ. ނަމަވެސް އީހާނު އައިސް ނީރާގެ ގާތުގައި ހުއްޓިލިއެވެ. އެ މޫނުގައި ދެއަތުން ހިފާލިއެވެ.\n"މިރޭ އެންމެންނާއެކު ދާން މަޑުކޮށްލަމާ. ޕްލީޒް." އީހާނު މަޑުމަޑުން ބުނެލިއެވެ. އަދި ނީރާގެ އަތުގައި ހިފައިގެން ސިޑިން އެރިއެވެ. ޔަމާނު ދެއްކިވާހަކައެއް ނީރާއަށް އަޑެއް ނީވުނެވެ. އަޑުއަހަން ބޭނުންނުވީއެވެ.\nއެންމެން އާދޭސްކުރީމާ ވެސް ނީރާ ލަވައެއް ނުކިޔެވެ. އެހެންވިޔަސް ދެންތިބި އެންމެންގެ ފޯރި ކުޑައެއް ނުވިއެވެ. އެންމެން ބޭނުންވީ ފަދައިން ނީރާއަށް ވެސް ނުކުމެވުނީ އެމީހުންނާއެކުއެވެ.\n"ގެއަކަށްނޫން ދޯ ދާނީ. އެހާއަވަހަށް ގެއަށްދާނެކަމެއްނެތް. އަންނާނަން ކާރު ނަގައިގެން." ލައިޒަލް ވާހަކަދެއްކީ އުޝާއާއެވެ. އެ އަޑުއަހަން ބޭނުންނުވިޔަސް އެ ދެމީހުން ތިބީ ނީރާގެ ކައިރީގައެވެ. އެހެންވެ ދައްކާ ކޮންމެ ވާހަކައެއް ނީރާއަށް އިވެއެވެ. ވިސްނަން ބޭނުންނުވިޔަސް ސުވާލުތައް ހިތުގައި ފުނިޖެހެނީއެވެ. ނުވިސްނައެއް ނުހުރެވުނެވެ. ލައިޒަލްއާއި އުޝާ ހަގީގަތަށް ވެސް ގުޅުނީބާއެވެ. ގަޑިތަކުން އެކެއްޖަހާ ހިނގައްޖެއެވެ. ކެފާބަންދުކުރުމުގައި ޔަމާނާއެކު އީހާނު އުޅުނެވެ. މިދަންވަރު ދެން ގެއަށް ނުދަންޏާ އުޝާ ގޮވައިގެން ލައިޒަލް ދާނީ ކޮންތާކަށްބާއެވެ.\n"އެޕާޓްމެންޓް..." ނީރާގެ ހިތް ބުނެލިއެވެ. އެހިނދު ނުބައިގޮތެއް އޭނާއަށް ވިއެވެ. ކުއްލިއަކަށް ލައިޒަލްއަށް ބަލާލެވުނެވެ. އެވަގުތު ލައިޒަލްގެ ނަޒަރު ވެސް ނީރާއަށް ހުއްޓިލިއެވެ. ނަމަވެސް އޭނާ ނަޒަރުވަކިކޮށްލީ ހާއްސަކަމެއްނެތް ފަދަ އާދައިގެ ގޮތެއްގައެވެ. އުޝާގެ އަތަށް ދަމާލަމުން އަންނާށޭ ލައިޒަލް ބުނެލިއެވެ. އޭނާ ހިނގައިގަތީ އުޝާ ގޮވައިގެންނެވެ. އެ ދެމީހުން ކާރުގައި ނައްޓާލީ ދުވާރުމަތީ ނީރާއާއި ރިދާ ތިއްބައެވެ.\nއެރޭ އެއްގޮތަކަށް ވެސް ނީރާއަކަށް ނުނިދުނެވެ. މާޒީ ހަނދާންވަނީއެވެ. ޙާއްސަކޮށް ދެމެދުގައި އޮތް ގައިގޯޅިވުންތަކެވެ. ލައިޒަލްގެ ހޫނު ބީހުންތަކެވެ. އޭނާގެ އެޕާޓްމެންޓުގައެވެ. ހިޔާލުކުރަން ބޭނުންނުވިޔަސް އުޝާ ގޮވައިގެން އެ އެޕާޓްމެންޓަށް ލައިޒަލް ދިޔައީކަމުގައި ވާނަމަ އޭނާގެ އަމަލުތައް ހުންނާނީ ކިހިނެއްކަން ނީރާއަށް ސިފަކުރެވެއެވެ. މަގަތަށް ނީރާ އެނބުރިލިއެވެ. ގަދަ ނިދީގައިވި އީހާނަށް ނީރާ ބަލާލިއެވެ. ދެން މަޑުމަޑުން އޭނާ ތަންމަތި ދޫކޮށް ކޮޓަރިން ނުކުތެވެ. ބަދިގެ ފަރާތުން ބެލްކަނީގެ ދޮރު ހުޅުވާލައި ބޭރަށް ނީރާ ނުކުތެވެ. ފާރުކައިރީ އޭނާ އިށީނެވެ. އަތުގައި އޮތް ފޯނު ހުޅުވާލިއެވެ. ކުރަން ބޭނުންވަނީ ކީއްކަން ހުދު ނީރާއަކަށް ވެސް ނޭނގެއެވެ. ލައިޒަލްއަށް ގުޅަން ވެސް އޭނާ ހިތަށް އަރައެވެ. އެކަމަކު އޭގެ ނަތީޖާ ރަނގަޅުނުވާނޭކަން ނީރާއަށް އެނގެއެވެ.\nފަތިސް ނަމާދުކޮށްގެން ލަމްހާ ކޮޓަރިން ނުކުތީ އިރުއަރަން އުޅެނިކޮށެވެ. ދުނިޔެމަތި މުޅީން އަލިނުވެއެވެ. ބެލްކަނީގެ ދޮރުހުޅުވާފައި ހުރުމުން އޭނާ ހައިރާންވިއެވެ. ބޭރަށް ނުކުތްއިރު ގޮނޑިއަށް ދެފައި އަރުވައިގެން ކަކުލުގައި ވަށާލެވިފައި ދެއަތުގެ ތެރޭ ބޯއަޅާލައިގެން ނިދިފައި އިނީ ނީރާއެވެ.\n"ނީރާ..." ލަމްހާ ގޮވާލިއެވެ.\nސިއްސައިގެން ދިޔަ ނީރާ ލޯ ހުޅުވާލުމާއެކު އަވަހަށް ގޮނޑިން ތެދުވިއެވެ. އުނގުތެރޭ އޮތް ފޯނުވެއްޓުނީ އެވަގުތެވެ. ކިހިނެއްހޭ ތިހެދީ ލަމްހާ ބުނެ ފޯނު ނަގައިދިނެވެ. ނީރާގެ ކޮނޑުގައި ހިފާލަމުން އެތެރެއަށް ލަމްހާއާއެކު ގަނައެވެ.\n"ކީއްވެފަ ތިއިނީ؟ އީހާނު ކޮބާ؟" ނީރާގެ މޫނަށް ފަރުވާތެރިކަމާއެކު ބަލާލަމުން ލަމްހާ އަހާލިއެވެ.\n"މީ އޭނާ ހޭލާގަޑިއެއްނޫނެންނު." ނީރާގެ އާންމު އުޅުން ހުންނަ ފަދައިން އަމަލުތައް ބެހެއްޓުމަށް އޭނާ މަސައްކަތްކުރިއެވެ.\n"ހޮޓްޗޮކުލެޓް ހަދައިދެންތަ؟" ބަދިގެއަށް ވަން ލަމްހާ ވެސް ކަމެއް ފާހަގަވީ ކަމަކަށް ނުހެދިއެވެ.\nމަންމައާއި ސުޖާއުއާއެކު ހެނދުނުގެ ނާސްތާކޮށްގެން ނީރާ ފޭބިއިރު ވެސް އީހާނު އަދި ނުހޭލައެވެ. އޭނާ ތެދުވީ މެންދުރު ނީރާ އެސޯސިއޭޝަނަށް ގެންގޮސްލާށެވެ. އެ ދެކުދީން ގެއިން ނުކުތްތަން ބަލަން ކާމޭޒު ދޮށުގައި ސުޖާއުއާއެކު ލަމްހާ އިނެވެ.\n"ގޭތެރެ މިހާރު އެހެން ގޮތެއްހެން ހީވަނީ. ކުރީން އޮތް ދިރުން ގެއްލިއްޖެހެން ހީނުވޭތަ؟" ލަމްހާ ވާހަކަދެއްކިއެވެ.\n"ލަމް، ކީއްވީ؟." ސުޖާއު އަހާލިއެވެ.\n"ތަފާތުހެން ހީވަނީ." ލަމްހާ ބުނެލިއެވެ.\n"ދުރުދުރުން ނުދައްކާ، ހިތުގަ އޮތް އެއްޗެއް ބުނެބަލަ." ސުޖާއު އެދުނެވެ.\n"ނީރާ... ނީރާއަށް ބަދަލުތަކެއް އައިހެން ހީނުވޭތަ؟. މިގޭތެރެއިން އެކުއްޖާގެ އަޑު ކެނޑިއްޖެ." ލަމްހާއަށް ބުނެވުނެވެ.\n"ކައިވެންޏާއެކު ބަދަލުތައް އަންނާނެއެއްނު." ސުޖާއު ބުނެލިއެވެ.\n"މިޒާޖަށް ބަދަލުއާދޭތަ؟. އެނގޭތަ؟ އެކުއްޖާ އަހަންނަށް މަންމަ ނުކިޔާކަން." ލަމްހާގެ މޫނުން މާޔޫސްކަން ފާޅުވޭވޭ ހުއްޓެވެ.\n"މަންމަ ކިޔައެއްނު." ސުޖާއުއަށް ފާހަގައެއް ނުކުރެވެއެވެ.\n"މަންމަ ކީ... އެކަމަކު މިހާރަކު ނުކިޔާ. އެހެންޏާ އެކުއްޖާ ނޭވާލާން ވިޔަސް އަހަންނަށް ގޮވާނެ. އަހަރެން ކައިރީ އަދި ނުކިޔާ އެއްވެސްކަމަކު." ލަމްހާއަށް ވަރަށް ބޮޑަށް ފާހަގަވެފައި އޮތުމުން ބުނެލިއެވެ.\n"ކައިވެނި ކުރީމަ ލަމް ކައިރީ ބުނަން ނުކެރެނީކަމަށް ވެދާނެއެއްނު." ސުޖާއު ބުންޏެވެ. ލަމްހާ ވަކި އެއްޗެއް ނުބުންޏެވެ. އެކަމަކު އޭނާއަށް ސުޖާއުއާ އެއްބަހެއް ނުވެވުނެވެ.\nކުލާސްތައް ނަގަމުން ދިޔަ ނީރާއާއި ދާލިއާއަށް ހުސްވަގުތެއް ލިބުނެވެ. ފެންފުޅި އަނގައިގަ ނީރާ ޖަހާލީ ކަރުހިއްކައިގަނެފައި ހުރީމައެވެ. ދާލިއާ އިނީ ފޯނަށް ގެއްލިފައެވެ. ނީރާ ވެސް ފޯނު ނެގިއެވެ. އާދައިގެ މަތިން އީހާނު ކޮންމެވެސް އެއްޗެކޭ ކިޔާ މެސެޖުކޮށްފަ އޮންނާނެކަން އެނގެއެވެ. އެކަމަކު އެ މެސެޖުތަކުގެ ތެރެއިން ނީރާއަށް ލައިޒަލްގެ މެސެޖު ފެނުނެވެ.\n"ކިހިނެއްތަ؟ ރޭގަ ފިލަންތަ އުޅުނީ؟. ނީރާ ބުނީމެންނު އަހަރެން ވެސް ދިރިއުޅުމައިގެން ކުރިއަށްދާށޭ. އެގޮތް ނީރާއަށް ކަމުނުދަނީތަ؟. އަހަރެން ވެސް ކައިވެނި ކުރަން ވިސްނައިފިން. ނީރާ ވެސް މިހާރު ތީ މީހެއްގެ އަނތްބެއް. އީހާނު ކައިރިން ނީރާ ވަރިވާން ބޭނުންނުވާކަން އެނގޭ. އަހަރެން ބޭނުންވާ ގާތްކަން ނީރާއަކަށް ނުދެވޭނެ. އަހަރެން އެކަނިވެފައި ހުންނަން ނީރާ ނޭދޭތީކަން އެނގޭ ދިރިއުޅުމައިގެން ކުރިއަށްދާން ނީރާ ބުނީ. އެކަމަކު ނީރާއަށް އިންތިޒާރުކުރާށޭ ބުނެފިއްޔާ މުޅި އުމުރަށް ވެސް ހުރެދާނަން." ލައިޒަލް ފޮނުވާފައި އޮތް މެސެޖު ނީރާ ކިޔާލިއެވެ. (ނުނިމޭ)


Javvi falhuverinnah kahkkadheegen mahujanakah vumu ge furusathu | ThePress\nޖައްވީ ފަޅުވެރިންނަށް ކައްކާދީގެން މަހުޖަނަކަށް ވުމުގެ ފުރުސަތު\n16 February 2021, 09:26\nފްލައިޓް އިންޖިނިއާ އަދި ނާސާގެ އެސްޓްރޮނޯޓް ކްރިސްޓީނާ ކޯކް ޖައްވު ތެރޭގައި ބެޓެރީއެއް ބަދަލުކުރަނީ / ފައިލް ފޮޓޯ: ނާސާ\nދުނިޔޭގެ ބިންމަތީގައި ކާން ލިބޭ ފަދަ ފުރިހަމަ ކެއުންތަކެއް، ޖައްވީ ފަޅުވެރިންނަށް ތައްޔާރު ކޮށްދީގެން5ލައްކަ ޑޮލަރު ހޯދުމުގެ ފުރުސަތު، އެމެރިކާގެ ޖައްވީ އިދާރާ (ނާސާ) އިން ހުޅުވާލައިފިއެވެ.\n"ޑީޕް ސްޕޭސް ފުޑް ޗެލެންޖު"ގެ ނަމުގައި، މުބާރާތެއްގެ އުސޫލުން ކައްކާއިން ހޯދުމަށް ނާސާއިން ހުޅުވާލާފައި ވާއިރު،5ލައްކަ ޑޮލަރުގެ އިނާމުގެ ހައްގުވެރިޔާއަކީ، ނާސާއިން މާސްއަށް ދަތުރުކުރާ ޖައްވީ ފަޅުވެރިންނަށް ކައްކާ ދޭނެ މީހާ ކަމަށް މައުލޫމާތު ލިބެއެވެ.\nކެނެޑާގެ ސްޕޭސް އޭޖެންސީއާއި ގުޅިގެން ނާސާއިން ކުރިއަށް ގެންދާ މި މަޝްރޫއަކީ، ޒަމާނީ ޓެކްނޮޖީއާއި އިޖާދުތައް ބޭނުންކޮށްގެން ޖައްވީ ފަޅުވެރިންނަށް މީރު ކެއުންތައް ތައްޔާރު ކުރުމަށް ހިންގާ މަޝްރޫއެކެވެ.\nމިހެން ބުނެލިއަސް، މިއީ އަދި މާ ފަސޭހަ ކަމެއް ނޫނެވެ. ޖައްވީ ފަޅުވެރިންނަކީ ވަކި ހާއްސަ ޑައަޓެއްގައި އުޅެންޖެހޭ ބައެކެވެ. ޖައްވީ ފަޅުވެރިންނަށް ބޭނުންވާ ހަކަތަ ލިއްބައިދޭ ހާއްސަ ޗޮކްލެޓެއްވެސް އީޖާދު ކުރެވުނީ ދާދި ފަހުންނެވެ. ޑައެޓްގެ ވާހަކަ ހަވާސާ ކުރުމަށްފަހު، ދެން އޮތް ގޮންޖެހުމަކީ، ކާބޯތަކެތީގެ ބަރުދަނުގެ ވާހަކައެވެ. ޖައްވީ އުޅަނދުގައި އުފުލާ ކާބޯތަކެއްޗަކީ އިންތިހާއަށް ލުއި ތަކެއްޗަށްވެސް ވާންޖެހެއެވެ.\nފާއިތުވީ އަހަރުތަކުގައި ނާސާއިން ވަނީ، ޖައްވުގައި މޭވާއާއި ތަރުކާރީ ހައްދަން މަސައްކަތް ކޮށްފައެވެ.\n"ޑީޕް ސްޕޭސް ފުޑް ޗެލެންޖު" އަކީ މާސްއަށް ދާ ފަޅުވެރިންނަށް ކެއުން ތައްޔާރު ކުރާނެ ފަރާތެއް ހޯދުމަށް ކުރިއަށް ގެންދާ މުބާރާތަކަށް ވާއިރު، މިއީ ގޮންޖެހުން ބޮޑު ކަމަކަށް ވާނެއެވެ. ނާސާގެ މާސް މިޝަންއަކީ3އަހަރު ދުވަހުގެ މިޝަންއެކެވެ.\nމި މުބާރާތުގައި ބައިވެރިވުމުގެ ފުރުސަތު، މެއި 28، 2021ގެ ނިޔަލަށް ވަނީ ހުޅުވާލާފައެވެ. އަދި ބައިވެރިންގެ އީޖާދުތައް ނާސާއަށް ހުށަހަޅަންޖެހޭ ސުންގަނޑިއަކީ ޖުލައި 30 ކަމަށް މައުލޫމާތު ލިބެއެވެ. ފައިސާގެ އިނާމު ހުޅުވާލާފައިވަނީ ކެނެޑާއާއި އެމެރިކާގައި ވަޒަންވެރިވެ ތިބި މީހުންނަށް އެކަންޏެވެ. ނަމަވެސް، ޕްރޮޖެކްޓް ކާމިޔާބު ކުރުމުގެ ފުރުސަތު، ހަމަ ކޮންމެ މީހަކަށްވެސް އެބައޮތެވެ.\nކާބޯތަކެތި ލައިފްސްޓައިލް ސައިންސް އެންޑް ޓެކްނޮލޮޖީ ސްޕޭސް ޕްރޮގްރާމް ޓެކްނޮލޮޖީ


Sirru heki himeney shareeaiythah criminal court gai madujehijje\nކުރިމިނަލް ކޯޓު: ސިއްރު ހެކި ހިމެނޭ މައްސަލަތައް ވަނީ މަޑުޖެހިފައި. -- އަވަސް ފޮޓޯ: އަހުމަދު ޝުރާއު\nސިއްރު ހެކި ނެގޭނެ އުސޫލެއް ރާއްޖޭގައި ނެތް ކަމަށް ބުނެ ހައިކޯޓުން ހުކުމް އިއްވުމާ ގުޅިގެން ކުރިމިނަލް ކޯޓުގައި ސިއްރު ހެކި ހިމެނޭ މައްސަލަތަކުގެ ޝަރީއަތް މަޑުޖެހިއްޖެ އެވެ.\nނަމަވެސް މިއީ ހަމަޖެހޭ ނިންމުމެއް ނޫން ކަމަށް ބުނެ ޕްރޮސިކިއުޓާ ޖެނަރަލްގެ ފަރާތުން އެކަން ވަނީ ސުޕްރީމް ކޯޓުގައި އިސްތިއުނާފުކޮށްފަ އެވެ. އެ ނިންމުން އައުމާއެކު އިސްތިއުނާފަށް ހުށަހެޅި ނަމަވެސް ސުޕްރީމް ކޯޓުން މައްސަލަ ބަލައިގެންފައިވަނީ އިއްޔެ އެވެ. އެ މައްސަލާގައި ގޮތެއް ނުނިމި ލަސްވާތީ ބައެއް ބޭފުޅުން ކަންބޮޑުވުން ވެސް ފާޅުކުރެ އެވެ.\nކުރިމިނަލް ކޯޓުގައި ސިއްރު ހެއްކާ ގުޅޭ ބައި ޝަރީއަތްތަކުގައި މަޑުޖައްސާލާފައިވާކަން އަވަސްއަށް ވަނީ ކޯޓުގެ ބޭފުޅަކު ޔަގީންކޮށް ދެއްވާފަ އެވެ. ނަމަވެސް ކުރިމިނަލް ކޯޓުގެ ރަސްމީ ބަހެއް މިކަމުގައި ނުލިބެ އެވެ.\nމޯލްޑިވްސް ޕޮލިސް ސާވިސް ސުޕްރީމް ކޯޓް ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް ހައިކޯޓް


8 ސެޕްޓެމްބަރ 20192ކޮމެންޓް\nމުޅި ތަންވަނީ ހިމޭންވެފައެވެ. އަމާންވެފައެވެ. ޖައްވުގައި ވަނީ ފިނިކަމެވެ. ތެތްކަމެވެ. ތަރިތަކުގެ އަލި ނޫން އަލިކަމެއް ޖައްވުން ފެންނާކަށް ނެތެވެ. އިވެމުންދަނީ ދިޔަރެސްމަތީގައި ފިރުމަމުންދާ ރާޅުތަކުގެ މިޔުޒިކީ އަޑުތަކެވެ. ވައިރޯޅިއެއްގެ ހިލަންވަނީ ވެސް ހާހަކުން ފަހަރަކުއެވެ. ފާލަމުގެ މޫދާވީ ކޮޅުގައި ނިވިދިއްލެމުންދާ ހޮޅިބުރީގެ ހަރަކާތްތަކުން މާހައުލުގެ ޝައުޤުވެރިކަން އިތުރުކޮށްދެއެވެ. ބައެއް ފަހަރު މުޅި މާހައުލު ކަޅުވެއެވެ. އަނެއްބައި ފަހަރު ދިއްލެއެވެ. މުޅި މަންޒަރުގެ ތެރެއިން ފާހަގަވާ ތަނަކީ ފާލަމެވެ. އެވެސް ހޮޅިބުރި ދިއްލޭ ސިކުންތުކޮޅުގައެވެ. އެއީ ހިމަ ދިގު ފާލަމެކެވެ. ލަކުޑިން ގަތާލެވިފައިވާ ވިއްސަކަށް ފޫޓުގެ ދިގުފާލަމެކެވެ. އެނޫން ހުރިހާ ތަނެއްގައި ރަސްކަން ކުރަމުންދަނީ ކަނު އަނދިރިކަމެވެ. ފާލަމުގެ ކޮޅުން ވިއްސަކަށް ފޫޓު ދުރުން، ކަނޑިންމައިގައި ދިއްލެމުންދާ ރަތްކުލައިގެ ނެރުބައްތި އިރުއިރުކޮޅާ ދިއްލިލައެވެ. މުޅި މާހައުލުގައިވާ ކަންކަމަށް ވިސްނައިލުމުން އެތައް މާނައެއް ދޭހަކުރެވެމުން ދިޔައެވެ.\nހަނީފު އޮތީ ގޮނޑުދޮށް ކައިރީ، މޫދަށް ބޯދިއްކޮށްގެން އޮތް ކާނިގަހެއްގައި އެޅުވާފައިވާ ޖޯއްޔެއްގައެވެ. ޖޯލީތަކުގެ މައިޒާނެއްގައި ހުރި ޖޯއްޔެއްގައެވެ. އޭނާގެ ޚިޔާލުތައް ވަނީ ވިއްސިވިހާލިވެފައެވެ. ބައެއް ފަހަރު އޭނާގެ ކަޅި އަމާޒުވަނީ ދިޔަރެސް މައްޗަށެވެ. އަނެއް ބައިފަހަރު ފާލަމުގެ ކޮޅުން ނިވިދިއްލޭ ހޮޅިބުރިއަށެވެ. އެއާއެކު ކަޅި އަމާޒުވަނީ ނެރުބައްތީގައި ދިއްލެމުންދާ ރަތް ބޮތްކަށެވެ. ހަނީފުގެ ޚިޔާލުތައް ކަފިކަފިވަމުން ދިޔައެވެ. ކޮންމެ ޚިޔާލެއްގެ ތެރެއިން އެތައް ޚިޔާލެއް ވިހަމުން ދިޔައެވެ. އޭނާގެ ސިކުނޑީގައި އެނބުރެމުން ދަނީ މުޅީން ތަފާތު މަންޒަރު ތަކެކެވެ. އުފާވެރި ހަނދާންތަކެކެވެ. ނެރުބައްތީގެ ރަތް އަލި ފެންނަ ކޮންމެ ފަހަރަކު އެ ޚިޔާލުތައް ކަފިކަފިވެގެން ދެއެވެ. ކޮންމެ ޚިޔާލަކުން އެތައް ތަސްވީރެއް އުފެދެމުން ދެއެވެ.\nހަނީފަށް ބަލައިލެވުނީ ދިޔަރެސް މައްޗަށެވެ. ކަޅު ކުލައިގެ ހިޔަންޏެއް ފެނުނު ހެން ހީވެގެންނެވެ. ކަޅި ޖަހައި ނުލައި އޭނާ ބަލަހައްޓައިގެން އޮތެވެ. އެއްވެސް އެއްޗެއް ނުފެނުނެވެ. އޭނާއަށް އެސްފިޔަ ޖަހައިލެވުނެވެ. ބޭއިޚްތިޔާރުގައެވެ. ހަނީފަށް ސިހުން ލިބުނެވެ. އޭނާއަށް ފެނުނު މަންޒަރުންނެވެ. ލޯހުޅުވާލެވުނު އިރު ދިޔަރެސް މަތިން ފެނުނު މަންޒަރުންނެވެ.\nއެއީ ފަން އިސްތަށިގަނޑެއްގެ ވެރިއެކެވެ. ދިގު އެ އިސްތަށިގަނޑުވަނީ އުނަގަނޑާ ހަަމައަށް މިނިވަންކޮށްލެވިފައެވެ. އެ އަންހެން ކުއްޖާގެ ދެ އަތްވަނީ ވައިގެ ތެރެއަށް ހުޅުވާލެވިފައެވެ. ހަނީފަށް ފެނުނީ އޭނާގެ ފުރަގަހުންނެވެ. އޭރު ދެ އަތް ހުޅުވައިގެން ހުރެ އޭނާ އެނބުރި ލަނީއެވެ. އެއްގަމާ ދިމާއަށެވެ. ހަނީފާ ދިމާއަށެވެ. އޭނާގެ އަތްދަނޑީގައި އޮޅައިލެވިފައިވަނީ ހުދުކުލައިގެ ދޯޕައްޓާއެކެވެ. އެ ދޯޕައްޓާ ވެސް ވައިގެ ތެރޭގައި އުދުހެމުން ދިޔައެވެ. އޭނާގެ ހަރަކާތްތަކުގެ ވަޒަނަށެވެ. މުޅި މަންޒަރު ހަނީފަށް ފެންނަމުން ދިޔައީ ރޯލް ލަސްވެފައިވާ މަންޒަރެއްގެ ގޮތުގައެވެ.\nއެއީ އަންނާރު ބައްޓަމަށް ސިފަވާ މޫނެކެވެ. ރީތި ހިމަ ދެ ތުންފަތެވެ. ހީލައިފައިވާ ގޮތުން ދަތްތައް ހާމަވަމުން ދިޔައެވެ. ދެ ކޮލުގައިވާ އުފުލިފައިވާ މަސްތަކުން އެ މޫނަށް ފުރިހަމަކަން ލިބެމުން ދެއެވެ. ފުން ދެ ލޮލެވެ. ހިމަ ދިގު ބުމައެވެ. އޮމާން ރަސްރަނި މޫނެކެވެ. އެއީ ފަތިހަށި ގަނޑެއްގެ ވެރިއެކެވެ. ހީވަނީ މާވަޑިއެއްގެ ފުރިހަމަ ކިއްސަރެއް ހެންނެވެ. އެ ފުރިހަމަ ކިއްސަރަށް އިތުރު ފުރިހަމަކަމެއް ލިބެމުންދަނީ ވިލު ކުލައިގެ ސާދާ ޕާކިސްތާނު ހެދުމުންނެވެ.\n"ސާރާ." ހަނީފު ދެ ލޯ ބޮޑުކޮށްލެވުނެވެ.\nހަނީފަށް މަޑުމަޑުން ދެ ފަހަރަކު ސާރާގެ ނަން ކިޔައިލެވުނެވެ. އޭނާއަށް އުނދޯލީގެ ވާފަށުގައި ހިފައިލެވުނެވެ. ބާރުބާރަށެވެ. ބޭއިޚްތިޔާރުގައި ކޮޅަށް ތެދުވެވުނެވެ. ސާރާއާ ދިމާއަށް ކަޅި ޖަހައިނުލާ ބަލަން ހުރެވުނެވެ. ނޭނގޭ ބާރަކުން ދަމާ ގެންދާ ފަދައިން އޭނާ ސާރާއާ ދިމާއަށް އޭނާ ދަމާ ގެންދިޔަ ކަހަލައެވެ. އޭރު ސާރާ ހުރީ ހަނީފާ ދިމާއަށް ބަލަހައްޓައިގެންނެވެ. ސާރާގެ މޫނުމަތިން ފެންނަނީ ތާޒާކަމެވެ. ތުންފަތުން ބަބުޅަމުން ދަނީ އުފާވެރިކަމެވެ. ހަނީފު މަޑުމަޑުން ކަނާއަތް ހިއްލައިލިއެވެ. ސާރާގެ މޫނުގައި އިނގިލި ޖައްސައިލުމަށެވެ. ސާރާ ފަހަތަށް ޖެހިލިއެވެ. ދެ ފަރާތަށް ބޯ ހޫރައިލަމުންނެވެ. އަނެއްކާ ވެސް ހަނީފު ކުރިއަށް ޖެހިލިއެވެ. އަތް ހިއްލައިލަމުންނެވެ. މި ފަހަރު ސާރާ މަޑުކޮށްލިއެވެ. ހަނީފުގެ ކަނާއަތު ޝަހާދަތް އިނގިލި ނަގައި ސާރާގެ ތިރީ ތުންފަތުގައި ޖައްސައިލަން އުޅުނެވެ.\nހަނީފަށް ސިހުން ލިބިގެން ދިޔައެވެ. ހަނީފުގެ އިނގިލި ޖައްސައިލުމާއެކު ސާރާގެ ތުންފަތުގެ ދެ ފަރާތުން ފަޅިވެގެން ދިޔައެވެ. އެއާއެކު، ސާރާގެ ސޫރަ ކުދިކުދިވެ ވައިގެތެރެއަށް ފެވުނެވެ. ރަންކުލައިގެ ހިމުން ވެލިތަކެއް ފަދައިންނެވެ. ހަނީފު ވަށައިގެން ހޯދައިލިއެވެ. ސާރާގެ ހިލަމެއްވޭތޯއެވެ. އޭނާއަށް ސާރާއެއް ނުފެނުނެވެ. ހަނީފުގެ ކަނާއަތުން އޭނާގެ ފުށްކިބައިން ފެށިގެން ގޮސް ފުށްކަނދުރާއަށް ދެ ފަހަރަކު ކަހައިލިއެވެ. އޭނާ ގާތަށް ހިނި ވެސް އައެވެ. އަވަސް އަވަހަށް ބަލައިލީ މީހަކަށް އެ މަންޒަރު ފެނުނުތޯއެވެ. އޭނާއަށް އެއްވެސް މީހެއްގެ ލިސާނެއް ފާހަގައެއް ނުކުރެވުނެވެ.\n"އެހެންނޭ ވާނީ މާ ފިލްމީ ވެގެން އުޅެންޏާ." ހަނީފަށް މަޑުމަޑުން ބުނެލެވުނެވެ.\nއެއަށްފަހު ހަނީފު ހިނގައިގަތެވެ. އެއްގަމާ ދިމާއަށެވެ. އޭނާގެ ރަސްމީ މައިދާނަށެވެ. ކުރިން ވެސް އޮތް ޖޯއްޔާ ދިމާއަށެވެ. ހަނީފު ގޮސް ޖޯލީގައި ހަމަޖެހިލިއެވެ. އޭނާގެ ސިކުނޑީގައި އެނބުރެމުން ދިޔައީ ސާރާގެ ހަނދާންތަކެވެ. ސާރާއެކު އުޅެވުނު އުފާވެރި ދުވަސްތަކެވެ. ހަނީފަށް ލޯ މަރައިލެވުނެވެ. އެއާއެކު އޭނާގެ ހަނދާނުގެ ދުރުމި ގޮސް ހުއްޓުނީ މާޒީގެ ހަނދާންތަކަށެވެ.\nބޮހޮތު ހޫބުސޫރަތު!😍😍.... އާގޭ ޖާއޮ! ތޭރާ ހުނަރު ރޯޝަން ކަރް!!\nތި ފޮންޓު ހާދަ ނަލައޭ\nޖިންސީ ގޯނާކުރި ޕްރިންސިޕަލެއްގެ މައްސަލައެއް ފެންމަތިވެއްޖެ\nގަވައިދަށް ނުފެތޭ ހެލްމެޓް އަޅާކަން ފާހަގަވޭ، ފިޔަވަޅު އަޅާނަން: ފުލުހުން\nބޭންކްރަޕްސީ ގާނޫނަކާއި އިންސޮލްވެންސީ ގާނޫނެއް ހަދަނީ\nބަދުއަހުލާގީ އަމަލު ހިންގަން މަސައްކަތްކުރި ފިޒިއޮތެރަޕިސްޓް ވަޒީފާއިން އެކަހެރިކޮށްފި\n"ޗާޕާކް"ގެ ޓްރެއިލާ ނެރެނީ


އަލްފާޟިލް އަޙްމަދު މުޙައްމަދު - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nއަލްފާޟިލް އަޙްމަދު މުޙައްމަދު\nއުރަހަ ބ. ހިތާދޫ\nއަޙްމަދު މުޙައްމަދު، ސަރުކާރުގެ ޚިދުމަތް ފެށްޓެވީ، 1 އެޕްރީލް 1979 ގައި ބ.ހިތާދޫ އޮފީހުގެ މަސައްކަތު މީހެއްގެ ވަޒީފާއިންނެވެ. އޭގެފަހުން ހިތާދޫ އޮފީހުގެ ކާތިބުކަމާއި، ސީނިއަރ ކްލާކްކަން ކުރައްވައިފައި ވެއެވެ. ހިތާދޫ ކުޑަކަތީބު ކަމަށް ބަދަލުވެވަޑައިގަތީ، 11 ޖަނަވަރީ 1996 ގައެވެ. އޭގެފަހުން ހިތާދޫ ކަތީބުކަންވެސް ކުރައްވައިފައި ވެއެވެ. އަދި ހިތާދޫ ކައުންސިލްގެ އިދާރާގެ އެސިސްޓެންޓް ޑިރެކްޓަރުކަންވެސް ކުރެއްވިއެވެ. ވަޒީފާއިން ވަކިވެވަޑައިގެންފައިވަނީ، އުމުރުން 55 އަހަރުވުމުން، 27 މޭ 2018 ގައެވެ.\nއަޙްމަދު މުޙައްމަދު ޚިދުމަތުގައި ހޭދަކުރެއްވި ދިގު މުއްދަތުގެ ތެރޭގައި، ޚާއްޞަކޮށް، ހިތާދޫގެ ވެރިކަމުގެ މަގާމުގައި ހުންނަވައިގެން، ރަށުގެ ތަރައްޤީއަށާއި ކުރިއެރުމަށް ކުރައްވައިފައިވާ މަސައްކަތްތައް ފާހަގަކޮށްލަންޖެހެއެވެ. ރަށުން ގޯތި ދޫކުރެއްވުމުގެ މަސައްކަތުގައްޔާއި، ގޯތީގެ ރަޖިސްޓަރީ ހެއްދެވުމުގެ މަސައްކަތުގައްޔާއި، ގޯތީގައި އިމާރާތް ކުރުމުގެ ހުއްދަ ދެއްވުމުގައްޔާއި، ރުއްގަސް ކެނޑުމަށްޓަކައި ކުރަންޖެހޭ އެންމެހައި މުޢާމަލާތުތަކުގައި އަޙްމަދު މުޙައްމަދު ޢަމަލީގޮތުން ބައިވެރިވެވަޑައިގެންފައި ވެއެވެ. މީގެއިތުރުން، ރަށަށް އަރުވައިލާ މީހުންގެ ރަޖިސްޓަރީ ލިޔެ ބެލެހެއްޓެވުމާއި، މުދަލު ޒަކާތާއި، ފިޠުރު ޒަކާތް، އޭގެ ޙައްޤުވެރިންނަށް ހަވާލުކުރެއްވުމުގެ މަސައްކަތުގައްޔާއި، މަސް ރިޕޯޓް ފޮނުވުމުގެ މަސައްކަތްތައްވެސް ކުރައްވައިފައި ވެއެވެ. އަދި ރަށުއޮފީހުން އެކިފަރާތްތަކަށް ފޮނުވަންޖެހޭ އެކިއެކި ލިޔުންތައް ލިޔުއްވައި، ފޮނުއްވުމާއި، ގޯތިގޯއްޗާބެހޭ ރަޖިސްޓަރީ ބެލެހެއްޓެވުމާއި، އޮފީހުގެ ޕްރޮކިއުމަންޓާބެހޭ އެންމެހައި ކަންތައްވެސް އަޙްމަދު މުޙައްމަދު ބަލަހައްޓަވައިފައި ވެއެވެ.\nއަޙްމަދު މުޙައްމަދަކީ، މަދްރަސީ ދައުރުން ފެށިގެން މިއަދާ ހަމަޔަށްވެސް ޖަމާޢަތްތެރިކަން ކުރައްވަމުން ގެންދަވާ ބޭފުޅެކެވެ. އަދި 1982 ވަނަ އަހަރުން ފެށިގެން އިމާމުވެ ހުކުރު ނަމާދާއި ޢީދު ނަމާދު ކުރައްވަމުން ގެންދަވާ ބޭފުޅެކެވެ.


Fitzone: Hurihaa umuru furaa akah ves khaasa gymeh | Mihaaru\nފިޓްޒޯނުގައި ފިޓްނަސް ކްލާހެއް ކުރިއަށް ދަނީ\nފިޓްޒޯން: ހުރިހާ އުމުރުފުރައަކަށް ވެސް ހާއްސަ ޖިމެއް!\n27 ޑިސެމްބަރ 2018 - 11:16\nއާންމުންގެ މެދުގައި މަގްބޫލުކަން ހޯދާފައިވާ ފިޓްޒޯނަކީ ހުޅުމާލޭގައި އެންމެ ފުރަތަމަ ހުޅުވި "ޔުނިސެކްސް" ޖިމެވެ. އާދައިގެ ގޮތަކަށް ޑިސެމްބަރު 10، 2014 ގައި ފިޓްޒޯނަ ހުޅުވި ނަމަވެސް، ވަސީލަތްތަކުގެ ގޮތުން ބެލިޔަސް މިހާރު އެހީ ތަނަވަސް ޖިމެކެވެ.\nފިޓްޒޯނުގައި ޖިމެއްގެ އިތުރުން ފިޓްނަސްއަށް ބޭނުންވާ އެކި ކްލާސްތައް ވެސް ކުރިއަށް ގެންދެ އެވެ.\n1. ޒުމްބާ 2. ސްޓްރޯންގް ބައި ޒުމްބާ 3. ސްޓީލް ކޮމްބެޓް 4. ސްޓީލް ޓްރެއިނިން 5. ސްޓީލް ޓޮނިކް\nކްލާސްތަކުގެ ތެރެއިން ޒުމްބާ ކްލާސްތައް ހާއްސަކޮށްފައި ވަނީ އަންހެނުންނަށެވެ. މީގެ އިތުރުން ޖިމް ބޭނުން ކުރުމުގައި އަންހެނުންނަށް ހާއްސަ ވަގުތުތަކެއް ވެސް ފިޓްޒޯނުން ވަނީ ކަނޑައަޅާފަ އެވެ. އެގޮތުން މެންދުރު 2:00 އާއި 4:00 އަށް ޖިމްގެ ބޭނުންނަށް އަންހެނުންނަށް ކުރެވޭ އިރު ރޭގަނޑު 9:30 އިން 11 އަށް ވެސް ހާއްސަކޮށްފައި ވަނީ އަންހެނުންނަށެވެ. މީގެއިތުރުން ފިޓްމިކްސް ކްލާސްތަކެއް ވެސް އަންނަނީ ހިންގަމުންނެވެ. މި ކްލާސްތައް ކުރިއަށް ގެންދަނީ ހިލެ އެވެ.\nކްލާސްތައް ކުރިއަށް ގެންދަނީ ހޯމަ ދުވަހާއި ބުދަ ދުވަހުގެ ހަވީރު 6:30-7:30 އަށެވެ.\nފިޓްޒޯނުގައި މީހަކު ކަސްރަތު ކުރަނީ: ކަސްރަތަކީ ދިރިއުޅުމުގެ ބަޔަކަށް ހަދަން ޖެހޭ\nފިޓްޒޯނުގެ މެނޭޖިން ޑިރެކްޓަ އަހުމަދު ރިޔާޒް ވިދާޅުވީ ހުޅުމާލޭގައި ފިޓްޒޯނު ހުޅުވަން ނިންމީ، އޭރު ހުޅުމާލޭގައި ޖިމެއް ނެތުމުން ކަމަށެވެ. އޭރު ހުޅުމާލޭން ޖިމަކަށް ދާން ބޭނުންވާ މީހުން ކަނޑު ހުރަސްކޮށްފައި މާލެއަށް އަންނަން ޖެހުނު އިރު އެކަމަށް ލުޔެއް ހޯދައިދޭން ހުޅުވި ޖިމްގެ ނަތީޖާ ވަރަށް ރަނގަޅު ކަމަށް ވެސް އޭނާ ވިދާޅުވި އެވެ.\nއޭނާ ވިދާޅުވި ގޮތުގައި ޖިމަށް ހަތަރު އަހަރު ވީ އިރު ބްރިޖާ އެކީ މާލެ އިން އެތަނަށް އަންނަ މީހުން ވެސް ވަނީ ވަރަށް ބޮޑަށް އިތުރުވެ އެވެ.\nފިޓްޒޯނުގެ ޖިމް: މިހާރު ވަނީ ވަރަށް ބޮޑު ތަރައްގީއެއް ގެނެސްފައި\n"އަޅުގަނޑުމެން ޖިމްގެ 30 ޕަސެންޓަކީ މާލެއިން ޖިމަށް އަންނަ ފަރާތްތައް. ވަރަށް ބޮޑު ތަރުހީބެއް ލިބޭ އާންމުންގެ ފަރާތުން ކްލާސްތަކަށް ވެސް،" ރިޔާޒް ވިދާޅުވި އެވެ.\nޖިމެއް ހިންގުމުގައި ދިމާވާ އެންމެ ބޮޑު ގޮންޖެހުމަކީ ދުޅަހެޔޮ ސިއްހަތަށާއި ކަސްރަތު ކުރުމަށް އޮންނަން ޖެހޭ ހޭލުންތެރިކަން އަދިވެސް ކުޑަވުން ކަމަށް އޭނާ ގަބޫލުކުރައްވަ އެވެ. އެހެންކަމުން ރިޔާޒު ނިންމައިގެން މިހާރު ހުންނެވީ ކުރިއަށް އޮތް ތަނުގައި ރަށްރަށުގައި ވެސް އާންމުން ހޭލުންތެރިކުރަން ގިނަ ޕްރޮގްރާމުތައް ކުރިއަށްގެންދާ ގޮތަށެވެ. އެގޮތުން ރަށްރަށަށް ދަތުރުކުރައްވަން ވެސް ހުންނެވީ ނިންމައިގެންނެވެ.\n"އާންމު ގޮތެއްގައި ކަސްރަތަށް އަންނާނީ އެއް މަހުން ނަތީޖާ ނެރެން ބޭނުންވާ ފަރާތްތައް. އަސްލު ކަސްރަތަކީ ރެގިއުލާކޮށް ކުރަން ޖެހޭނެ ކަމެއް. ކަސްރަތު ކުރުން ދިރިއުޅުމުގެ ތެރެއަށް ވެއްދުމަށްޓަކައި ފިޓްޒޯނުން އިސްނަގައިގެން ވެސް ހޭލުންތެރި ކުރުމުގެ ތަފާތު ޕްރޮގްރާމުތައް ކުރިއަށް ގެންދަން،" ރިޔާޒް ވިދާޅުވި އެވެ.\nފިޓްޒޯނުގައި އެއް ބުރި ހާއްސަކޮށްފައި ވަނީ އެކި ކްލާސްތަކަށް\nފިޓްޒޯނުން މިހާރު އަންނަނީ ކޯޕަރޭޓް ސޯޝަލް ރެސްޕޮންސިބިލިޓީ (ސީއެސްއާރް)ގެ ދަށުން ކަސްރަތަށް މުޖުތަމައު ހޭލުންތެރިކުރަން ތަފާތު ޕްރޮގްރާމުތައް ވެސް ހިންގަމުންނެވެ. އެގޮތުން ރާއްޖެޓީވީއާ ގުޅިގެން ހިންގާ "ސައްތަކިލޯ" ޕްރޮގްރާމާއި ބޫޓް ކޭމްޕްތަކުގެ އިތުރުން "މިސްޓަ ފިޓްޒޯން" ގެ ނަމުގައި ބޮޑީ ބިލްޑިން މުބާރާތްތެއް ވެސް ވަނީ ފަށައިފަ އެވެ. މި އަހަރު އަލަށް ފެށި މި މުބާރާތް 2019 ގައި ވެސް އޮންނާނެ ކަމަށް ފިޓްޒޯނުން ބުނެ އެވެ.\nފިޓްޒޯނުން ކްލާސްތަކާއި ޖިމެއް ހިންގާ އިރު ދެ ފަންގިފިލާ ހާއްސަކޮށްފައިވަނީ ޖިމަށެވެ. ޖިމުގައި ބޭނުން ކުރަނީ ހުރިހާ އުމުރުފުރައެއްގެ މީހުންނަށް ވެސް ފަސޭހައިން ބޭނުން ކުރެވޭނެ ފަދަ އިކުއިޕްމެންޓެވެ. ފިޓްޒޯނުގެ ހަތަރު ވަނަ އަހަރީ ދުވަހާ ދިމާކޮށް ހާއްސަ ޕެކޭޖުތަކެއް ވެސް މިހާރު ވަނީ ތައާރަފްކޮށްފަ އެވެ.\nއަހަރީ ޕްރޮމޯޝަންގެ އަގުތައް\n1. އަންލިމިޓެޑް ޖިމް: 888ރ. 2. އަންލިމިޓެޑް ކްލާސްތައް: 888ރ. 3. އަންލިމިޓެޑް ކްލާސްތަކާއި ޖިމް: 999ރ.\nމި ޕްރޮމޯޝަން ޖެނުއަރީ 25 ގެ ނިޔަލަށް ކުރިއަށްދާނެ ކަމަށް ފިޓްޒޯނުން ބުނެ އެވެ.\nފިޓްޒޯނުން އަންނަނީ ޕާސަނަލް ޓްރެއިނަރުންގެ ހިދުމަތް ވެސް ދެމުންނެވެ. އެގޮތުން ޕާސަނަލް ޓްރެއިނަރުންގެ އަގުތައް އުޅެނީ 2،000ރ. އާއި 3،000ރ. އާ ދެމެދުގަ އެވެ.\nފިޓްޒޯނުގައި ކުޑަކުދިންނަށް ހާއްސަ ފިޓްނަސް ކްލާސްތަކެއް ވެސް ހިންގާ\nފިޓްޒޯނުން ކުޑަކުދިންނަށް އަމާޒުކޮށްގެން ޖިމްނާސްޓިކް ކްލާސްތަކެއް ވެސް އަންނަނީ ބާއްވަމުންނެވެ. މިއީ އެ ޖިމްގެ ވަރަށް ހާއްސަ ސިފައެކެވެ. މި ކްލާސްތައް ކުރިއަށް ގެންދަނީ ފަސް އަހަރާއި 12 އަހަރާ ދެމެދުގެ ކުދިންނަށެވެ. މި ކްލާސްތަކަށް މިހާރު ވަރަށް ބޮޑު ތަރުހީބެއް ލިބެމުން އަންނަ ކަމަށް ވެސް ރިޔާޒު ވިދާޅުވި އެވެ.\nފަތިހު 05:00 އިން ފެށިގެން ރޭގަނޑު 11:00 އަށް ހުޅުވާފައި ހުންނަ ޖިމްގައި 17 ޓްރެއިނަރުން ހަރަކާތްތެރިވެ އެވެ.\nއިތުރު ލިޔުންތައް ފިޓްނެސް އެޑްވަޓޯރިއަލް


Baaghee Luthfee Bayaan: Hamalaa Dhin Dhuvahu Ulhunu Gothaai Filaigen Dhaan Reyvun - Vaguthu\n3 މަސް ކުރިން ( ނޮވެމްބަރު 20, 2020 )\nނޮވެމްބަރ3ހާދިސާ ސިފަކޮށްދިނުމަށް ކުރަހާފައިވާ ކުރެހުމެއް - ފޮޓޯ: އެމްއެންޑީއެފް\nތިރީގައި މިވަނީ 1988 ވަނަ އަހަރުގެ ނޮވެމްބަރ 03 ވަނަ ދުވަހު ރާއްޖެ އަށް ދިން އުދުވާނީ ހަމަލާގައި އެންމެ އިސްކޮށްހުރި އެކަކު ކަމަށްވާ ހ.ހާޖަރާގޭ އަބްދުﷲ ލުތުފީ އެމައްސަލައިގެ ތަޙްޤީޤަށް ދީފައިވާ ބަޔާނެވެ. ނޮވެމްބަރ 03 ގައި ހައްޔަރުކޮށް ތަޙްޤީޤު ހިންގި ބައެއް މީހުންގެ ބަޔާން މީގެ ދެތިން އަހަރު ކުރިން އިންޓަނެޓްގައި ލީކް ކޮށްލާފައިވެއެވެ. މިލިޔުމުގައި މިވަނީ ބަޔާނުގެ ސްކޭން ކޮޕީ ބަލައިގެން އެއްވެސް ބަދަލެއް ނުގެނެސް ބަޔާން އަލުން ލިޔެފައެވެ.\nބަޔާނުގެ އެންމެ މަތީގައި ލިޔެފައިވާ ގޮތުގައި މިބަޔާން ނެގީ 1989 ވަނަ އަހަރުގެ ޖަނަވަރީ 16 ވަނަ ދުވަހުއެވެ.\nބަޔާނުގެ ފަސްވަނަ ބައި ތިރިީގައިވާ ލިންކުން ފެންނާނެއެވެ.\nBaaghee Luthfee Ge Bayaan: Ehme Fahuge Thahyaaree Thakaai Raajje Ah Ais Hamalaa Dheyn Feshi Goeh https://t.co/WEtrkftP91\n— Vaguthu Online (@VaguthuOnline) November 16, 2020\nއަޅުގަޑުމެން ރާވާފައި އޮންނާނީ ރައީސުލްޖުމްހޫރިއްޔާ އަލްއުސްތާޛު މައުމޫނު އަބްދުލްޤައްޔޫމް ހުންނަވާ ތީމުގެއަށް މިސްޓަރ ފާރޫގުގެ ގުރޫޕުން ހަމަލާދިނުމަށާ، ފާރޫގަށް ތީމުގެ ދައްކާނީ ސަގަރު އަހުމަދު ނާސިރު (ސ.ހިތަދޫ/ޕެރިސްހޮލިޑޭ) ކަމަށެވެ. ހަމަޖެހިފައިވާ ގޮތުގެ މަތީން ނާސިރު ތީމުގެ ދައްކަން ދިޔައެވެ. އަދި އެންދެރިމާގެވެސް ދެއްކިއެވެ. ރޭވިފައިވާ ގޮތުގެމަތީން ފާރޫގު ގްރޫޕްގެ މީހުން މާލެ ފޭބުމާއެކު ތީމުގެއަށްގޮސް އެތާ ޑިޔުޓީއަށް ތިބި އެންއެސްއެސްގެ މީހުންނާ އަޅުގަޑުމެންގެ ހަތިޔާރުން ހަމަލާދީ އެމީހުންގެ އަތުގާ ހުރި ހަތިޔާރު އަތުލަން އުޅުނީމެވެ. އެހެންނަމަވެސް ހަތިޔާރު އަތެއް ނުލެވުނެވެ. އަދި، ރައީސުލްޖުމްހޫރިއްޔާގެ އާއިލާގެ ބޭފުޅުން ތިއްބަވާގެ މ.އެންދެރިމާގެއަށް ގޮސް އެގޭގައި ޑިޔުޓީއަށް ތިބި އެންއެސްއެސްގެ މީހުންނާ ހަތިޔާރުން ހަމަލާދީ އެމީހުންގެ އަތުންވެސް ބަޑިއަތުލަން އުޅުނީމެވެ. އެހެންނަމަވެސް އަތުވާގޮތެއް ނުވިއެވެ.\nއަޅުގަޑު މާލެ ފޭބުމާއެކު ގުޅުނީ ސޭވަކޮޑިއާއެވެ. އޭނާއަކީ އަޅުގަޑުހުރި ގްރޫޕްގެ ލީޑަރއެވެ. ގްރޫޕްގައި އޭނާއާއި އެކު7މީހުން ތިއްބެވެ.\nއަޅުގަޑު އޭނާގެ ގްރޫޕް ގޮވައިގެން ދިޔައީ ސީދާ ކިނބިގަސްދޮށުގެއަށެވެ. އަޅުގަޑު އެގެއަކަށް ނުވަންނަމެވެ. އެހިސާބަށް ގޮސް ސޭވަކޮޑިއަށް ކިނބިގަސްދޮށުގެ ދެއްކުމަށްފަހު،6މީހުން އެތަނަށް ދޫކޮށްލީއެވެ. އެގެއަށް ދިޔަ މީހުން ކިނބިގަސްދޮށުގެ ގަރާޖްގެ ދޮރޯއްޓަށް ބަޑި ޖަހައިގެން ގޭތެއަށްވަދެ ގޭތެރޭގެ ދޮރުފަތް ތަކަށްވެސް ބަޑިޖަހާ ހަލާކު ކޮށްލައިގެން އެގެއަށް ވަނީމެވެ. އެގެއަކީ ސިފައިންގެ ވެރިޔާގެ ނާއިބު (މިނިސްޓަރ އޮފް ޑިފެންސްގެ ނާއިބު އަދި މިނިސްޓަރ އޮފް ޓްރޭޑް އެންޑް އިންޑަސްޓްރީޒް) އޮނަރަބަލް އަލްފާޟިލް އިލްޔާސް އިބްރާހިމް ހުންނަވާ ގެ ކަމަށްވާތީ، އެވަގުތު ބޭރުން އެގެއަށް ވަންނަން އައި އެންއެސްއެސްގެ ކޯޕްރަލަކާ ޕްރައިވެޓަކު ހިފާ ހައްޔަރުކޮށް ބަދެފައި ކޮޓަރި ތެރޭގައި ބައިތިއްބާ އަދި އެދެމީހުންގެ ފަހުން އެއަށް ވަންނަން އައި އެންއެސްއެސްގެ ސާރޖެންޓް ކުޑަނެވި ތުއްތު މަނިކުގެ ގަޔަށް ބަޑި ޖަހާ މަރާލާފައިވެއެވެ. އެގެއަށް ދިޔަ މީހުންނަށް އޮނަރަބަލް އިލްޔާސް އިބްރާހިމް ހައްޔަރު ކުރެވޭ ގޮތެއް ނުވިއެވެ.\nދެން ސަންކަރު ގޮވައިގެން އަޅުގަނޑު ދިޔައީ މަޖީދީމަގު ހުރިގޮތަށްގޮސް މިނިސްޓަރ އޮފް އެޓޮލްސް އެޑްމިނިސްޓްރޭޝަން އަދި ރައްޔިތުންގެ މަޖްލިސްގެ ރައީސް ހުންނަވާގެ ހ.މީނާޒްއަށެވެ. މީނާޒް ކައިރިއަށް ގޮސް ބޭރުގައި ތިބެގެން "އަބްދުﷲ ހަމީދު ނުކުންނާށޭ" ގޮވީމެވެ. މިހެން ދިވެހި ބަހުން ގޮވަން އަޅުގަޑާއެކު ދިޔަ ސަންކަރަށް ދަސްކޮށްދީ އޭނާ ލައްވާ ވެސް މިގޮތަށް ގޮއްވީމެވެ. ދެން މީނާޒް ގަރާޖް ބެލި އިރު އަބްދުﷲ ހަމީދުގެ ކާރުކޮޅު ގަރާޖަކުނެތެވެ. ގޭގެ ދޮރޯއްޓަށް އަޅުގަޑުމެން ބަޑިޖަހާ ހަލާކު ކޮށްލުމަށްފަހު ގޯތިތެރެއަށް ވަނީމެވެ. ވަދެ ކުޑަދޮރުތަކާ ދިމާއަށް ވެސް ބަޑި ޖަހީމެވެ. ގާތްގަޑަކަށް ތިރީހަކަށް ވަޒަން ޖެހިފައި ހުންނާނެއެވެ. އަބްދުﷲ ހަމީދުގެ ބޭފުޅުން ގޭގާ އުޅުއްވާތޯ ބެލީމެވެ. ބޭފުޅުން ނޫޅުއްވާކަމެއް ޔަގީނެއް ނޫނެވެ.\nދެން ސަންކަރު ގޮވައިގެން ދިޔައީ އަޅުގަޑުގެ މަންމަ އިންނަގެ ހ.ހާޖަރާގެއަށެވެ. އެގެއަށް ގޮސް މަންމަޔާ ބައްދަލު ކޮށްލުމަށްފަހު ފޯނެއް ކުރެވޭތޯ އުޅެ އަޅުގަޑު ބޭނުން ނަމްބަރާ ގުޅޭ ގޮތެއް ނުވިއެވެ. އަޅުގަޑު ގުޅަން އުޅުނީ މިނާގޭ ކުޑަހުއްތުއާއެވެ. އެއީ ކާރެއް ހޯދުމަށެވެ. އޭނާ އަކީ ވަރަށް ކުރިއްސުރެއް ރައްޓެއްސަކަށް ވާތީ އޭނާ އެކަން ކޮށްނުދޭނެހެން ހީނުވާތީއެވެ.\nދެން ގޭން ނުކުމެގެން އަޅުގަޑު ދިޔައީ މޯލްޑިވްސް އިލެކްޓްރިސިޓީ ބޯޑުގެ ޕަވަރހައުސް (އިންޖީނުގެ) އަށެވެ. އިންޖީނުގެއަށް ދިޔައިރު އެތާގައި ޕްލޮޓްގެ ހަތިޔާރު އެޅި3މީހުން ތިއްބެވެ. ދެން އަޅުގަނޑު އިންޖީނު ހުއްޓާލަން އެންގީމެވެ. އިންޖީނު ހުއްޓާލުމުގެ ސަބަބުން މާލޭ ރައްޔިތުންނަށާ ސަރުކާރަށް ވަރަށް ބޮޑަށް ގެއްލުން ލިބޭނެކަމަށް އަޅުގަޑު ގަބޫލުކުރަމެވެ. ކަރަންޓް ކަޑާލަން އަޅުގަޑު ޚިޔާލުކުރީ ދިވެހި ސަރުކާރުގެ ފަރާތުން އެނައުންސްމަންޓެއް ދީފާނެ ކަމަށެވެ. އިންޖީނު ހުއްޓާލުމަށްފަހު އެބުރި އައި މަގުމަތީގައި މެރީންވިޔު މުހައްމަދު ސަލީމު ކާރުގައި ދަނިކޮށް ދިމާވެގެން އެނާ ހުއްޓުވާ ކާރު ބާއްވާފައި ދިއުމަށް އެންގުމުން އޭނާ ކާރުން ފައިބާ ކާރު ބާއްވާފައި ހިގައްޖެއެވެ.\nދެން ދިޔައީ ޕޯސްޓަލް ބިލްޑިންގ ކައިރިއަށް ދިއުމަށެވެ. ޕޯސްޓަލް ބިލްޑިންގ ކައިރިއަށް ދިޔަ މަގުމަތީގައި އަލި ކިލެގެފާނު މަގުން އުތުރަށް އައިސް ކަޅުހުރާ މަގުން އިރަށް ގޮސް އަޅުގަޑު މަޑުކޮށްލީ ގ.އޯކަމް ކައިރިއަށެވެ. އެއީ އެގޭގައި ހުންނަ މ.ކަށިމާވިލާ ޕައިލެޓް މުހައްމަދު ނަޢީމު އުޅުއްވާތޯ ބެލުމަށެވެ. ބައްދަލުވީ އޭނާގެ އަންހެނުން މަރިޔަމް މުހައްމަދު އާއެވެ. ނައީމު ކޮބައިތޯ އެހުމުން ރަށުގައި ނެތްކަމަށް ބުންޏެވެ. ނަޢީމު ހޯދަން ދިޔައީ އޭނާ ބައިވެރިވާނެ ކަމަށް ފެންނާތީ ޚިޔާލު ބަދަލު ކޮށްލުމަށެވެ. އަދި ސިއްކަ އަހުމަދު އިސްމާއިލު މަނިކު ކޮބައިތޯ ވެސް ނަޢީމު އަންހެނުން ގާތުގައި އެހީމެވެ. ވީތަނެއް ނޭގޭކަމަށް ބުންޏެވެ.\nއަޅުގަޑާ އަޅުގަޑާއެކު ދިޔަ މީހުން އެގޭން ފެންބޮއެ ހަދައިގެން ކަޅުހުރާ މަގުން ހުޅަގަށް އައިސް ހުސްނުހީނާ މަގުން އުތުރަށް ގޮސް މަޑުކުރީ ޕޯސްޓަލް ބިލްޑިންގ ކައިރީގައެވެ. އޭރު ބާބޫ އެތާ ހުއްޓެވެ. ޕޯސްޓަލް އިމާރާތުގެ އެތެރޭގައި އިމަޖެންސީ ޖަނަރޭޓަރެއް ހިންގާފައި ހުއްޓާ ފެނުނެވެ. އެތަނަށް ނުވަދެވިގެން ޖަނަރޭޓަރ ގޮއްވާލަންވީނޫންހޭ އަޅުގަޑު ކުރެން ބާބޫ އެއްސެވެ. އެހެން ހަދައިގެން ނުވާނެ ކަމަށް ބުނެ ބޭރު ދޮރު ހުޅުވޭތޯ އަޅުގަޑު ބެލީމެވެ. ނުހުޅުވުމުން ދޮރުގެ ތަޅަށް ބާބޫ ދެތިން ވަޒަން ޖެއްސެވެ. އަދި އަޅުގަޑުވެސް ދެއުންޑަ ވަރު ޖެހީމެވެ. މީ ދިވެހި ސަރުކާރުގެ ވަރަށް އަގުބޮޑު އިމާރާތަކަށް އަޅުގަޑު ދިން ގެއްލުމެއް ކަމަށް ގަބޫލު ކުރަމެވެ. ޕޯސްޓަލް އިމާރާތް ވަށައިގެން ބެލިއިރު ފުރަގަހުގައި ދޮރެއް ހުޅުވިފައި ހުރުމާއެކު އަޅުގަނޑުމެން އިމާރާތްތެރެއަށް ވަދެ ޖަނަރޭޓަރު ނިއްވާލެވޭތޯ ބެލީމެވެ. ނަމަވެސް ނިއްވާލަށް ނޭގުނެވެ. މީގެ އިތުރުން އެތާގައި ބެޓްރީވެސް ހުއްޓެވެ.\nދެން އަޅުގަޑު ޕޯސްޓަލް ބިލްޑިން ދޫކޮށްލާފައި ދިޔައީ މެރިންޑްރައިވް ޕޯސްޓް އޮފީސް ކުރިމައްޗަށެވެ. އަޅުގަޑު ޕޮސްޓްއޮފީސް ކައިރިއަށް ދިޔައިރު އަލަށް ހަދަން ފަށާފައިވާ ޕާކްތެރޭގައި ވަރަށް ގިނަ އަދަދެއްގެ ދިވެހި ރައްޔިތުން އެއްކޮށްފާ ތިއްބެވެ. އެމީހުން ތިބީ ގަދަ އަވީގައި ބައިތިއްބާފައެވެ. އެއީ ފަޅު އޮޑިފަހަރުން ބަޑީގެ ބިރުދައްކައިގެން ގަދަކަމުން ގެނެސްފައިވާ މީހުންނެވެ.\nދެން އެތާ5މިނެޓެއްހާއިރު މަޑުކޮށްލައިގެން ހުރުމަށްފަހު އެތަނުން ގޮސްދެން މަޑުކޮށްލީ ތާކިރުބާއީ ފިހާރަކައިރީގައެވެ. މިފިރާރައިގެ ގާގަޑުމަތީގައި ޖައްސާލައިގެން އިންދާ ސަގަރު އަހުމަދު ނާސިރު އޮރެންޖްކްރަޝްއާއި ބިސްކޯދު ގެނެސްދިނެވެ. އެތަކެތި ކައިގެން އަހުމަދީ ބާޒާރު3ނަމްބަރު ގޯޅިން ދަނިކޮށް ކޯޕްރަލް އަބްދުﷲ ޝާހިދުގެ ބައްޕަގެ ފިހާރަ "ޓީޑީއެމް" ފެނިގެން އެފިހާރަގައިއުޅޭ ސ.ހިތަދޫ/ލިލީމީހާގެ އައްބާސް ނަޒީރު ލައްވާ ފިހާރަ ހުޅުވައިގެން ސްރީލަންކާއަށް ކޯލެއް ކުރީމެވެ. އަޅުގަޑު މިކޯލް ކުރީ ޓެލެކޮމިއުނިކޭޝަން ކަޑާލާފައިތޯ ބެލުމަށެވެ.\nއަޅުގަޑު ކުރި ފޯނު ވަގުތުން ކޮޅާބާ ހުޅުނެވެ. އަޅުގަޑުގެ ގޭގައި އޭރުހުރި އަބްދުﷲ ޝާހިދުއާ ވާހަކަދެއްކީމެވެ. އަބްދުﷲ ޝާހިދު ގާތުގައި އަޅުގަޑު ބުނީ އަޅުގަޑުމެން މިއުޅެނީ ސިފައިންގެއާ ހަމަލާދީގެން ކަމަށާ އަދި އެންއެސްއެސް އަމާންނުނަގާ ކަމަށެވެ. އަޅުގަޑު އެހެން ބުނީމާ ޝާހިދު އެކަން ގަބޫލު ނުކުރުމުން ޝާހިދު ބައްޕަ ފިހާރާގައި ހުރިޢައްބާސް ލައްވާވެސް ޝާހިދުއާ ވާހަކަދެއްކުވީމެވެ. ޢައްބާސް ވާހަކަ ދެއްކުމަށްފަހު އަޅުގަޑު ފޯނު އަތުލާފައި ޝަހިދު ގާތުގައި ބުނީ ޝާހިދުގޮސް ދިވެހި ހައިކޮމިޝަން ބަލަހައްޓާށެވެ. މިހެން ބުނީ ސަމާސާއަކަށެވެ. އަދި އަޅުގަޑު ގޭގައި ގެންގުޅޭ ލަންކާ ސުޖާތާ ކިޔާ އަންހެން ކުއްޖަކާ ވެސް ވާހަކަދެއްކީމެވެ. އަޅުގަޑުގެ ކާރު ޝާހިދު ދުއްވަނިކޮށް އެކްސިޑެންޓްވި ވާހަކަ ބުންޏެވެ.\nމިހާ ހިސާބުން އަޅުގަޑު ފޯނު ބާއްވާފައި އަނެއްކާވެސް ޕޯސްޓްއޮފީހާ ދިމާއަށް އަތިރިމައްޗަށް ނުކުތް އިރު ވަރަށް ގިނަ ގުރޫޕްގެ ލީޑަރުން ތިއްބެވެ. އޭގެތެރޭގައި ފާރޫގު، ބާބޫ، ސޭވަކޮޑި ތިއްބެވެ. މިހާހިސާބަށް ދިޔައިރު އަޅުގަޑުމެން މިކަން ރޭވިގޮތަށް ކާމިޔާބު ކުރެވުމުގެ އެއްވެސް އުއްމީދެއް ނެތްކަން އެގިއްޖެއެވެ. އަދި އަޅުގަޑުމެން ރާވާފައިވާ ސަރުކާރު ބަދަލު ކޮށްލުމުގެ މަސައްކަތް ކާމިޔާބު ނުވާ ހިސާބަށް ދިއުމުން އަޅުގަޑު ނާސިރަށް ގޮވާލާފައި ލޯންޗެއްލިބޭތޯ މަސައްކަތް ކުރުމަށް ބުނީމެވެ. އެއީ ކާމިޔާބު ނުވާގޮތް ވުމުން ކޮންމެހެން އެމީހުންގެ ތެރޭގައި ހުންނަން ބޭނުންނުވާތީއެވެ. ނަމަވެސް އަޅުގަޑު ލޯންޗެއް ހޯދަނީ ކީއްކުރަންކަން އެމީހުންނަށް އިހްސާސް ކުރެވިގެން އެމީހުން ދޫކޮށްލާފައި އަޅުގަޑު ގޮސްގެން ނުވާނެކަމަށް ބުންޏެވެ. އަދި އެމީހުން މިތަނަށް ގެނައީ އަޅުގަޑުކަމާ އެމީހުން ގެންގޮސްދޭން ޖެހޭނީވެސް އަޅުގަޑުކަމުގައި ބުންޏެވެ.\nއަޅުގަޑު ފިލާން އުޅޭކަން އެމީހުންނަށް އެގުމާއެކު އަޅުގަޑުގެ ގާތަށް އެމީހުން ޖެހިލިއެވެ. އެވަގުތުން ފެށިގެން އެމީހުންނާ ވަކިން ފުރައިގެން އަޅުގަޑަށް ނުދެވޭނެކަން އެގުނެވެ. ނަމަވެސް ސޭވަކޮޑި، ކާނދިޕަން، ޖޫޖް، ކޭލްރާޖަން މި4މީހުން ގާތްގަޑަކަށް (3 ނޮވެމްބަރ ދުވަހުގެ 10:30 އާއި 11:00 އާއި ދެމެދުގެ ވަގުތެއްގައި ޓީ 52 ބޯޓުގައި ފިލައިގެން ދިޔައީއެވެ. ފާރޫގާއި ބާބޫ ގަސްދުކުރީ ރޭވީމާ "ވިތްޑްރޯ" ކުރުމަށެވެ. އަދި މިކަމަށް މަގުފަހިކުރުމަށްޓަކައި ބޮޑު ބޯތެއް ހޯދުމުގެ ނިޔަތުގައި ބާބޫ އާއި އަޅުގަޑާއި އާރާއާއި އަދިވެސް އިތުރު4މީހުން ދޯންޏަކަށް އަރައިގެން 01:30 ހާއިރު ބަނދަރު މައްޗަށް ނުކުތީމެވެ.\nބަނދަރު ބަލައިގެން އެންމެ ރަގަޅު ބޯޓެއް ކަމުގައި ފެނުނީ "ޕްރޮގްރެސްލައިޓް" އެވެ. މިހާހިސާބަށް ކަންތައް ދިޔައިރު އަޅުގަޑުމެން ދިން އުދުވާނީ ހަމަލާގައި ސިފައިންގެ މީހުންނާއި އާއްމުންގެ މީހުން މަރުވެފައިވާކަމާއި އަދި ސާޅީހަކަށް މީހުން ބަޑީގެ ހަމަލާއިން ޒަހަމު ވެފައިވާކަމާއި ސިފައިންގެ މަރުކަޒަށާއި އަދި ސަރުކާރުގެ އިމާރާތްތަކާއި މުދަލަށް ބޮޑެތި ގެއްލުންތައް ދެވިފައިވާކަމާއި ދިވެހިރާއްޖޭގެ އިސްލާމީ ޝަހުސިއްޔަތު ދައްކުވާދޭ އެންމެ ފުރިހަމަ އިމާރާތް ކަމުގައިވާ އިސްލާމީ މަރުކަޒުގެ ހުރުމަތްކަޑާ އެތަނަށްވެސް ބޮޑެތި ގެއްލުންތައް ލިބިފައިވާކަމާ މާލޭގެ ހުކުރު މިސްކިތައް ޤަޟާޙާޖާ ކޮށްފައިވާ އަދި މަސްޖިދުލްޒިކުރާއަށް އެދުވަހު މަޣުރިބު ނަމާދަށް މީހުން ޙާޟިރުވެފައިވަނިކޮށް ސަގަރު އަހުމަދު ނާސިރު އަރުވާ އިމާމު އަތުން މައިކު އަތުލައިގެން ޤާނޫނީ ގޮތުން އުފެދިފައިވާ ސަރުކާރާއިމެދު ރައްޔިތުންގެ ހިތުގައި ރުޅުވެރިކަން އުފައްދަން ދައުލަތާ އިދިކޮޅަށް އަހުމަދު ނާސިރު ލައްވާ ވާހަކަ ދެއްކުވިފައިވާކަން އަޅުގަޑަށް އެގިއްޖެއެވެ.\nމިހާހިސާބަށް ކަންތައް ގޮސްފައިވަނިކޮށް އަޅުގަޑުމެން އަވަސްއަވަހަށް ހުރިހާ އެންމެން ޕްރޮގްރެސް ލައިޓަށްއަރާ ބޯޓްގެ ކެޕްޓަނާ ފަޅުވެރިން އެއްކޮށް ދެމީހުންނަށް ކިޔަމަންތެރިކަމާއެކު އަމަލުކުރުމަށް އެންގީމެވެ. އަދި އެއްގަމުން ހޯދައިގެން ބޯޓަށް ގެންނަންވީ މީހުންގެ ލިސްޓެއް އަޅުގަޑު ދިވެހި ބަހުން ލިޔެފާ ސަގަރު ނާސިރު ލައްވާ އެކަންކުރުވުމަށް ބާބޫ އާއި ހަވާލު ކުރީމެވެ. އެބޭޅުންނަކީ،\n1.އޮނަރަބަލް އަލްފާޟިލް އަހުމަދު މުޖުތަބާ\n2.އޮނަރަބަލް އަލްއުސްތާޛް މުހައްމަދު ޒާހިރު ހުސައިން\n3.އޮނަރަބަލް އަލްފާޟިލް އަބްދުﷲ ޖަމީލް\n4.އޮނަރަބަލް އަލްފާޟިލް ޢައްބަސް އިބްރާހިމް\n5.އަލްފާޟިލް އިސްމާއިލް ނަސީރު\nބޯޓަށް އައި ޕްލޮޓް މީހުންގެ ތެރެއިން ހަތިޔާރުއެޅި4މީހުން ބޯޓުގައި ތިބީއެވެ. އަޅުގަޑު އަތުގައި އޮތް ހަތިޔާރު ޖީ-3 ރައިފަލް އެތަނުން ހަތިޔާރު ނެތް މީހަކާ ހަވާލުކުރީމެވެ. އަދި ހަވީރު 04:40 ހާއިރު ދީނި އައިއިރު އަޅުގަޑުގެ ލިސްޓްގައި ނެތް ކިތަންމެ ބަޔަކު ގެނައެވެ.\nއަޅުގަޑު ލިސްޓް ދިން ބޭފުޅުން ތެރެއިން ގެނެވުނީ ހަމައެކަނި އޮނަރަބަލް އަހުމަދު މުޖުތަބާ އާއި އިސްމާއިލް ނަސީރެވެ. އަޅުގަޑު ލިސްޓްގައި ލިޔެފައިނެތް ވަރަށް ގިނަ މީހުން ތިއްބެވެ. އޭގެތެރޭގައި ބަލި މީހުންނާއި އޮނަރަބަލް މުޖުތަބާގެ އަބިކަބަލުން އަބުރާ މާލޭ ފޮނުވުމަށް އާރާކައިރީ އަޅުގަޑު ބުނީމެވެ. ދޯނި އައިމާ ފޮނުވާނަމޭ ކިޔާފައިވެސް ނުފޮނުވިއެވެ.\nއަޅުގަޑު ދެންދިޔައީ ކެޕްޓަން ކޮޓަރީގައި ތިއްބެވި އޮނަރަބަލް މުޖުތަބާ އާއި މުޖުތަބާގެ އަބިކަބަލުންނާއި އަދި އިސްމާއިލު ނަސީރުއާ ވާހަކަ ދެއްކުމަށެވެ. މުޖުތަބާއާއި ނަސީރު ގެނައީ އަޅުގަޑު އަންގައިގެންކަމުގައި ބުނީމެވެ. އެއީ މިހާރު ހިގަމުންމިދާ ހަގުރާމަ ސުލްހަވެރި ގޮތެއްގައި ނިންމާލެވޭތޯ ބަލާށެވެ. އަދި ސިފައިން ހަތިޔާރު ބަހައްޓާފައި ނުކުތުމަށް މުޖުތަބާ ސިފައިންގެއަށް އަންގަވާ ދެއްވުމަށް އަޅުގަޑު އެދުނީމެވެ.\nބާޣީ ލުތުފީގެ ބަޔާން: ހަމަލާދިނުމަށް ސިފައިންގެ މީހަކު ސިފައިންގެ ޗާޓް ކުރަހައިދިން ގޮތް!\nނޮވެމްބަރު 20, 2020 15:06\nލުތުފީއަކީ ފިސާރި ކެރޭމީހެއް.... ލުތުފީ މިނިވަންވީމަ މިކަމުގައި ފޮރުވިފައިވާ ހަގީގަތް ފާޅުކޮއްދޭނެކަމަށް ހީކުރަން. 2015 ގެ އޮކްޓޯބަރ ފަހުކޮޅު ލަންކާގެ ހިއްކަޑުވައިން އަޅުގަނޑާއި ލުތުފީ ދިމާވި. ވިޔަފާރިއާއި ރާއްޖޭގެ ސިޔާސީ މަސްރަހުގެ ވާހަކަދެކެވުނު. އެދުވަހު ބުނި ނޮވެމްބަރު 3ގެ ހަމަލާއާއި ގުޅިގެން އިންގިރޭސިބަހުން ސާބިތު ހެކީގެ މައްޗައް ބިނާކޮށް ފޮތެއްލިޔުމުގެ މަސައްކަތް ފަށަން އުޅޭވާހަކަ. ހަބަރު ލިބިފައިވާގޮތުން މިފޮތް މިހާރުވަނީ ލިޔެ ނިމިފައި ޑިސްޓްރިބިއުޓް ކުރަންވެފައި. މިފޮތް އާމުންނާއި ހަމައަށް ލިބިގެން ދިއުމަކީވަރަށް މުހިންމުކަމެއްކަމުގައި ދެކެން...\nނޮވެމްބަރު 21, 2020 00:21\nމިކަހަލަ ބުރާންތިންވެސް ލައިގެން މި ރާއްޖެގަ ބޯހިމަނަން މިޖެހެނި. ކީއްކުރާނި. ލުތުފީ ލިޔާ ފޮތް ކިޔާބަލަ ކަލޭ. މަރުމޯލު\nނޮވެމްބަރު 21, 2020 05:19\nބައްދަލުވުމުން، ތައުރީފާއި ޘަނާ ކިޔަން ލަދެއް ނުގަނޭތަ؟\nނޮވެމްބަރު 21, 2020 08:12\nދެން ލުތުފީ ދައްކާ ވާހަކަ ޤބޫލު ކުާނެމީހަކު ނެތް... ކަލޭޔާ ކަލޭގެ އާއިލާއިން ލުތުފީ އަށް ސަނާ ކިޔާ،،،،\nމިހާދުސްވީމާ ކީއްވެ ތިފޮތެއް ނެރެން ތިއުޅެނީ...\nތީ ތާ ރީހު އޮޅުވާލަން ސިއްކަ ފެމެލީން ކުޅޭ ގޭމެއް..\nތި ފިލްމެއް ނުކުޅެވޭނެ...\nނޮވެމްބަރު 21, 2020 16:24\nދޮން ކަލޯ ވެސް މިހިނމެނެނީ އޭނާ ފޮރުވައިގެން ގެންގުޅުނު މީހުންގެ ތެރޭގައިދޯ؟\nނޮވެމްބަރު 20, 2020 16:41\nބާޣީ ލުތުފީގެ ބަޔާން: ލަންކާ އެންބަސީގައި ރަސްކަލެއްގެ އިއްޒަތުގައި އެތަކެއް ދުވަސްވަންދެން އުޅުނީ އިބްރާހީމް މުޙައްމަދު ޞާލިޙްގެ ފުރިހަމަ ބެލުމުގެ ދަށުން ......... މި ބައި ވަރަށް ކިޔާލަން ބޭނުން\nނޮވެމްބަރު 22, 2020 10:54\nމި ދޮންކަލޯ މީ އެލެކްސް އަހުމަދު - މުހައްމަދު ނަޝީދު. ވަގުތު ކަލޭމެންނަށް އިނގޭން މީކާކުކަން ބަލާލިމަ.....އޭނަ މިޓެރަރިސްޓް ކަލޭގެ ފޮރުވާ ކަންތައްކުރީ\nނޮވެމްބަރު 26, 2020 03:35\nއަކީ ވަރަށް ބުއްދި ރަންގަޅު، ކެރޭ، ތަނަވަސް ހިޔާލުގެ ބޭފުޅެއް، ލުތުފީ މި ބަގާވާތުގަ ބައިވެރި ނުވިނަމަ ގައުމަށް މީނަގެ ބޭނުން ވަރަށް ބޮޑަށް ހިފުނީސް\nޖެނުއަރީ 5, 2021 19:33\nބާކީ ބައި ކޮބައިތަ؟


Baka gaumee team ah, Sattu aai Easa adhi Umair neiy! | Mihaaru\nދިވެހި ޕްރިމިއާ ލީގުގެ ތިން ވަނަ ބުރުގައި ކުޅުނު މެޗުގެ ތެރެއިން ބެން (ކ)، ބަކާ އަތުން ބޯޅަހޯދަން މަސައްކަތްކުރަނީ.-- ފޮޓޯ: ހުސެއިން ވަހީދު/ މިހާރު\nބަކާ ގައުމީ ޓީމަށް، ސައްޓު އާއި އީސަ އަދި އުމެއިރު ނެތް!\n08 ފެބުރުއަރީ 2020 - 08:592comments\nނެދަލެންޑްސްގެ މާޓިން ކޫޕްމަން ހަވާލުވި ފަހުން ނެގި ގައުމީ ފުޓްބޯޅަ ޓީމުގެ ފުރަތަމަ ސްކޮޑުން ޓީސީ ސްޕޯޓްސް ކްލަބަށް މޮޅު ކުޅުމެއް ދައްކަމުން އަންނަ އިޝާން އިބްރާހިމް (ސައްޓު) އާއި އިސްމާއިލް އީސަ (މެސީ) އަށް ފުރުސަތު ނުލިބުނު ނަމަވެސް ގްރީން ސްޓްރީޓްސްގެ މުހައްމަދު އާރިފް (ބަކާ) އަށް ދުވަސްތަކަށް ފަހު ފުރުސަތު ދީފި އެވެ.\nއެފްއޭއެމުން ސްކޮޑް ރަސްމީކޮށް އަދި މީޑިއާ އަށް އިއުލާނުކޮށްފައިނުވި ނަމަވެސް ކްލަބްތަކަށް ވަނީ ޓީމުތަކުން ރިލީޒްކުރަން ބޭނުންވާ ކުޅުންތެރިން އަންގައިފަ އެވެ. އަދި މާދަމާ ގައުމީ ޓީމުގެ ޕްރެކްޓިސް ފަށާ ގޮތަށް ވަނީ ހަމަޖެހިފަ އެވެ.\n"މިހާރަ"ށް އެނގިފައިވާ ގޮތުގައި ބަކާގެ އިތުރުން ދެން ގައުމީ ޓީމުން އަލުން ފުރުސަތު ދިން ކުޅުންތެރިންނަކީ އީގަލްސްގެ މިޑްފީލްޑަރު އިމްރާން ނަޝީދު (އިންމަ) އާއި ޓީސީގެ އަހުމަދު ރިލްވާން (ބެން)ގެ އިތުރުން ދެ ވަނަ ޑިވިޝަނުގައި ވާދަކުރަމުން އަންނަ 19 އަހަރުން ދަށުގެ ގައުމީ ޓީމުގެ އަހުނަފް ރަޝީދު އެވެ.\nގައުމީ ޓީމާ އެންމެ ފަހުން ހަވާލުވެހުރި ކްރޮއޭޝިއާގެ ކޯޗު ޕީޓަ ސެގާޓް ވެސް އެންމެ ފުރަތަމަ ޓީމުން ބަކާ އަށް ފުރުސަތު ދިނެވެ. އެކަމަކު ފަހުން އުމުރުން ދޮށި ކަމަށް ބުނެ އުމުރުން 34 އަހަރުގެ ބަކާ ޓީމުން ބާކީކުރި އެވެ. ބެން އަކީ މީގެ ކުރިން ވެސް ގައުމީ ޓީމުގައި ހިމެނި ކުޅުންތެރިޔެކެވެ. އެކަމަކު އުމުރުން 33 އަހަރުގެ ބެން އަށް އޭރު ގައުމީ ޓީމާ ގުޅެވެން ނެތީ އާއިލީ ސަބަބަކާ ހުރެ ކަމަށް އޭރު އެފްއޭއެމުން ވަނީ ބުނެފަ އެވެ. އިންމަ އަށް ގައުމީ ޓީމުން ފުރުސަތު ދޭން ފެށީ ގައުމީ ކޯޗަކަށް އޮސްޓްރޭލިއާގެ ޑަރެން ސްޓެވާޓް ހުރިއިރު އެެވެ. އޭރު ގައުމީ ޓީމުގެ ފުރަތަމަ އެގާރައިގައި ގިނަ މެޗުތަކެއް ކުޅުނު އިންމަ އަށް ޓީމު ޖާގަ ގެއްލުނީ ސެގާޓް ހުރިއިރު އެވެ.\nދެ އަހަރުގެ އެއްބަސްވުމެއްގެ ދަށުން ކޫޕްމަން ގައުމީ ކޯޗުކަމާ ހަވާލުވުމަށް ފަހު މީޑިއާ އަށް ބުނީ "އުމުރު މުހިއްމެއް ނޫން. މޮޅަށް ކުޅޭނަމަ ގައުމީ ޓީމުން ފުރުސަތު ލިބޭނެ،" ކަމަށެވެ. އެކަމަކު ފުރަތަމަ ނެގި ގައުމީ ސްކޮޑުގައި މި ވަގުތު ލީގުގައި ރަނގަޅަށް ކުޅެމުން އަންނަ ބައެއް ކުޅުންތެރިން ނުހިމެނުމަކީ އެ ކުޅުންތެރިންނަށް ލިބޭނެ މާޔޫސްކަމެކެވެ.\nމި ފަހަރު ވެސް ސްކޮޑުން ފުރުސަތު ނުލިބުނު ކުޅުންތެރިންގެ ތެރޭގައި އުމެއިރު (ކ)، އީސަ (މ) އަދި ސައްޓު ހިމެނޭ.-- ފޮޓޯ: މިހާރު\nމި ފަހަރުގެ ލީގުގައި ސައްޓު އާއި އީސަ އަންނަނީ ޓީސީ އަށް މޮޅު ކުޅުމެއް ދައްކަމުންނެވެ. ގައުމީ ސްކޮޑަކުން މީގެ ކުރިން ފުރުސަތު ލިބިފައިނުވާ ސައްޓު ވަނީ މި ސީޒަނުގައި މިހާތަނަށް މޮޅު ކުޅުމެއް ދައްކައި މުހިއްމު ލަނޑުތަކެއް ޖަހައިފަ އެވެ. ސައްޓު ވަނީ މި ސީޒަނުގައި މިހާތަނަށް 13 ގޯލު ޖަހައިފަ އެވެ. އެންމެ ފަހުން ކުޅުނު މެޗުތަކުގައި އޭނާގެ ލަނޑު ޖެހުމުގެ ރެކޯޑް ރަނގަޅެވެ.\nފަހަކަށް އައިސް އެންމެ ފޯމުގައި ހުރެ ރަނގަޅު ކުޅުމެއް ދައްކަމުން އަންނަ މިޑްފީލްޑަރަކީ އީސަ އެވެ. އޭނާ ވަނީ މި ސީޒަނުގައި 12 ގޯލު ޖަހައި 10 ގޯލު ޖަހަން ފުރުސަތު ތަނަވަސްކޮށްދީފަ އެވެ. ކުރިން ގައުމީ ޓިމުން ފުރުސަތު ލިބެމުން އައި އީސަ ޓީމާ ވަކިވީ 2017 ވަނަ އަހަރުގެ އޮކްޓޫބަރު މަހު އޭޝިއަން ކަޕް ކޮލިފައިންގައި އޮމާނާ ދެކޮޅަށް ކުޅެން އޮތް މެޗަށް ޓީމު ފަރިތަކުރަމުންދަނިކޮށެވެ. އޭނަ އޭރު ޓީމާ ވަކިވީ އަމިއްލަ ސަބަބަކާ ހުރެ އެވެ. އޭގެ ފަހުން ގައުމީ ޓީމުން ފުރުސަތު ނުދެ އެވެ.\nގަވާއިދުން މެދުކެނޑުމެއްނެތި ގައުމީ ޓީމަށް ކުޅެމުން އައި މުހައްމަދު އުމެއިރު އަށް މި ފަހަރު ވެސް ޓީމުން ފުރުސަތު ނުލިބެ އެވެ. ގްރީން ސްޓްރީޓްސްގެ ކެޕްޓަން ބޭންޑް އަޅައިގެން އެންމެ ފަހުން ކުޅުނު މެޗުތަކުގައި މޮޅު ކުޅުމެއް ދެއްކި އުމެއިރަށް ގައުމީ ޓީމުން ޖާގަ ގެއްލުނީ 2018 ވަނަ އަހަރުގެ ސާފް ސުޒުކީ ކަޕަށް ކޯޗު ސެގާޓް ސްކޮޑު ފައިނަލް ކުރި ހިސާބުންނެވެ. އުމެއިރު އަނިޔާގައި ހުރި ކަމަށް ބުނެ އޭރު ކުއްލި ގޮތަކަށް ޓީމުން ބާކީކުރުމަށް ފަހު ފަހުން ސްކޮޑުން އެއްގޮތަކަށް ވެސް ފުރުސަތު ނުލިބެ އެވެ.\nއެންމެ ފަހުން ގައުމީ ސްކޮޑުގައި ހިމެނުނު އެއް ކުޅުންތެރިއެއް ކަމަށްވާ ފޯކައިދޫގެ މުހައްމަދު ޖައިލަމް (އޮގީ) މި ފަހަރުގެ ޓީމުގައި ނުހިމެނޭނެ އެވެ. ކަކުލަށް ލިބިފައިވާ ސީރިއަސް އަނިޔާއެއްގެ ސަބަބުން އޮގީ ވަނީ އޮޕަރޭޝަނެއް ކޮށްފަ އެވެ.\nގައުމީ ޓީމުން ތައްޔާރުވަމުން އަންނަނީ އަންނަނީ ވޯލްޑް ކަޕް ކޮލިފައިންގައި އަންނަ މަހު 26 ވަނަ ދުވަހު ޗައިނާއާ ދެކޮޅަށް ކުޅޭ މެޗަށާއި 31 ވަނަ ދުވަހު މާލޭގައި ސީރިއާއާ ބައްދަލުކުރާ މެޗަށެވެ. ގައުމީ ޓީމުގެ ކޯޗަކަށް ކޫޕްމަން ހަމަޖެއްސި ނޫސްވެރިންގެ ބައްދަލުވުމުގައި ވާހަކަ ދައްކަމުން އޭނާ ވަނީ، ޗައިނާގައި ފެތުރެމުން އަންނަ ކޮރޯނާ ވައިރަސްގެ ސަބަބުން ޗައިނާގައި އެ މެޗު ނުކުޅުމުގެ ފުރުސަތު ވެސް އެބައޮތް ކަމަށެް ބުނެފަ އެވެ. ކޮރޯނާ ވައިރަސްގެ ސަބަބުން ޗައިނާގައި ހޯސްޓްކުރަން އޮތް އެކި ކުޅިވަރު މުބާރާތްތަށް ވަނީ ފަސްކޮށްފަ އެވެ.


MediaNet multi screen in match balan Ooredoo in subscription hiley\nމީޑިއާނެޓް މަލްޓިސްކްރީނުން މެޗު ބަލަން އުރީދޫން ސަބްސްކްރިޕްޝަން ހިލޭ\n7 އޮކްޓޫބަރ 2021\nމީޑިއާނެޓުގެ މަލްޓި ސްކްރީން (އެމްއެސް) މެދުވެރިކޮށް ސާފް ޗެމްޕިއަންޝިޕްގެ މެޗުތައް ބަލަން ބޭނުންވާ ކަސްޓަމަރުންނަށް އުރީދޫން ހިލޭ ސަބްސްކްރިޕްޝަން ދޭން ފަށައިފި އެވެ.\nމި ޕާޓްނަޝިޕްގެ ދަށުން އުރީދޫ މޯލްޑިވްސްއިން މިއަދުވަނީ އުރީދޫ ފްލިކްސްގެ 250 ޕެކްއަށް މީޑިއާނެޓް މަލްޓި ސްކްރީން އެޕް (އެމް އެސް އެޕް) މަންތްލީ ސަބްސްކްރިޕްޝަންއާއިއެކު ހިމަނަފައެވެ. މި ޕެކް އެކްޓިވޭޓް ކުރާފަރާތްތަކަށް ހިލޭ ސަބްސްކްރިޕްޝަން ގެ އިތުރުން މެޗުތައް ބަލާލުމަށް 20ޖީބީ ޑޭޓާވެސް ލިބިގެންދާނެއެވެ. 30 ދުވަހުގެ މުއްދަތަށް ބެނުންކުރެވޭ މި ޕެކް ނަންގަވާ ކަސްޓަމަރުންނަށް އެމް އެސް އެޕް ކޮންޓެންޓްގެ އިތުރުން ނެޓްފްލިކްސް، އައިފްލިކްސް، ޓިކްޓޮކް، ސައުންޑްކްލައުޑް އަދި ސްޕޮޓިފައި ވެސް ބޭނުންކުރެވޭނެއެވެ.\nއުރީދޫން ވަނީ ފުޓްބޯޅައަށް ލޯބިކުރާ ކަސްޓަމަރުންނަށް ހާއްސަ ހަދިޔާއެއްގެ ގޮތުން، އެ ކުންފުނީގެ ބައެއް ޕެކޭޖުތައް އަލަށް ނަގާ ކަސްޓަމަރުންނަށް މަލްޓި ސްކްރީން އެޕަށް ސަބްސްކްރައިބް ކުރެވޭނެ ގޮތް ވަނީ ހަދައިފަ އެވެ. އެގޮތުން، އާޗާ ޕްރިޕެއިޑް 750 އާއި އަޗާ ޕޯސްޓްޕެއިޑް 1000 އާއި އެކު ޕޯސްޓްޕެއިޑް އަދި ވަރަށް ތަފާތު ޕޯސްޓްޕެއިޑް 1499 އަދި 1999 ޕެކޭޖުގެ އިތުރުން ސުޕަނެޓް 50އެމް އަދި 100އެމް އަލަށް ނަގާ ކަސްޓަމަރުންނަށް ސަބްސްކްރައިބް ކުރަން ޕްރޯމޯ ކޯޑެއް ލިބޭނެ އެވެ.\nއުރީދޫގެ ޗީފް ކޮމާޝަލް އޮފިސަރު ހުސައިން ނިޔާޒު ވިދާޅުވީ މިއީ ސާފް ޗެމްޕިއަންޝިޕްގެ ޓައިޓަަލް ސްޕޮންސަރުގެ ހައިސިއްޔަތުން ދިވެހިންނަށް ކޮންމެ ތަނެެއްގައި ތިބެގެންވެސް މެޗު ބަލާލުމިގެ ފުރުސަތު ފަހި ކޮށްދިނުމަށް ތައާތރަފު ކުރި ހިދުމަތެއް ކަމަށެވެ.\n“މުބާރަތުގެ ޓައިޓަލް ސްޕޮންސާގެ ގޮތުގައި އަޅުގަނޑުމެންގެ މަގްސަދަކީ ރާއްޖޭގެ އެކި ކަންކޮޅުތަކުގައި ތިއްބެވި އެންމެހައި ބޭފުޅުންނަށްވެސް މެޗުތައް ލައިވްކޮށް، ކޮންމެ ތާކުތިބެގެންވެސް ބަލާލުމުގެ ފުރުސަތު ފަހިކޮށްދިނުން. މީޑިއާނެޓް ގެ އެމް އެސް އެޕް މެދުވެރިކޮށް އަޅުގަނޑުމެންގެ ކަސްޓަމަރުންނަށް ހިލޭ ސަބްސްކްރިޕްޝަން އާއިއެކު ހުރިހާ މެޗެއްވެސް ކޮންމެތާކު ތިބެގެންވެސް ބަލައިލެވޭނެ،” ނިޔާޒް ވިދާޅުވި އެވެ.\nމަލްޓި ސްކްރީން އެޕަކީ ހަބަރާއި މުނިފޫހިފިލުމުގެ ޕްރޮގްރާމްތަކާއި ޗެނަލްތައް ފޯނު، ޓެބްލެޓް އަދި ޓީވީ މެދުވެރިކޮށް ވެސް ބަލާލެވޭ ޕްލެޓްފޯމެކެވެ.


45 kilo ge moonfish eh US beech akah lahgaifi\nއެމެރިކާގެ ބީޗަކަށް ލެއްގި މޫންފިޝް\nއާދަޔާޚިލާފު ބޮޑު މޫންފިޝް އެއް އެމެރިކާގެ ގޮނޑުދޮށަކަށް ލައްގައިފި އެވެ. މި ބޮޑު މަހަށް އާންމުކޮށް ކިޔާ އުޅެނީ އޯޕާ އެވެ. އެމެރިކާގެ ސްޓޭޓެއް ކަމަށްވާ އޮރެގަންގެ ސަންސެޓް ބީޗަށް ލެއްގި މި މަހުގައި 45 ކިލޯ ހުއްޓެވެ. މިދިޔަ ބުދަ ދުވަހު ލެއްވި މި މަހުގެ ފޮޓޯތަކާއި ވީޑިއޯތައް މިހާރު ވަނީ ވައިރަލް ވެފަ އެވެ. މި ފޮޓޯތަކުން ފެންނަނީ ވަރަށް އާދަޔާހިލާފު ބޮޑު ރީތި މަހެކެވެ.\nމި މަހުގައި ރިހި ކުލައާއި އޮރެންޖްކުލަ އަދި ރަތްކުލައިގެ ހުޅުނބުތައް ހުރުމުން ބަލާ ބެލުމަށް މަސް ފެންނަނީ ވަރަށް ރީތި އެއްޗެއްގެ ގޮތުގަ އެވެ.\nއޮރެގަންގެ ސީސައިން އެކުއޭރިއަމުން ކުރި ޓުވީޓެއްގައި ބުނި ގޮތުގައި މިއީ ވަރަށް މަދުން ނޫނީ އެ ހިސާބުގެ ބީޗަށް ލައްގާ މަހެއް ނޫނެވެ.\nމިހާރު މަސް އޮތީ ސީސައިޑް އެކުއޭރިއަމްގަ އެވެ. އެތަނުން ބުނެފައި ވަނީ މަސް ހަލާކު ނުވާނެ ގޮތަށް ގަނޑުކޮށްފައި ބާއްވައިގެން ސްކޫލްތައް ހުޅުވެންދެން ބާއްވާނެ ކަމަށެވެ. އަދި މަސް ބޭނުން ކުރާނީ މިއާ ގުޅޭ ތައުލީމު ކުދިންނަށް ފޯރު ކޮށްދިނުމަށް ކަމަށެވެ.\nއެ އެކުއޭރިއަމްގެ ޑައިރެކްޓަރަކު ސީއެންއެންއަށް ދިން އިންޓަވިއު އެއްގައި ބުނީ މަސް މަރުވީ ގޮނޑުދޮށަށް ލެއްގި ފަހުން ކަމަށް ބެލެވޭ ކަމަށެވެ. އަދި އެ އެކުއޭރިއަމްގެ އޮފިޝަލުންނަށް މަސް އޮތް ހިސާބަށް ދެވުނީ މަސް ލައްގާފައި އޮތްކަން އެނގުނުތާ ގަޑިއެއްހާއިރު ފަހުން ކަމަށް ވެސް އޭނާ ބުނެފައި ވެއެވެ.\n"މިއީ ފުދޭވަރެއްގެ ކޫލް މަހެއް. އާއްމުކޮށް މި މަސް ގޮނޑޮދޮށަށް ނާންނާނެ،" އެކުއޭރިއަމްގެ ޑައިރެކްޓަރު ބުންޏެވެ.\nމިކަމުގައި ސީސައިޑް އެކުއޭރިއަމް އާ ޕާޓްނަރުވެގެން މަސައްކަތްކުރަނީ އެ ސްޓޭޓްގެ ތައުލީމީ އިދާރާތަކުންނެވެ. އެ އިދާރާއިން ބުނެފައި ވަނީ ސްކޫލްތައް ހުޅުވުމަށްފަހު ނަސީބު ރަނގަޅު ދަރިވަރުން ތަކަކަށް މި މަސް ފަޅާ ކުދިކޮށް އޭގެން ކަންކަން އެނގުނުމުގެ ފުރުސަތު ތަނަވަސް ވެގެން ދާނެ ކަމަށެވެ.\nއޯޕާއަކީ ވަރަށް ބޮޑުވާ ޒާތުގެ މަހެކެވެ. މިފަހަރު ލެއްގި އޯޕާގެ ދިގުމިނުގައި ހުރީ 3.5 ފޫޓު ނަމަވެސް މި ވައްތަރުގެ މަސް ހަ ފޫޓަށް ވެސް ދިގުވާ ކަމަށް ވެއެވެ.


Canada Ge Dhemafiri Aku Raajjeygai 1 Aharuge Chutty Eh Heydha Kuranee - Vaguthu\nކޮވިޑް-19 ގެ ނުރައްކާތެރި އާލަމީ ވަބާގެ ސަބަބުން އެކި ގައުމުތަކަށް ޗުއްޓީ ހޭދަ ކުރުމަށާއި މަޖާ ކޮށްލުމަށް ދާން ބޭނުން ވެފައި ތިބި ގިނަ ބަޔަކަށް ވަނީ އުންމީދު ގެއްލިފައެވެ. އެއީ މި ބަލީގެ ސަބަބުން އެކި ގައުމުތަކުގެ ބޯޑަރު ބަންދު ކުރުމާއިއެކު ހަރުކަށި ފިޔަވަޅުތައް އަޅާފައިވުމުން އެފަދަ ގިނަ ފަރާތްތަކަށް ދަތުރުކުރުމަށް ހުރަސްއެޅިފައި ވުމުންނެވެ. ރާއްޖެއަކީވެސް ބޭރުގެ އެކި ގައުމުތަކުގެ އާއިލާތަކާއި ލޯބިވެރިން ޗުއްޓީ ހޭދަ ކުރަމުން އައި ގައުމެކެވެ. އެހެން ނަމަވެސް ކޮވިޑް-19 ގެ ވަބާގެ ސަބަބުން ރާއްޖޭގެ ފަތުރުވެރިކަމަށް ވެސް ވަނީ ވަރަށް ބޮޑަށް ހީނަރުކަން އައިސްފައެވެ.\nކޮވިޑް-19 ފެތުރެން ފެށުމާއި ގުޅިގެން ރާއްޖޭގެ ބޯޑަރުތައްވެސް ބަންދު ކުރުމަށްފަހު، ފަހުން ފިޔަވަޅުތަކަށް ލުއިދީ މިދިޔަ އަހަރުގެ ޖުލައި މަހުގެ ތެރޭގައި ފަތުރުވެރިކަމަށް ރާއްޖެ ހުޅުވާލި ނަމަވެސް ޗުއްޓީ ހޭދަކުރުމަށް އަންނަ މީހުންގެެ އަދަދު ވަނީ ބޮޑުތަނުން ދަށްވެފައެވެ. ހަމައެއާއެކު ކުރު ޗުއްޓީގެ ބަދަލުގައި ދިގު މުއްދަތަކަށް ޗުއްޓީ ހޭދަކުރާ ފަރާތްތައް އިތުރުވަމުން އަންނަކަމީ ވެސް ރާއްޖޭގެ ފަތުރުވެރިކަމުން ފާއިތުވެދިޔަ ދުވަސްތަކުގައި ފާހަގަކުރެވިފައިވާ ބަދަލެކެވެ.\nކެނެޑާގައި ރެސްޓޯރެންޓެއް ހިންގަމުން އަންނަ ވެން އާއި އޭނާގެ ބައިވެރިޔާ ޗާމައިން ސަންޗޭޒް އަކީވެސް މިފަދަ ގޮތަކަށް ދިގު މުއްދަތަކަށް ރާއްޖެއަށް ޗުއްޓީ ހޭދަކުރުމަށް މިހާރު ރާއްޖެއަށް އައިސް އުޅޭ ދެމަފިރިއެކެވެ. އެމީހުން އެންމެ ފުރަތަމަ މި ދަތުރު ރާވާފައިވަނީ މިދިޔަ އަހަރުގެ މެދު ތެރޭގައެވެ. އެހެން ނަމަވެސް ކޮވިޑާއި ގުޅިގެން ކެނެޑާގެ ސަރުކާރުން ވަނީ މަޖުބޫރު ހާލަތުގައި ނޫނީ ދަތުރު ނުކުރެވޭ ގޮތަށް ނިންމައި ގިނަ ފިޔަވަޅުތަކެއް އަޅާފައެވެ.\nވެން ބިއާސް އާއި އޭނާގެ އަނބިމީހާ ރާއްޖެއަށް ކުރަމުން އަންނަ ދަތުރުގައި ނަގާފައިވާ ފޮޓޯއެއް- ފޮޓޯ: ވެން ބިއާސް\nއޭގެ ފަހުން އެގައުމުގެ ސަރުކާރުން ދިން ލުއިތަކަށްފަހު އެދެމަފިރިންނަށް ރާއްޖެއަށް ދަތުރުކުރެވޭ ގޮތް ހަމަޖެހިފައި ވަނީ މިދިޔަ އަހަރުގެ ޑިސެންބަރު މަހުގެ ފަހުކޮޅުއެވެ. އެ ދެމަފިރިން ރާއްޖޭގައި ހޭދަކުރާ އެއް އަހަރުގެ ދިގު ޗުއްޓީ ވޭތުކުރުމަށް ނިންމާފައި ވަނީ "އަނަންތަރާ ވެލި" ރިސޯޓުގައެވެ. އެ ރިސޯޓުގައި ތިބޭ މުއްދަތަށް އެ ދެމަފިރިން ނަގާފައި ވަނީ "އަންލިމިޓެޑް ސްޓޭއިސް އިން ޕެރެޑައިސް" ނަމަކަށް ކިޔާ ހާއްސަ ޕެކޭޖެކެވެ. މި ޕެކޭޖަކީ ދިގު މުއްދަތަކަށް ރާއްޖެއަށް އަންނަ ފަރާތްތަކަށް ހާއްސަ ޕެކޭޖެކެވެ.\nވެން އިނގިރޭސި ނޫހަކަށް މައުލޫމާތު ދެމުން ބުނެފައި ވަނީ އަނަންތަރަ ވެލި ރިސޯޓުން އޭނާގެ ދެމަފިރިން ނެގި ޕެޖޭކުގެ ޖުމްލަ އަގަކީ ތިރީސްހާސް އެމެރިކާ ޑޮލަރު (ގާތްގަނޑަކަށް 462،000 ރުފިޔާ) ކަމަށެވެ. މި ޕެކޭޖުގެ ދަށުން ރިސޯޓުގައި ހުރުމާއެކު ހެނދުނުގެ ނާސްތާ އާއި ދަތުރުފަތުރު ހިލޭ ލިބެއެވެ. މީގެ އިތުރުން އެހެން ވަގުތުތަކުގެ ކެއުންތަކުން ހާއްސަ ޑިސްކައުންޓުތައްވެސް ލިބެއެވެ.\nވެން ބުނެފައިވަނީ، ރިސޯޓުން އޭނާ ނަގާފައިވާ ޕެކޭޖު އެންމެ ފުރަތަމަވެސް ފެނުމުން އެއީ ހަޔާތުގައި ވެސް ލިބޭނެ އެންމެ ރަނގަޅު ފުރުސަތުކަމަށް ގަބޫލު ކުރެވުނު ކަމަށެވެ. އަދި ދެމަފިރިން އަބަދުވެސް ދިގު ޗުއްޓީއެއް ހޭދަކުރުމަށް ދެކެމުން އައި ހުވަފެން ހަގީގަތަކަށް ހެދުމަށް އެފަދަ އިތުރު ފުރުސަތެއް ނުލިބޭނެ ކަމަށް ގަބޫލު ކުރެވުނު ކަމަށް ވެން ބިއާސް ބުންޏެވެ.\nއެ ދެމަފިރިން ޗުއްޓީ ހޭދަ ކުރާ ރިސޯޓުގެ ކޮޓަރި-- ފޮޓޯ: ވެން ބިއާސް\nކައިވެންޏަށްފަހު ވެން އާއި އޭނާގެ އަނބިމީހާ އަބަދުވެސް ދެކެމުން އައި ހުވަފެން ހަގީގަތަކަށް ވުމުން އެ ދެމަފިރިން ތިބީ ވަރަށް ބޮޑަށް ހިތްހަމަޖެހިފައެވެ. އަދި ހާއްސަކޮށް ދުނިޔެމަތީގެ ސުވަރުގެ ކަމަށްބުނާ، އަދި ފަތުރުވެރިކަމުގައި ދެވަނައެއްނުވާ ރާއްޖޭގައި އެ ހުވަފެން ހަގީގަތަކަށް ވުމުގެ ފުރުސަތު ލިބުމުން އެދެމަފިރިން ތިބީ ވަކިން އުފަލުންނެވެ.\nވެން ބުނެފައިވާ ގޮތުން އޭނާ ރާއްޖޭގައި ޗުއްޓީ ހޭދަކުރަމުންދާ ދިގު މުއްދަތުގައި އޭނާގެ ވިޔަފާރީގެ ކަންކަން ބަލަހައްޓަމުން އަންނަނީ އޮންލައިންކޮށް ކަމަށެވެ. އަދި މިފަދަ ތަފާތު މާހައުލެއްގައި ވިޔަފާރީގެ މަސައްކަތްތައް ކުރުމަކީވެސް ތަފާތު ތަޖުރިބާއެއް ކަމަށާއި، ހަމައެކަނި ދަތިވަނީ ރާއްޖެ އާއި ކެނެޑާގެ ވަގުތުގެ 12 ގަޑިއިރުގެ ތަފާތެއް ހުރުމުން މަސައްކަތްތަކަށް ފަސްކަމެއް އަންނާތީ ކަމަށެވެ.\nކޮވިޑް-19 ގެ ބަލިމަޑުކަމާއި ދުނިޔެ ކުރިމަތިލާން ޖެހުނު ފަހުން ގިނަ ދުވަސްތަކެއް ވެގެން ގޮސްފައިވާއިރު ގިނަ ގައުމުތައް ފުރަބަންދުކޮށް އަޅާފައިވާ ފިޔަވަޅުތަކަށް ލުއި ލިބިގެން ދިއުމުން އެކި ގައުމުތަކުން ގިނަ އަދަދެއްގެ ފަތުރުވެރިން ރާއްޖެއަށް ޒިޔާރަތްކުރަމުން ދެއެވެ.\nލޭޭ ގަނޑުވާތީ ކޮވިޝީލްޑް ވެކްސިން ދިނުން އޮސްޓްރޭލިއާގައި މަނާކޮށްފި\nމާޗް 4, 2021 22:48\nކާމިޔާ ބު ފިރިއެއް\nމާޗް 5, 2021 01:31\nވެސް ރާއްޖޭގައި ދިގު ޗުއްޓީ ނަގަމުން ދޭ އެއީ އަތުން ފައިން އެއްވެސް މަސައްކަތެއް ނުކޮއް މައިންބަފައިން ދިނީމަ ކައިގެން ލައިގެން ބޮއެގެން އުޅުން


(6 އޮކްޓޯބަރ 2020 އާ ގުޅޭ)\n"މިގެއަށް އެ އަންހެންކުއްޖާ ގެނައިމަ އަހަރެންނަށް ކަމުނުދިޔައީ." އާޤިބު ބުންޏެވެ.\n"އޭނާ އެކަން އެކުރީ ވަރަށް ޑެސްޕަރޭޓްވެގެން، އެ އަންހެން ގޮލާ ރައްޓެހިވެގެން އުޅޭ މީހާ ދައްކާށޭ ކިޔާކިޔާ ބަލަ ނުބުންޏޭ، ހަދާގޮތެއް އަހަރެން ހަދާފަނަމޭ، މިފޫ ދުރުގަ ހުންނާށޭ ބުނެފިން... މިވީ ގޮތުން ރިޕޯޓެއްކޮށްފިއްޔާ ވަރަށް ކަޑަވާނެކަން އެނގޭ، މާބޮޑު ރޭވުންތެރިކަމެއްނެތި އޭނާ ކުރިކަމެއް... މިފޫ އެހެން އުޅެނިކޮށް ބެދިދާނެތީ މިހާރު އަހަރެން އެންމެ ވޮރީ ވަނީ." މުބީން ބުންޏެވެ.\n"ވިޔާމަށް މިކަމުގެ ތަފްސީލު އެނގޭނެ، މާބެ އޭނާ ގެނެސް އަހަންވީނު، މިކަން ބޮޑުކަމަކަށް ނުވަނީސް ބަލަން އެބަޖެހޭ..." އާޤިބު އެންމެ ބޮޑަށް ކަންބޮޑުވަނީ މުބީންއާ މެދުއެވެ. މިފްރާހަކީ މުބީންގެ ކޮއްކޮއަށްވާއިރު، އޭނާ އެ ކޮއްކޮ ސަލާމަތްކުރުމަށް ޓަކައި ކޮންމެފަދަ ކަމެއް ވެސް ކޮށްފާނޭކަން އާޤިބަށް އެނގެއެވެ. އޭނާ މިފްރާހުއާއި މުބީން ވެސް ހިމާޔަތްކުރަން ބޭނުމެވެ. މުބީންއަކީ މާލޭގައި އެންމެންގެ ލޯތަކަށް ސިއްރުވެފައިވާ ކުށުގެ ނެޓުވޯކުގެ އެންމެ އަޑީގައި މިވަގުތު ތަޚުތުގައި އިން ރާޖާއެވެ. ހަމައެއާއެކު އެތައް ހަތުރުންނެއް ތިބީ ވަގުތަކަށް ބަލަބަލާއެވެ. އެ ތަޚުތު މުބީންގެ ލެއިން ކަޅިވުމަށް އެދިއެދިއެވެ. އެމީހުންގެ ވަޅިތަކުގެ މިޔަތަށް ވަނީ ކައިވަތެއްހާ ދުރުމިނުގައެވެ. ހަމައެއާއެކު މުބީނަކީ އާޤިބުގެ ހަޔާތުގައި ދުށް އެންމެ ޖެހިލުންކުޑަ ޒުވާނާއެވެ.\n"މިހާރު ކައިފިތަ؟." ވިސްނަން އިނދެފައި މުބީން އަހާލިއެވެ.\n"ނިދާފަހެން ހީވަނީ، އެއްޗެއް ނުކައިހުރެ އޭނާ އެވަރަށް ބުއިމަ..." އާޤިބު ބުންޏެވެ.\n"އޭނާ ބުއި ފުރަތަމަ ފަހަރުކަން އަހަރެންނަށް އެނގޭ." މުބީން މިހެންބުނެ ހިނިގަނޑެއް ޖަހާލިއެވެ. ދެން އާޤިބަށް ބަލާލުމާއެކު ގޭގައި ހުރި ރާފުޅިތަކާއި އެހެންނިހެން މަސްތުވާތަކެތީގެ ސްޓޮކް، "ސޭފް ހައުސް"އަށް ބަދަލުކުރެވުނު ގޮތުގެ ތަފްސީލު އެއްސެވެ. ގޭތެރޭގައި މިފްރާހުއަށް ފެންނަ ހިސާބުގައި އެފަދަ އެއްވެސް އެއްޗެއް ދެން މުބީން ނުބަހައްޓާނެއެވެ. މުބީންގެ ގާތުގައި ހުރެ މަސްތުވުމަށް ކޮއްކޮ ދެވިހިފާފާނެތީއެވެ. އެހެންވެ ކޮންމެ ގޮތަކުން ވިޔަސް އެކަން އޭނާ ހުއްޓުވާނެއެވެ.\nހިރާއާ މެދު ކެންޒާ އެއްވެސް ސުވާލެއް ނުކުރާތީ ލައިތު ފިކުރުބޮޑުވިއެވެ. ކެންޒާ ހިތުގައި ޝަކުވާތައް ބޮނޑިކޮށްގެން ހުރީ ކަމުގައި އޭނާއަށް ހީވާން ފެށިއެވެ. ކެންޒާ ހިތަށް އަރާނޭ އެއްޗިއްސާ މެދު ލައިތުއަށް ވިސްނެއެވެ. އޭނާގެ ހަޔާތާއި ގުޅިގެން ހަޤީޤަތުގައި ކެންޒާއަށް މާބޮޑު ވާހަކަތެއް ލައިތު ކިޔާދީފައެއްނުވެއެވެ. ހިރާއާއެކު ޕެންޓްހައުސްގައި ހޭދަކުރި ވަގުތުގެ ވާހަކަ، ކެންޒާއަށް ކިޔައިދޭން ހަޤީޤަތުގައި ލައިތު ބޭނުންނުވަނީއެވެ. އޭނާއަކީ ހުރިހާ ގޮތަކުން ވެސް މިހާރު ކެންޒާގެ މީހެއްކަން އިޙްސާސްކޮށްދޭން ބޭނުންވާވަރުންނެވެ. އޭނާގެ މައްޗަށް ކެންޒާ ޝައްކުކުރާކަށް ނޭދެއެވެ. ދުނިޔޭން މޮޔަވާވަރަށް އޭނާ ކެންޒާދެކެ ލޯބިވާކަމީ ހަޤީޤަތެވެ. އަނެއްކޮޅުން ކައިފް ގޮވައިގެން މިންނާއާއެކު ފުރަން ކެންޒާ އުޅޭތީ އެކަމާ ލައިތު ނުތަނަވަސްވާ ގޮތްވެއެވެ. އޭނާ ބޭނުންވަނީ ކެންޒާއާއެކު ދަތުރުގައި ބައިވެރިވާށެވެ. އޭނާ އެކަނިވާނޭ ފުރުޞަތެއް ނުދޭށެވެ.\nލައިތު މެދުވެރިވެގެން ކެންޒާ ހީކުރު ވަރަށްވުރެ އަވަހަށް ޕާސްޕޯޓް ލިބިއްޖެއެވެ. އެ ހަވާލުކޮށްފައި، ކެންޒާ ހޮސްޕިޓަލަށް ލާފައި ލައިތު އެނބުރި އައީ ގެއަށެވެ. އޮފީސް ހެދުމުގައި އޭނާ ހުރީމައެވެ. ކޮޓަރިއަށް ވަންނަން އައި ލައިތު ހުއްޓުވީ ސޯފާގައި އިން ސެހްރާނެވެ.\n"ކެން ބޭބެގެ ހާލު ވަރަށް ގޯސްވީތަ؟." ސެހްރާނު އަހާލީ ސީރިއަސްވެފައެވެ.\n"އައިސީޔޫއިން ނެރެފި، ފުރަން އުޅެނީ... ރަނގަޅޭ ބުނާވަރެއްނޫން." މާޔޫސްވެ ހުރެ ކަނދުރާގައި ކަނާއަތްތިލައިން ލައިތު ހިފަހައްޓާލިއެވެ.\n"ކެން ރުއިހެން މިއަދު ހީވި... އައި އޭމް ނޮޓް ޝިއާ..." ސެހްރާނު ބުންޏެވެ.\n"ކޮންއިރަކު؟" ލައިތު ކަންބޮޑުވިއެވެ.\n"ބްރޯ... ކެންއަކީ ޕްރޯ ޝެފެއް، ކައްކަން ހުންނައިރު... އައި މީން ފިޔާކޮށާއިރު ކެން ރޯތަނެއް ކުރިއަކުން ނުދެކެން، އައި ޑޯންޓް ނޯ، ހިޔެއްނުވޭ ފިޔާ ދިލައިން ކެންގެ ލޮލުން އެވަރަށް ފެން އަންނާނޭހެން، އަހަރެންނަށް އަހާ ވެސް ލެވުނު، ހުރިހާކަމެއް ރަނގަޅުތޯ... ޝީ ޖަސްޓް ގޭވް މީ އަ ފޭކް ސްމައިލް." ކަންތައްވީގޮތް އަދިވެސް ސެހްރާނުގެ ލޮލަށް ފެންނަ ކަހަލައެވެ.\n"މެންދުރުތަ؟... ހެނދުނު އަހަރެން ހުރިން ކެންގެ ވޯކް އެއްކޮށް ނިމެންދެން." ލައިތުއަށް ވިސްނާލެވުނެވެ. އޭނާ ކުރި ސުވާލަށް ސެހްރާނު ބޯޖަހާލީއެވެ.\n"އިޓްސް މައި ފޯލްޓް." މަޑުމަޑުން ލައިތަށް ބުނެވުނެވެ. އޭނާއަށް ޤަބޫލުކުރެވުނީ ކެންޒާ ދެރަވާންޖެހުނީ ހިރާގެ ސަބަބުން ކަމަށެވެ. ހިރާއާއި އޭނާއާ ދެމެދު ކުރެވުނު ޒުވާބުގެ އަޑު ކެންޒާއަށް އިވޭނެކަން ޔަގީނެވެ. އަމިއްލަ ކޮޓަރީގައި ނިދަން ނޯވެވިގެން ކެންޒާގެ ގާތަށް ލައިތު އައީ ވެސް އެހެންވެއެވެ. ބުނަން ބޭނުންނުވިޔަސް ކެންޒާ ސުވާލެއްކޮށްފިނަމަ އޭނާއަށް ކިޔައިނުދީ ނުހުރެވޭނެއެވެ.\n"ރުޅިގަދަވެގެން ކެންއާ ދިމާއަށް އެއްޗެކޭ ބުނީ ދޯ" ލައިތު ކުށްވެރިކުރާ ފަދަ ރާގެއްގައި ސެހްރާނު ބުންޏެވެ.\n"ކަމް ވިތް މީ..." ސެހްރާނުގެ މުލައްދަނޑީގައި ހިފާ ދަމާލުމާއެކު ލައިތު ބުންޏެވެ.\nދެ ޒުވާނުން އައި ވަނީ ލައިތުގެ ކޮޓަރިއަށެވެ. އިތުރު މީހަކަށް އެ ދެމެދުގައި ދެކެވޭ ވާހަކަ އަޑުއިވެން ލައިތު ބޭނުންނުވީއެވެ. އޭނާއާ ހެދި ސެހްރާނު އުޅެނީ ވަރަށް ވަރުންކަން ލައިތަށް އެނގެއެވެ. ލައިތުގެ ކޮންމެ ނިންމުމަކަށް ސުވާލަކާނުލައި އިޙްތިރާމް ކުރާނޭކަން ޔަގީންވާ މީހެއްކަމުގައި ސެހްރާނުވެއެވެ. ލައިތުއަށް ކުށެއްކުރެވިއްޖެކަން އޭނާ ސެހްރާނަށް ކިޔައިދިނެވެ. ހިރާގެ ވާހަކަ އިވުމުން ސެހްރާނު އިނީ ބަސްހުއްޓިފައެވެ. ދެން އިރުކޮޅެއްފަހުން އޭނާ ބާރަށް ހޭންފެށިއެވެ.\n"އާ ޔޫ ސްޓުޕިޑް... އޮފްކޯޒް ޔޫ އާ ސްޓުޕިޑް... ފެމެލީތެރޭންތަ އެވަރުގެކަމެއް ކުރަން އެނގުނީ، އަންކަލްއަށް އެނގިއްޖެއްޔާ ދުވަސްދާނެ." ލައިތުގެ ބޮލުގައި ދެއިނގިލި ކުރި ޖައްސާލައި ފަހަތަށް ކޮށްޕާލުމާއެކު ސެހްރާނު ބުންޏެވެ.\n"ހީވަނީ ކެން ހާޓްވީހެން... އަހަރެން މެރީކުރަން އުޅޭ ކުއްޖާއޭ ބުނީމަ، ހިރާ އެ ހުރިހާ އެއްޗެކޭ ކީ، އެނގޭ ކެންއަށް އިއްވަންވެގެންކަން އޭނާ އުޅުނީ، ގަދަކަމުން ނެރިލަން އުޅެފަ ވެސް އަނިޔާއެއް ވެދާނެތީ، ކިރިޔާ އަތްޖައްސާލިޔަސް އެނގޭނެ، ފިޒާނާ ކުޅުނު ކުޅިގަނޑު އެނގެއެއްނު، މީނަ ވެސް އެކަހަލަ ސަކަރާތެއް ޖަހާފާނެތީ... ކެން އެއްވެސް ސުވާލެއް ނުކުރި، އެންމެ ކުޑަމިނުން ހިރާގެ ނަން ވެސް އަހާނުލި، ފުރުން ހަމަޖެހިފަ އޮތީ... އެއްވެސް އެއްޗެކޭ ނުބުނެ ހުރެ އެއުޅެނީ ދާން." ލައިތު އިސްޖަހާލިއެވެ.\n"ޕްރޮޕޯޒް ކުރުން ކިހިނެއްވާނީ... ލައިތުއަށް އަވަހީތަ؟" ސެހްރާނު ޚިޔާލެއް ދިނެވެ.\n"އަވަހެއްނޫން، އޮފިޝަލީ އިންނަން ނޭނހިޔަސް... އަހަރެން އިންނަން ބޭނުންވާކަން ބުނިން، ކެން ވެސް ރެޑީ މެރީކުރަން." ލައިތު ބުންޏެވެ.\n"ކިހިނެއް ޕްލޭން އޮތީ؟... ފެމެލީއާއެކުތަ؟" ސެހްރާނު އަހާލިއެވެ.\n"ދިޔައިމަ ގޭތެރެ ބަލަހައްޓާނީ ކާކު؟ ކޮޓަރިތަކަށް ވަދެ ހެދިޔަސް ނޭނގޭނެ... މަންމައަށް އެއްވެސް އެއްޗެއް ނުލިބުނަސް ޝަކުވާއެއްނެތް، އެކަމަކު ދަރިފުޅުމެންނަށް ގޮތެއް ފެންނަން ބޭނުން، ތިކުދީންގެ މުސްތަޤުބަލާ މެދު ވިސްނާފައި އެ ގެއާ މަންމަ އެހާވަރަށް ހިފަނީ، މީހަކު ނެތިއްޖެނަމަ ހަމީމު ކަމެއްނޫން ކޮންފަދަކަމެއް ވެސް ކުރާކަށް، ދެން އަނެއްކާ ބައްޕަ ކޮންމެ ގޮތަކަށް ކަންތައްކުރިޔަސް، ބައްޕަ ބަލަން ވެސް އެބަޖެހޭ، އޭނާ ކައިބޮއެ ހަދާނޭ އިތުރު ތަނެއް ނުހުންނާނެ، މީހަކު އެއްޗެއް ރޯފިލުވައިދީފިއްޔާ އޭނާއަށް ކެވޭނީ، ފައިސާއެއް އަތަށް އަރައިފިއްޔާ އެ ޚަރަދުކުރާނީ ކޮންކަމަކަށްކަން ދަރިފުޅަށް އެނގޭނެ، އެހެންވީމަ އޭނާއަށް ފައިސާ ދީފައި ދިއުމަކީ ވެސް ކުރެވޭނެ އެންމެ މޮޔަކަންތައް."\n"ގޭގައި އެކަނި ހުންނާކަށް ނުކުރޭނެ." ކެންޒާ މަންމައަށް ބަލަން އިނީ އެސްފިޔަ ޖަހާލުމެއްނެތިއެވެ. އޭނާގެ ދުލުން ހާމަކުރުމަށް ނުކުޅެދެވިފައިވާ ކަންކަން އެ ދެ ލޮލުން ދެނެގަތުމަށް އެދި މަންމަ ގާތުން އާދޭސްކުރާ ކަހަލައެވެ. އެސްފިޔަޖަހާލައިފިނަމަ އެ ދެ ލޮލުގައިވި އިޙްސާސްތައް ފަނޑުވެ މަންމައަށް ނުފެނިދާނޭ ހީވާ ކަހަލައެވެ.\n"މަންމައަށް ޓަކައި އެވަރުކޮށްލަ ދީ... ކެން މަސައްކަތްކުރާ ގޭގަ ހުރެވޭގޮތަށޭ ހުންނަނީ ބުނީމެންނު، އެގޭގެ ނިދާ ހެދިޔަސް އެންމެ ރަނގަޅު، ހަމައެކަނި ގެއަށް ވަދެލާ ކައްކާފަ ބަހައްޓާލަދީ، އޭރުން ގޭތެރޭގެ ހާލަތު ވެސް ފެންނާނެއެއްނު... މަންމައަށް ޓަކައި އެވަރު ކޮށްދެވިދާނެތަ؟..." މިންނާ ކެންޒާގެ އަތުގައި ހިފާލިއެވެ.\n"މަންމާ..." ކެންޒާ އެއްބަސްވާން ބޭނުމެއްނޫނެވެ. އޭނާ ވާހަކަދައްކާނޭ ހިތްވަރު ހޯދަމުންދިޔައެވެ. ކޮޓަރީގެ ދޮރުގައި ޓަކި ޖަހާލީ އެވަގުތެވެ. ދެމައިންގެ މޫނުން ވެސް ފާޅުވީ ހައިރާންކަމެވެ.\nމަޑުމަޑުން ދޮރު ހުޅުވާލައި ސަލާމް ގޮވާލި އަޑު އިވުނެވެ. ކެންޒާގެ މައިބަދައިން ފެށިގެން މުޅިގަނޑު އެ އަޑުގެ ސަބަބުން ފިނިވެ ގަނޑުވެއްޖެއެވެ. މިންނާ ކޮޅަށް ތެދުވީ ދޮރުން ވަންނަނީ ކޮންބައެއްތޯ ބެލުމަށެވެ. އޭނާ ވެސް އަޖައިބުވެ އަންތަރީސްވިއެވެ. ދޮރުން ވަދެގެން އައީ ހަމީމުއާއި މިފްރާހެވެ. ކެންޒާގެ މޭކަށީގައި ހިފައި ދެފަޅިއަށް މީހަކު ހުޅުވާލި ކަހަލައެވެ. ފިނިކަން އިޙްސާސްވަމުން ދިޔައިރު ހީވަނީ ހާމަވެފައިވާ އޭނާގެ ހިތުގައި ފައިބަމުންދިޔަ ފިނީގެ ރޯޅިތައް ހުރަހެއްނެތި ބީހެމުންދިޔަ ހެންނެވެ. މޭގައި ރިއްސައިގަތުމާއެކު އޭނާ ހާސްވާންފެށިއެވެ. ވީޑިއޯގައި ފެނުނު މަންޒަރުތައް ސިކުނޑީގައި ކުރެހެން ފެށުމާއެކު ހަމަހޭގައި ހުއްޓާ އޭނާގެ ގައިގާ މިފްރާހު އަތްލާހެން ހީވާންފެށިއެވެ. ނޭވާ ހާސްވެގެން މަރުވަނީއޭ ހީވާން ފެށުމުން ދުވެފައި އެ ކޮޓަރިން ކެންޒާ ނުކުތެވެ.\nކިރިޔާ ލޯ ހުޅުވާލެވުނު ކައިފްއަށް އެ މަންޒަރުތައް ފެނުނެވެ. ހަމީމު ފެނިގެން ހައިރާންވުމަށްވުރެ ބަލި އެނދުގައި އޮވެ ވެސް ކައިފްއަށް ފާހަގަކުރެވުނީ ކެންޒާގެ ހަރަކާތްތަކެވެ. އޭނާ އަލުން ލޯ މަރާލީ ހަމީމާއި މިފްރާހުއާ އަނގައިން ބުނަން ޖެހިދާނެތީއެވެ.\nކޮޓަރިތައް ފަހަނައަޅައި ގޮސް އެ ފަންގިފިލާގައި ހުރި އަންހެން ފާޚާނާއަށް ކެންޒާ ވަނެވެ. އަތްދޮނަން ތަށިތައް ހަރުކޮށްފައިވާ ހިލައިގަ ދެއަތް ވިއްދާލައިގެން ކެންޒާ އޮތީ ގުދުވެފައެވެ. ވަރުބަލިވުމަކާއި ނުލާ އޭނާ މާނޭވާ ލަނީއެވެ. ފުއްޕާމެއަށް އޮކްސިޖަން ފޯރުވުން ދަތިވެފައިވާ މީހަކު ފަދައިންނެވެ.\n"ކޮންކަމެއް ހާސިލުވާނޭކަމަށް އެއައީ... އަހަރެންތަ؟ އަހަރެން އެއްބަސްވާނޭ ކަމައްތަ؟ ނުވާނަން... ދުނިޔެއަށް ބޭޒާރުކޮށްލިޔަސް ނުވާނަން، އުމުރަށް އަހަރެން ލައިތުއާ ވަކިވާން ޖެހުނަސް ނުވާނަން އެއްބަހެއް... ދުވަހަކުވެސް ނުވާނަން... ޖެހޭނީ ފުރާނައާއި ހަށި ދެތަންކުރަން... އެނޫންގޮތަކަށް ނުލިބޭނެ." ކެންޒާގެ ހިތް ގިސްލާ ރޮމުން ހަޅޭލަވަނީއެވެ.\nހަމީމުއާއި މިންނާއަށް ފުރުޞަތު ދީފައި މިފްރާހު ނުކުމެ ކޮޓަރިން ބޭރުގައި މަޑުކޮށްލިއެވެ. ދެކޮޅު ހޯދާލިއެވެ. ޖީންސުގެ އަރިމަތީ ޖީބަށް ދެއަތްތިލަ ކޮށްޕާލައިގެން ހުރެ މަޑު ހިނގުމުގައި އޭނާ އައެވެ. ދެ ފަރާތުން ދެވެން ހުރި ހުރިހާ ދިމާއެއް އޭނާ ބެލިއެވެ. އެ ދެ ލޯ ހޯދަނީ ކެންޒާއެވެ. އޭނާގެ ގަސްދަކީ ވެސް ކެންޒާގެ ޢަމަލުތައް ހުރި ގޮތެއް ބެލުމެވެ. އޭނާއަށް މިފްރާހު ފެނުމުން ކަންތައްކުރާ ގޮތެއް ދެނެގަތުމެވެ. ކުރިމަތިލާން ކެންޒާއަށް ނުކެރުނީ ފޮނުވާފައި ހުރި ވީޑިއޯތައް ބަލައިގެންކަން މިފްރާހަށް ޔަގީންކުރެވުނެވެ.\nގެއަށް ދާން ވެގެން ހަމީމު ކޮޓަރިން ނުކުތްއިރު މިފްރާހު އެ ދިމާއަށް ހުރެ އާދެއެވެ. އޭނާއަށް ހަމީމު ފެނުމާއެކު ހުއްޓުނީއެވެ. ހަމީމު އައިސް އެއްވަރުކުރަމުން ބޮލުން އިޝާރާތެއްކޮށްލިއެވެ. އެބުނި އެއްޗެއް މިފްރާހަށް ފަހުމްވެ، އޭނާ ދެ ފަރާތަށް ބޯހޫރާލިއެވެ. ވަށައިގެން ބަލާލުމަށްފަހު ހަމީމު ވާހަކަދައްކަން ފެށިއެވެ. ކައިފް ގޮވައިގެން މިންނާ ފުރަންކަން އުޅެނީ ބުންޏެވެ. އެމީހުންނާއެކު ކެންޒާ ވެސް ދާން ބޭނުންވާކަން ހަމީމު ބުނުމާއެކު މިފްރާހުގެ ފިޔަވަޅު ހުއްޓުމަކަށް އައެވެ.\n"ދާން ބޭނުންވީ... ދެޔެކޭ މަށެއް ނުބުނަމެންނު..." ހަމީމު ބުނި އެއްޗެއް ތަފްސީލުކޮށްލާ ހެން ލަސްލަހުން ބުނެލިއެވެ. މިފްރާހު ބޯޖަހާލީއެވެ.\n"ކޯޓަށް ގެންގޮސް ކައިވެނި ހަމަޖައްސާލަންވީނު... މާބެ ކައިރީ ބުނެބަލަ، އޭނާ އުޅެފިއްޔާ ބޮޑުކަމަކަށް ނުވެ މިކޮޅުން ކައިވެނި ވެސް ކޮށްލެވިދާނެ، އަހަރެން ވަލީ ދޭން މިހުރީ." ހޮސްޕިޓަލުން ނުކުމެނުކުމެ ހުރެފައި ހަމީމު ބުނެލިއެވެ.\n"މާބެގެ ނަން ނުކިޔާ." މިފްރާހު ބުނެލިއެވެ.\nކެންޒާއަށް ދިނުމަށް ޓަކައި އަނގޮއްޓިއެއް ބެލުމުގައި މުޅި ރޭ ލައިތު ހޭދަކުރިއެވެ. މާލެއިން އެކަން ވާގޮތް ނުވުމުން ހަނދާނަށް އައީ ކިޔަވަން އުޅުނުއިރު ރަޙުމަތްތެރިއެއްގެ މަތިންނެވެ. ގެއަށް އައިސް އުޅުނު ހަމައެކަނި ރަޙުމަތްތެރިއަކީ އެއީއެވެ. ލައިތު ރާއްޖެ ބަދަލުވުމަށްފަހު ވެސް އޭނާގެ ހާލު ބަލާލައި ހަމައެކަނި ރަޙުމަތްތެރިއަކީ އެއީއެވެ. ބިންޔާމިން އަބޫމާލިކަކީ ރަނުގެ ވިޔަފާރިކުރާ ޢާއިލާއަކުން އައިސްފައި ހުރި ޒުވާނެކެވެ. ކިޔަވާ ނިންމާފައި ވިޔަފާރިއާ ހަވާލުވާނީ އޭނާކަމުގައި އަބަދުވެސް ލައިތު ގާތު އޭނާ ކިޔައެވެ. ބިންޏާމީނު، އޭނާގެ ޢާއިލާއާއެކު ދިރިއުޅެނީ އަބޫދާބީގައެވެ. އެމީހުންނަކީ އެތަނުގެ ރަށްވެހިންނެވެ.\n"ހޭ ބެނީ..." އައިޕެޑް އަތަށް ލައިގެން ހުރެ ލައިތު ބުނެލިއެވެ. އޭރު އިސްކުރީނުން ފެންނަން ހުރީ ހުދު ދޮނެއް ލިބިފައި، ދިގު މޫނެއްގެވެރި ފިރިހެނެކެވެ. އޭނާގެ ކަޅުކަން ގަދަ ތުނބުޅިމަތިމަސް ހުރީ ތުނިކޮށްފައެވެ. އިސްތަށިގަނޑު އެއްފަރާތަށް އޮމާންކުރެވިފައި ހުރިއިރު، އިސްތަށިގަނޑުގެ ފަންކަމާއި ބޯކަން ފާޅުވެއެވެ. ލައިތުގެ ގޮވާލުމަށް ބިންޏާމިން ސަލާމް ގޮވާލިއެވެ. އޭނާގެ ސަލާމް ލައިތު ބަލައިގަތުމާއެކު އެމީހުންގެ ބަހުން އެއްޗެހިތަކެއް ގޮވައިގަތެވެ. ލައިތު ޖަހާލީ ހިނިގަނޑެކެވެ. ބިންޏާމީނަށް އިސްވެ ލައިތު ގުޅީ މުސީބާތެއް ކުރިމަތިވީތޯ އެކުވެރިޔާ ސުވާލުކުރިއެވެ. ދިރިއުޅުން ކައިވެންޏަކާ ހަމައަށް ދަތުރު ފަށާފައިވާކަމުގެ އުފާވެރި ޚަބަރު އެކުވެރިޔާއާ ލައިތު ޚިއްޞާ ކުރީ ދެނެވެ.\nއާ އަހަރަށް ތައްޔާރުވަމުން އަންނަ ފަރުމާތަކުގެ ވާހަކަ ބިންޏާމީން ޚިއްޞާކުރިއެވެ. އަނބީމީހާއަށް ދިނުމަށް އެފަރުމާތަކުން އަނގޮށްޓިއެއް ޚިޔާރުކުރުމަށް އޭނާ އެދުނެވެ. ލައިތުއަށް ފޮޓޯތައް ފޮނުވާނޭކަން ބިންޏާމީން ބުންޏެވެ. ކައިވެންޏަށް ދަޢުވަތު ލިބޭނެ އިރެއްގެ އިންތިޒާރުގައިކަން އޭނާ ހުރީ ހަނދާންކޮށްދިނެވެ. ދިވެހިރާއްޖެއަށް އޭނާ ދާން ވިސްނާތާ ވެސް ދުވަސްކޮޅެއްވެއްޖެކަން ބުންޏެވެ. ލައިތު އަނގޮއްޓިއެއް ބޭނުންވެގެން ކުރި ވީޑިއޯކޯލު ވިޔަފާރީގެ ކޯލަށް ބަދަލުވާން ގިނައިރެއްނުނެގިއެވެ.


Kan'dugai Lonu Fen Hunnanee Keehve? - Vaguthu\nދުޔިޔޭގެ 70 އިންސައްތައަކީ ކަނޑެވެ. އަދި ދުނިޔޭގައިވާ ފެނުގެ 97 އިންސައްތައަކީވެސް ކަނޑެވެ. ނަމަވެސް ކަނޑުގެ ފެނަކީ ބޯން ކަމުދާ އެއްޗެއް ނޫނެވެ. ސަބަބަކީ ކަނޑުގެ ފެނަކީ އޭގައި ގިނަ އަދަކަށް ލޮނު ހިމެނޭ އެއްޗެއް ކަމުގައި ވާތީއެވެ.\nކަނޑުގައި ލޮނު ފެން ހުންނަނީ ކީއްވެ؟\nކަނޑުގައި ލޮނުފެން ހުންނަ މައިގަނޑު ސަބަބަކީ ލޭންޑް އެރޯޝަންގެ ސަބަބުންނެވެ. މިކަންވާ ގޮތަކީ ވާރޭގެ ގޮތުގައި ވެހޭ ކާބޮންޑައި އޮކްސައިޑްއާއި އެކުވެފައިވާ ފެން ގައު ތަކުގައި ހުންނަ ކްލޮރައިޑް ނަމަކަށް ކިޔާ މާއްދާއަކާއި ސޯޑިއަމް ނަމަކަށް ކިޔާ މާއްދާއަކާ އެކުވެއެވެ. އަދި މިފެން ކަނޑުގެ ސަރަހައްދުތަކަށް ދެއެވެ. ކްލޮރައިޑް އަދި ސޯޑިއަމް އެކުވެ، ސޯޑިއަމް ކްލޮރައިޑް ފެނުގައި އުފެދުމުން ފެން ލޮނުވެއެވެ. މިއީ ނޭޝަނަލް އޯސަނިކް އެންޑް އެޓްމޮސްފެރިކް އެޑްމިނިސްޓްރޭޝަންއިން މިކަންވާ ގޮތް ކިޔާދީފައިވާ ގޮތެވެ.\nހުރިހާ ކަނޑެއްގައި ލޮނުގެ މިންވަރު އެއްވަރު ވާނެތަ؟\nކޮންމެ ކަނޑެއްގައިވެސް ލޮނުގެ މިންވަރު ތަފާތު ވާނެއެވެ. މީގެ މާނައަކީ ކޮންމެ ކަނޑަކުންވެސް ލޮނުގެ ރަހަ ލާނީ އެކި ވަރަށެވެ. އަދި ކަނޑުގެ ބައެއް ސަރަހައްދުތައް އަނެއްބައި ސަރަހައްދުތަކާ އަޅާ ބަލާއިރު ލޮނުވާ މިންވަރު ކުޑަވާނެއެވެ. އާއްމުކޮށް ކަނޑުގައި ލޮނު ހުންނަ ނިސްބަތަކީ ކޮންމެ 1,000 ލީޓަރެއްގެ ފެނަށް 35 ގުރާމް ލޮނެވެ. ލޮނުގެ މިންވަރު އެންމެ ބޮޑު ކަނޑަކީ ޕެސިފިކް ކަނޑެވެ. މިއީ ދުނިޔޭގައިވާ އެންމެ ފުން ކަނޑެވެ.\nއޭޕްރީލް 24, 2021 03:14\nއޭޕްރީލް 24, 2021 04:37\nކޮންމެ 1000 ގްރާމް ގެ މޫދުފެނުގަ ހުންނާނީ 35 ގްރާމް ލޮނު. ނުވަތަ 35 ޕާޓްސް ޕާ ތައުޒަންސް... 1000 ލިޓަރުގެ މޫދުފެނުގަ 35 ގްރާމް ލޮނޭ ބުނެފިނަމަ މާލޭގަ މިބޭނުން ކުރާ ސަޕްލައި ފެނަށް ވުރެވެސް ސެލިނިޓީ ދަށްވީއެ.\nއޭޕްރީލް 24, 2021 13:28\nލޮނުގެ އިންވަރު އެންމެ މަތިވާނީ ޑެޑްސީ ގައި. ޕެސިފިކްގެ ވެސް އުތުރާއި ދެކުނުގެ ސަލައިނިޓީ ދަށްވާނެ.


Hollywood gai masakayi feshiiru Alia hiinuthanavas vefai\nހޮލީވުޑް ފިލްމުގެ މަސައްކަތް ފެށިއިރު އާލިއާ ހިތްނުތަނަވަސް ވެފައި\nއާލިއާ ބަޓްގެ ފުރަތަމަ ހޮލީވުޑް ފިލްމު "ހާޓް އޮފް ސްޓޯން" ގެ ޝޫޓިންގަށް އޭނާ މިހާރު ހުރީ ލޮސް އެންޖަލިސް ގައެވެ. އާލިއާ ބުނި ގޮތުގައި އަލަށް ފިލްމު ކުޅެން ފަށާއިރު ކުރެވޭ ކަހަލަ އިހްސާސްތަކެއް މިހާރު އަނެއްކާވެސް އޭނާއަށް ކުރެވެ އެވެ. އަދި މިވަގުތު އޭނާ ހުރީ ވަރަށް ހާސް ކަމުގަ އެވެ.\nބުރާސްފަތި ދުވަހު އާލިއާ އިންސްޓަގްރާމްގައި ޝެއާ ކުރި ޕޯސްޓެއްގައި ނެޓްފްލިކްސްގެ "ހާޓް އޮފް ސްޓޯން" ކުޅެން ފުރާ ވާހަކަ އާއި އޭނާއަށް ކާމިޔާބީއަށް އެދުމަށް އެދިފައި ވެއެވެ.\n"މި ފުރަނީ އަހަރެންގެ ފުރަތަމަ ހޮލީވުޑް ފިލްމު ކުޅެން ދާން. އަލަށް ފިލްމު ކުޅެން ފަށާއިރު ކުރެވޭ ކަހަލަ އިހްސާސް ކުރެވެނީ. ވަރަށް ހިތްނުތަނަވަސްވެފައި މިހިރީ،" ސެލްފީ އަކާއެކު އާލިއާ ޝެއާ ކުރި ޕޯސްޓުގައި ވެއެވެ.\nމި ފިލްމުގައި އާލިއާ އާއެކު ބައިވެރިވަނީ ހޮލީވުޑް ބަތަލާ ގަލް ގެޑޮޓް އާއި "ފިފްޓީ ޝޭޑްސް އޮފް ގްރޭ"ގެ ބަތަލު ޖެމީ ޑޯނަން އެވެ.\nއާލިއާގެ މެސެޖަށް އޭނާގެ މަންމަ ސޯނީ ރާޒްދާން އާއި ފަހަރި، ރިދިމާ ސަހާނީ އަދި ބޮލީވުޑްގެ ފަންނާނުންގެ ތެރެއިން އޭނާގެ އެކުވެރި ގިނަ ބަޔަކު ކޮމެންޓުތައް ކޮށް އޭނާއަށް ހެޔޮއެދުންތައް ފޮނުވާފައި ވެއެވެ.\nއާލިއާގެ ބޮލީވުޑް ފިލްމުތަކުގެ ތެރެއިން އެންމެ އަވަހަށް ރިލީޒްވާނީ ރަންވީރު ސިންގް އާއެކު ކުޅެފައިވާ "ރޮކީ އައުރު ރާނީ ކީ ޕްރޭމް ކަހާނީ" އެވެ. މިއީ ކަރަން ޖޯހަރް ޑައިރެކްޓްކުރާ ފިލްމެކެވެ.\nފިރިމީހާ ރަންބީރު ކަޕޫރާއެކު ކުޅެފައިވާ "ބްރަހްމަޝްތުރާ" ވެސް މި އަހަރު ރިލީޒް ކުރަން ހަމަޖެހިފައިވާއިރު ޕްރިޔަންކާ ޗޯޕްޅާ އާއި ކެޓުރީނާ ކައިފް އާއެކު ކުޅޭ "ޖީ ލޭ ޒަރާ" ކިޔާ ފިލްމެއްގައި ވެސް ބައިވެރިވާކަން ވަނީ އިއުލާން ކޮށްފަ އެވެ.\nބޮލިވުޑް ފަތަހަ ކުރުމަށްފަހު އާލިއާ ހޮލީވުޑަށް


ގެއްލިގެން ހޯދަމުންދާ ޝަފީޢު ހޯދައިދޭ ފަރާތަކަށް 20000 ރުފިޔާގެ އިނާމު ހުށަހަޅާއިފި :: މިކަލް ނޫސް\nގެއްލިގެން ހޯދަމުންދާ ޝަފީޢު ހޯދައިދޭ ފަރާތަކަށް 20000 ރުފިޔާގެ އިނާމު ހުށަހަޅާއިފި\n21 ޖުލައި 2017 14:53\nޝަފީޢު ހޯދައިދޭ ފަރާތަކަށް 20000 ރުފިޔާގެ ފައިސާގެ އިނާމު އާއިލާއިން ހުށަހަޅާއިފި. ފޮޓޯ: ފުލުހުންގެ މީޑިއާ\nގެއްލިގެން ހޯދަމުންދާ ޝަފީޢުގެ ހޯދައިދޭ ފަރާތަކަށް އާއިލާއިން އިނާމަކަށް 20000 (ވިހި ހާސް ރުފިޔާ) ރުފިޔާ ހުށަހަޅައިފިއެވެ. އާއިލާގެ ފަރާތުން މިކަލް ނޫހަށް މައުލޫމަތު ދެއްވަމުން ވިދާޅުވެފައި ވަނީ ޝަފީއު ހޯދައިދޭ ފަރާތަކުން އެކަން ފުލުހުންނަށް އެންގުމަށާއި އަދި އިނާމު ހަވާލުކުރާނީ ފުލުހުންގެ ފަރާތުން މައުލޫމާތު ދޭ މައުލޫމާތަށް ބަލައި ކަމަށެވެ.\nޝަފީއު ގެއްލުނުތާ މިއަދަށް 1 ހަފުތާ ވީއެވެ. މިވީ ދުވަސްތަކުގައި ޝަފީއު ރަށުގެ އެކި ހިސާބުތަކުން ފެންނަކަމަށް އެކި ފަރާތްތަކުން ބުނަމުން ދިޔަސް އެ ކަމުގައި އެކަށީގެންވާ ހެއްކެއް މިހާތަނަށް ލިބިފައި ނުވާކަމަށް އާއިލާއިން ބުނެއެވެ.\nދާދިފަހުން އެމްޖޭއެމް އާއި ދިމާލުން އަތިރިމަތިން ޝަފީޢުގެ ޖިންސްކަމަށް ބެލެވޭ ޖިންސެއް ފެނުނު ކަމަށް ބުނެ ދެކެވޭ ވާހަކަތައް އާއިލާއން ދޮގުކުރެއެވެ. އެއީ ޝަފީޢުގެ ޖިންސެއް ނޫން ކަމަށް، ޝަފީޢުގެ އަންހެނުން ވެސް ޔަގީންކޮށްދޭކަމަށް އާއިލާގެ ފަރާތުން މިކަލް ނޫހަށް މައުލޫމާތު ދިން ފަރާތުން ހާމަކުރިއެވެ. އަދި އާއިލާގެ ފަރާތުން އެދެނީ ޝަފީޢުއާއި ގުޅޭ ގޮތުން ހަގީގަތާއި ޚިލާފު ވާހަކަތައް ނުދެއްކުމަށެވެ.\nއާއިލާއިން ގަބޫލުކުރާ ގޮތުގައި ޝަފީޢު އަށް ދިމާވެފައި ވަނީ ޑިޕްރެޝަންގެ މައްސަލެއެއް ކަމަށް ބެލެވެއެވެ.\nޝަފީޢު އާއި ބެހޭ އެއްވެސް މަޢުލޫމާތެއް ލިބިވަޑައިގެންފައިވާ ފަރާތެއްވާނަމަ ލަސްނުކުރައްވައި އެ މަޢުލޫމާތެއް ފުލުހުންގެ ހޮޓްލައިން ނަމްބަރު 3322111 އަށް ނުވަތަ ފުވައްމުލަކު ޕޮލިސް ސްޓޭޝަނުގެ ނަމްބަރު 9792803 އަށް ގުޅުއްވައި ހިއްސާކޮށް ދެއްވުމަށް ފުލުހުން ވަނީ އާއްމު ބަޔާނެއް ނެރެފައެވެ.\nަިރްދަކުރެެެވިިިއަަްޔް ސަފިިއު ފެަަެެެެއްނަަްނެ\nކަމުދޭ3ކަމުނުދޭ 1 ރައްދު\nދެން ލާޜި ހޯދަން ކިޑްނެޕް ކުރަން ފަށާނީ


Qasim maraali Adhamge shareeai avas kurumahttakai PG inadhabu luikurumuge ehbbasvumakah - One Online\n12 ފެބްރުއަރީ 2020، ޕްރޮސެކިއުޓާ ޖެނެރަލް ހުސެއިން ޝަމީމް ނޫސްވެރިންނަށް މައުލޫމާތު ދެއްވަނީ --- ވަން ފޮޓޯ: މުހައްމަދު އައުޒަމް\nގާސިމް މަރާލި އަދުހަމުގެ ޝަރީއަތް އަވަސް ކުރުމަށްޓަކައި ޕީޖީން އަދަބު ލުއިކުރުމުގެ އެއްބަސްވުމަކަށް\nމިދިޔަ އަހަރުގެ ޑިސެމްބަރު ހަތަރެއްގައި، ތޫނު އެއްޗަކުން ހަމަލާދީ މަރާލި ޓެކްސީ ޑްރައިވަރު ގާސިމް ހަސަންގެ މަރުގެ މައްސަލައިގެ ޝަރީއަތް އަވަސް ކުރުމުގެ ގޮތުން، އެ މައްސަލައިގައި ހައްޔަރުކޮށްފައިވާ އަދުހަމް މުހައްމަދުގެ އަދަބު ލުއި ކުރުމަށް ޕީޖީއާއެކު އިއުތިރާފުގެ އެއްބަސްވުމެއްގައި ސޮއިކުރާނެ ކަމަށް ޕްރޮސެކިއުޓާ ޖެނެރަލް ހުސައިން ޝަމީމު ވިދާޅުވެއްޖެއެވެ.\nޝަމީމު މިހެން ވިދާޅުވީ މި މައްސަލައާއި ގުޅިގެން ނޫސްވެރިންނަށް މައުލޫމާތު ހިއްސާކުރުމަށް މިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުންނެވެ.\nއެގޮތުން ދައުލަތުގެ ފަރާތުން އަދުހަމްއާ އެކު އިއުތިރާފުގެ އެއްބަސްވުމެއްގައި ސޮއި ކުރަން ނިންމާފައިވަނީ ޖިނާއީ އިޖުރާއަތުގެ ގާނޫނުގެ 104 ވަނަ މާއްދާގެ ދަށުން ކަމަށް ޝަމީމު ވިދާޅުވިއެވެ. މި އެއްބަސްވުމުގެ ދަށުން ގާސިމްގެ ވާރިސުން އަދުހަމަށް މަރުގެ އަދަބު ދޭން ނޭދޭ ނަމަ އޭނާގެ އަދަބު ލުއި ވާނެ ކަމަށް ޝަމީމް ވިދާޅުވި އެވެ.\nމި އެއްބަސްވުމުގައި އަދުހަމު ސޮއިކޮށްފި ނަމަ، ގާސިމްގެ ވާރިސުން މަރަށް މަރުހިފަން ނެދޭހާ ހިނދު އޭނާއަށް ކޯޓުން ޖަހާނީ 17 އަހަރާއި ހަ މަހުގެ ހުކުމެއް ކަމަށް ޝަމީމު ވިދާޅުވިއެވެ. އަދި އިއުތިރާފުގެ އެއްބަސްވުމުގައި ސޮއި ނުކޮށްފި ނަމަ ކޯޓުން އޭނާއަށް ކުރާނީ މަރުގެ ހުކުމެއް ކަމަށާއި، އަދުހަމު ކުށަށް އިއުތިރާފު ނުވި ނަމަވެސް އޭނާގެ މައްޗަށް ކުށް ސާބިތު ކުރެވޭ ވަރަށް ހެކި އެބަހުރި ކަމަށް ޝަމީމު ވިދާޅުވިއެވެ.\nޝަމީމު ވިދާޅުވީ އަދުހަމާ އެކު ހެދޭ އެއްބަސްވުމުގެ ދަށުން، މިއަދުގެ ޝަރީއަތުގައި ގާސިމުގެ މަރުގެ ހާދިސާ ހިނގައިދިޔަ ގޮތް އަދުހަމް ކިޔައިދޭނެ ކަމަށެވެ.\nމި ފަދަ އެއްބަސްވުމެއް އެކުލަވާލީ ޝަރީއަތްތަކަށް ދާ ވަގުތާއި ހަރަދު ކުޑަކުރުމަށް ކަމަށް ޝަމީމު ވިދާޅުވިއެވެ. ޝަމީމު ވަނީ ކޮންމެ މައްސަލައަކަށް ބޮޑު ހަރަދެއް ދާއިރު، އެއްބަސްވުމަކާއެކު ޝަރީއަތަށް ދިއުމުން ޝަރީއަތް ދިގުކޮށް ނުހިނގާނެކަން ފާހަގަ ކުރައްވާފައެވެ. އަދި އެއްބަސްވުމަކާއެކު ޝަރީއަތަށް ދާ ހާލަތްތަކުގައި ޝަރީއަތް ކުރިއަށްގެންދާނީ އިއުތިރާފު ކަށަވަރު ކުރުމަށް ކަމަށް ވެސް ޕީޖީ ޝަމީމް ވިދާޅުވި އެވެ.\nގުޅޭ ޓެގު ޕީޖީ އޮފީސް މަރުގެ މައްސަލަތައް ޕްރޮސިކިއުޓާ ޖެނެރަލް ހުސެއިން ޝަމީމް


Messi Ge Molhu Kulhumaaeku Barcelona Enburi Eh Vana Ah - Vaguthu\nމެސީގެ މޮޅު ކުޅުމާއެކު ބާސާ އެނބުރި އެއްވަނަ އަށް\nސްޕެނިޝް ލީގުގައި ރޭ ރެއާލް ވަލޮޑޮލިޑް އަތުން 5-1 އިން މޮޅުވެ ޗެމްޕިއަން ބާސެލޯނާ އަލުން ލީގުގެ އެއް ވަނަ އަށް ޖެހިލައިފި އެވެ.\nމިދިޔަ ހަފްތާ ބަންދުގައި ކުޅެން ހަމަޖެހިފައި އޮތް އެލް ކްލަސިކޯ މެޗު ފަސްކުރުމުން ބާސެލޯނާ އަށް އެއް ވަނަ ގެއްލުނީ ގްރަނާޑާ ކުޅުނު މެޗުން 1-0 އިން މޮޅުވުމުންނެވެ. ރޭގެ މެޗުން މޮޅުވެ ބާސެލޯނާ އަލުން އެއް ވަނަ އަށް އެރީ މިހާތަނަށް އެޓީމު ކުޅުނު 10 މެޗުން 22 ޕޮއިންޓް ހަމަކޮށްގެންނެވެ. ދެ ވަނައިގައި ގްރަނާޑާ އޮތީ 10 މެޗުން 20 ޕޮއިންޓާ އެކު އެވެ. ރޭ އަލަވޭސްއާ ދެކޮޅަށް ރަށުންބޭރުގައި ކުޅެ 1-1 އިން އެއްވަރުވި އެތުލެޓިކޯ މެޑްރިޑް ތިން ވަނައިގައި އޮތީ 11 މެޗުން 20 ޕޮއިންޓް ހަމަކޮށްގެންނެވެ.\nރޭގެ މެޗުގައި ބާސެލޯނާގެ ކެޕްޓަން ލިއޮނެލް މެސީގެ ފަރާތުން މޮޅު ކުޅުމެއް ފެނިގެންދިޔައިރު އޭނާ ވަނީ ދެ ލަނޑު ކާމިޔާބުކޮށް އިތުރު ދެ ލަނޑު ޖަހަން ފުރުސަތު ތަނަވަސްކޮށްދީފަ އެވެ.\nމެޗުގެ ވަރަށް ކުރީކޮޅު ބާސާ އިން ވަނީ ލީޑު ނަގާފަ އެވެ. ޑިފެންޑަރު ކްލެމެން ލޯންގްލޭ ޖެހި ލަނޑުން ބާސާ ކުރިހޯދާފަައިވަނިކޮށް ވަލޮޑޮލިޑަށް މެޗުގެ ނަތީޖާ އެއްވަރުކޮށްދިނީ ކީކޯ އެވެ. ބާސެލޯނާ އަށް އަލުން ލީޑުނަގައިދިނީ މެސީ ދިން ބޯޅަ އަކުން 29 ވަނަ މިނެޓުގައި މިޑްފީލްޑަރު އާޓޫރޯ ވިޑާލް އެވެ.\nފުރަތަމަ ހާފް ނިމުމުގެ ކުރިން މެސީ ބާސެލޯނާގެ ލީޑުފުޅާކޮށްދިނީ ހިލޭ ޖެހުމަކުން ޖެހި ގޯލަކުންނެވެ. މިއީ މެސީ އޭނާގެ ކެރިއަރުގައި ކާމިޔާބުކުރި 50 ވަނަ ހިލޭ ޖެހުންކަން ފާހަގަކޮށްލެވެ އެވެ. ބާސެލޯނާގެ ހަތަރު ވަނަ ލަނޑު އިވާން ރަކިޓިޗް ދިން ބޯޅައަކުން މެސީ ޖެހިއިރު، ބާސާގެ ފަހު ލަނޑު މެސީ ތަނަވަސްކޮށްދިން ފުރުސަތެއްގަައި ކާމިޔާބުކުރީ ލުއިސް ސުއަރޭޒް އެވެ.\n"މެސީއާ ބެހޭގޮތުން އަހަރެން ދައްކަން ހުރި ވާހަކަތައް މިހާރު ހުސްވެއްޖެ. އަހަންނަށް އަބަދުވެސް އިނގޭ ޓީމަށް އެންމެ ބޭނުންޖެހޭ ވަގުތު މެސީ ފެންނާނެކަން. މެޗު ބެލީމަ އެބަފެނޭ މެސީ އަދިވެސް ހުރި ލެވެލް. މެސީ އަދިވެސް އެއްކޮށް ފިޓެއް ނޫން. އެކަމަކު އެންމެ ފިޓް ނޫން އިރުގައިވެސް އޭނަގެ ތަފާތުކަން އެބަ ފެނޭ،" ވަލްވޭޑޭ ބުންޏެވެ.


Raajjey Gai Islam Dheen Noon Dheenakah Ulhey Nama Adhabu Dhinun Kuhvveri Kuran - EU Garaaru - Vaguthu\nރާއްޖޭގައި އިސްލާމްދީން ނޫން ދީނަކަށް އުޅޭނަމަ އަދަބު ދިނުން ކުށްވެރި ކުރަން - އީޔޫ ގަރާރު\nރާއްޖޭގައި އިސްލާމްދީން ނޫން ދީނަކަށް އުޅޭނަމަ އަދަބު ދިނުން ކުށްވެރި ކުރަން މާދަމާ އީޔޫ އިން ރާއްޖެ އާއި ދެކޮޅަށް ފާސްކުރަން މަސައްކަތް ކުރާ ގަރާރުގައި ހިމަނައިފިއެވެ.\nރާއްޖޭގެ ސިޔާސީ ފަރާތްތަކުން އީޔޫ އިން ރާއްޖެ އާއި ދެކޮޅަށް ފިޔަވަޅު އެޅުމަށް ގޮވާލަމުންދާ މި ދަނޑިވަޅުގައި ހަތް ގައުމެއް ގުޅިގެން އީޔޫ ޕާލަމެންޓަށް ހުށަހަޅާފައިވާ ގަރާރުގައި އިސްލާމްދީނުގެ އަސްލުތަކާއި ހިލާފު އިތުރު ކަންތައްތަކެއް ވެސް ހިމަނާފައިވެއެވެ.\nރާއްޖެ އާއި ބެހޭ ގަރާރަށް ބަހުސް ކުރާނީ މާދަމާ މެންދުރުފަހު 14:30 އިން ހަވީރު 16:30 އަށެވެ. އަދި މި ގަރާރަށް މާދަމާ ވޯޓަށް އެހުމަށް ހަމަޖެހިފައިވެއެވެ.\nމި ގަރާރުގައި ވަނީ ރާއްޖޭގައި މަރުގެ އަދަބު ދޭން އުޅޭ އުޅުން ކުށްވެރިކުރުން ތަކުރާރު ކުރަން ވެސް ހިމަނާފައެވެ.\nޔޫރަޕިއަން ޕާލަމެންޓްގައި ރާއްޖޭގެ މައްސަލަ މިފަހަރު އެޖެންޑާކޮށްފައިވަނީ ފަރަންސޭސިވިލާތުގެ ސްޓްރަސްބާގްގައި މިމަހުގެ 12 އިން 15 އަށް ކުރިއަށްދާ ސެޝަންގައެވެ.\nޔޫރަޕިއަން ޕާލަމެންޓަށް ހުށަހަޅާފައިވާ ގަރާރުގައި ވަނީ އަޅާނެ ފިޔަވަޅުތައް ލިސްޓްކުރުމަށް ގޮވާލާފައެވެ.\nމިގަރާރުގައި ރާއްޖޭގެ ކުއްލި ނުރައްކަލުގެ ޙާލަތު އުވާލުމާއި، ރައްޔިތުންގެ މަޖިލީހާއި ޝަރުޢީ ކޯޓުތަކަށް މިނިވަންކަމާއިއެކު މަސައްކަތްކުރެވޭނެ މާހައުލެއް ޤާއިމްކުރުމާއި، މީޑިއާގެ މިނިވަންކަން ދިނުން ހިމެނެއެވެ.\nމިޤަރާރު ފާސްވެއްޖެނަމަ ވިލާތުގެ އިއްތިޙާދުން ދިވެހި ސަރުކާރުގެ އިސްވެރިންނާއި ދެކޮޅަށް ދަތިކުރުމުގެ ފިޔަވަޅުތައް އެޅުމުގެ އަމަލީ މަސައްކަތް ފެށޭނެއެވެ.\nއީޔޫގެ ކައުންސިލުން މީގެ ކުރިން ފާސްކުރި ގަރާރުގައި ރާއްޖެ އަށް ގޮވާލާފައިވަނީ ކުއްލި ނުރައްކަލުގެ ހާލަތު އުވާލުމަށާއި އަސާސީ ހައްގުތައް އަނބުރާ ދިނުމަށާއި ހައްޔަރު ކޮށްފައިވާ ސިޔާސީ ބޭފުޅުން ވަގުތުން ދޫކޮށްލުމަށެވެ. ރާއްޖޭގެ ހާލަތު ރަނގަޅު ނުވާ ނަމަ ފިޔަވަޅު އަޅަން ޖެހިދާނެ ކަމުގެ އިންޒާރު އެ ގަރާރުގައި ވަނީ ދީފަ އެވެ. އަދި ރާއްޖޭގައި މިހާރު ހިނގަމުންދާ ކަންކަމާ މެދު އެ ގަރާރުގައި ކަންބޮޑުވުން ފާޅުކޮށްފައިވެ އެވެ.\nމާޗް 14, 2018 17:29\nމިފެންނަނީ މިބައި ގަނޑުގެ އަސްލު ސިފަ، މި ޤަރާރަށްފަހު މިކަމަށްވެސް ސާބަސްދީ އަތްޖަހާނެ ބަޔަކު މި އިސްލާމީ މުޖުތަމައުގައި ހޭބޯނާރައި އުޅޭނެ....ބަލަން ތިބެމާ\nމާޗް 14, 2018 17:37\nދެން ނުކުމެބުނޭ އީޔޫ ހާދަރނަގަޅޭ ދެންއެމެންއެއްކޮށްގެން ނާށާ\nމާޗް 14, 2018 17:44\nމީދެން ކިހާ ބޮޑިވެއްޖެ ކަމެއް؟ މިބައިގަޑު މައިތިރި ކުރައްވާންދެއެވެ. މިތަނުން އިސްލާމީ ވަހްދަތު ނެތި ކޮށްލުމަށް މިތެޅެނީ\nމާޗް 14, 2018 17:57\nމިހާރު އެނގިއްޖެ ކީރިތި ރަސޫލާޔަށް ފުރަށްސާރަ ކުރާ މީހާގެ ޕާޓީ ޔަކީ އިސްލާމް ދީން ނޫން އެހެންދީން ރާއްޖެޔަށް ގެނައުމަށް އީޔޫގެ ކިބައިން އެދޭ ބައެއްކަން .\nމާޗް 14, 2018 18:00\nގަރާރު ފާސްކޮށްކޮށްތިބޭ. ވާނެ އެއްކަމެއްވެސް ނޯންނާނެ. ތިތަނުން ނިންމި ނިންމުމަކަށް ޢަމަލުކުރީ ކޮން ގައުމަކުން؟\nއައްޗީޑި ކޮން އަނގައެއް ތަޅާކަށް ކަލޭމެން ދެކް އަހަރެނެން ކުޑަކޮށްވެސ ްބިރެއްނުގަނޭ. އަހަރެމެން ބިރުގަނަންނީ ހެއްދެވި ފަރާތަށް.. ފާޑޔފާޑުކުރަންޏާ ދެން ތި ގުރޫޕާއި ވަކިވާން ޖެހިދާނެ. އަހަރެމެން ދުނިޔޭގައި ތިބެގެން ލާހިކެއްނޫން ރާއްޖޭގައި އެހެން ދީނަކަށް އުޅެން..\nމާޗް 14, 2018 18:43\nހެއްދެވިފަރާތް ދެކެބިރުގަނަކަން އެނގުނެންނު އެއްޔެގަ ނެގި ވޯޓުން\nމާޗް 14, 2018 22:05\nއއއިސްލާމްދީން ނޫން ދީނަކަށް ޖާގަދޭންތަ ބިލްގައއޮތީ؟\nމާޗް 14, 2018 19:01\nމާޗް 14, 2018 18:37\nކިހާބޮޑު ކަމެށް ދެންމި ޔަހޫދީ އިދިކޮޅު ބައިގަނޑާއި ހެދި.\nމާޗް 14, 2018 18:47\nކޮންމެހެން އީޔޫ ގަރާރު ފުލު ފުލުގަ ބަރި ބަރި އަށް ނެރުނު ކަމުގައި ވިއަސް ވެސް ކުއްވެރި ކުރިކަމުގައި ވިއަސް ހަމަ އަދަބު ދޭންވާނެ އިސްލާމް ދީނުގައި އަންގަވާފައި ވާގޮތައް އެއިރުން 02 ދުނިޔޭގެ ބާއްޖަވެރިން ނަން ވެގެން ދާނީ\nމާޗް 14, 2018 18:59\nއެމްޑީޕީން ނުވެގެން އުޅޭކަންތަތީ، މިހެންވީމަ އެމްޑީޕީއަކީ ލާދީނީ ފިކުރުގެ ބައިގަނޑަކޭ ބުނެވެނީ! ލާދީނީ ފިކުރުއޮވެގެން އެމްޑީޕީއަކަށް ވެރިކަން ކުރުމުގެ ފުރުސަތެއް ރައްޔިތުން ނުދޭނެ ދެނެއް!\nމާޗް 14, 2018 19:03\nއީ.ޔޫ މޮޔަވޭ ކެނެރީ ދޮހޮއްތުގެ ވާހަކަ ތިޔަ ބައިގަޑު އަޑުއަހާ\nމާޗް 14, 2018 19:25\nއިޔޫއިން އެހެންމީހުންގެ ކަންކަމާ ބެހޭތީ ތިކަން ކުއްވެރިކުރަން\nއިސްލާމްދީންދެކެ ހާދަ ބިރެކޭތިގަންނަނީ\nމާޗް 14, 2018 19:37\nއަމާން އޮމާން ކޮށް ހިނގަމުންދާ ސަރުކާރެއްގައި ހަމަނުޖެހުން އުފައްދާ ބައެބައެ ކުރުމަށް މަސައްކަތް ކުރާ މީހުނާ ދެކޮޅަށް ފިޔަވަޅުއެޅުމުން ތަނުގެ ސުލްޙަ މަސަލަސްކަ ދެމެހެއްޓޭނެ ވާހަކަ އީ ޔޫ އަށް ބުނެލަން.\nމާޗް 14, 2018 19:49\nއަޖައިބެއް. އެމެރިކާގައި އަހަރަކު އެތައް ބަޔަކަށް މަރުގެ އަދަބު ދޭއިރު އެއީ ގޯހަކަށް ނުވޭ. ރާއްޖެއިން އެކަން ކުރީމަ ގޯސްވަނީ ކޮންގޮތަކުން؟\nރާއްޖެއިން ބޭރުން އަންނަ މީހުން އެމީހުންގެ ދީނަށް އުޅުން އެއްވެސް އިރަކު މަނަލެއް ނުކުރޭ. އެކަމަކު ދިވެހި ރައްޔިތަކަށް އިސްލާމްދީން ނޫން އެހެން ދީނަކަށް ނޫޅެވޭނޭ ގާނޫނުއަސާސީގައި އޮންނަނީ. އެއީ އަހަރެމެން ދިވެހިންގެ އަމިއްލަ ކަމެއް. އީޔޫ އަކަށްވެސް އެހެން ޔޫއަކަށްވެސް އެކަމަކާ ނުބެހެވޭނެ. ދިވެހިރައްޖެއަކީ ސައްތައިން ސައްތަ މުސްލިމް ގައުމެއް. އެކަމާ ދެރަވާ ބަޔަކު ދެރަވެފަ ތިބޭ.\nއިރާގަކީ އެއްދުވަސް ވަރެއްގަ އަމާން މިނިވަން ތަނެއް. އަފްގާނިސްތާން ވެސް ހަމަ އެފަދަ. ރާއްޖެ އަކީ މީގެ ކުރިން ވެސް ބޭރުގެ ނުފޫޒް ގަދަޔަށް ކުރިމަތިވި ތަނެއް.\nއަމިއްލަ ގައުމް ހަލާކެއްގެ ތެރެޔަށް ވައްޓާނުލަމާ.\nއަހަރެމެންނަކީ މުސްލިމުން. ސިޔާސީ ތަފާތު ތައް ނައްތާލަމާ.\nއަހަރެމެންގެ ގައުމަށް ޑްރޯން ގެނެސް ބޭރުގެ ފަރާތް ތަކުގެ ނުފޫޒް ގަދަވިޔަ ނުދީ ހައްގު މަގުގަ ބާއްވަން ކުރެވެން އޮތް ކަމެއް ކުރުމަކީ އަހަރެމެންގެ ވާޖިބެއް.\nމާޗް 14, 2018 20:48\nމީ މިވެރިންގެ އަސްލު ސިފަ މީ.އަދިވެސް އިދިކޮޅުން މިއުޅެނީ ބޭރު ކަރަ ކަރާން މީހުން ގެނެސް ވެރިކަން ވައްޓާލަން ރައްޔިތުން ބޮލަށް މި ލާދީނީ ފިކުރު މީހުން ކަންތައް ވިސްނޭ އިރު އޮންނާނީ ވާނެ ހަތަރެތި ވެފަ\nމާޗް 14, 2018 21:44\nކެނެރީގޭ ނަޝީދަށް ވެރިކަން ހޯދާދެން މި އިޔޫ އެމެރިކާ ތެޅިއަރުވަނީ އިސްލާމް ދީން ނޫން އެހެން ދީންތަކަށް ފުރުސަތު ދެންވެގެން.\nމާޗް 14, 2018 22:02\nއއއިދިކޮޮޅު ކުދިން ނުނެރެގެން އާދޭސްކޮށް ރޮއެހަދާ ގަރާރުތައްތިޔޮއއްގެން ނެރެދެނީނު.\nމާޗް 14, 2018 22:46\nއޭތް ބަލަ ކާފަރުންނަކަށް ނޫނޭ މުސްލިމުން އުޅެންވީގޮތް އެނގެނީކީ!!!ކަލޭމެން އުޅޭ ގޮތަށް އުޅެންޏާ ކޮބާ ސަލާމަތަކީ..\nމާޗް 14, 2018 23:02\nމިއީނަސީދުގެ ވާހަކަތޯ ؟\nމާޗް 14, 2018 23:20\nޙޫމްމް.. މީދޯ މިއުޅޭ އިދިކޮޅު ބައިގަނޑު މިކުރާ މަސައްކަތަކީ. ޤައުމު ޣައިރުދީނަށް އަނބުރަން އެއްބަސްވެގެން ތިބި ތިބުމަށްދޯ މިކިޔަނީ އިދޮކޮޅު ކޯލިޝަނޭ ދޯ!\nމާޗް 15, 2018 00:00\nކޮއިފުޅުމެންނޭ އަހަރެމެންގެ ވެރި ރަސްކަލާނގެ އަމުރުފުޅުގައިވަނީ " ދީނެއްގެ ގޮތުގައި އިސްލާމްދީން ނޫން އެހެންދީނެއް އެދޭމީހާ ދަންނާށެވެ. ފަހެ އޭނާގެ ކިބައިން އެކަން ގަބޫލު ނުކުރައްވާހުއްޓެވެ. އަދި އާޚިރުގައި އޭނާވާހުށީ ގެއްލެނި ވެގެންވީ މީހުންގެތެރެއިންނެވެ". މިހެންނެވެ. އެހެންވީމާ ކަލޭމެން ރުޅިއަޔަސް ކުށްވެރިކުރިޔަސް އަހަރުމެންނަކަށް މިނޫންގޮތަކަށް އެކަން ކުރެވޭކަށް ނެތެވެ. ވަރަށް ސޮރީ އެވެ.\nމާޗް 15, 2018 09:18\nއީޔޫ އެވެ. މިކަމާ ނުބެހި ހުންނާށެވެ. އެހެން ކަންކަމާ ބެހުނަސް ވަރިހަމައެވެ.\nމާޗް 15, 2018 09:33\nމީނަޝީދު އަޑީގަހުރެގެން ކުރާކަމެއް.\nމާޗް 15, 2018 10:18\nއެއްމެންވެސް ޙާއްސަކޮށް ހުޅަނގުން ޖޯކު ޖަހާ ޙުދުމުހުތާރު ވެރިިޔެކޭ ބުނެ ބަސްތަށް ބުނެ އުޅެނީ ނޯތު ކޮރެޔާގެމީހާރު ލީޑަރަށް ށެވެ. އެއީ އޭނާ ބޯކޮށަފާހުައްނަގޮތަށް އެގައުމުގެ އެހެން ރައްޔިތުންވެސް ބޯ ކޮށާފަހުއްނަންޖެހޭތީ ޔޮލައެވެ!\nއީޔޫ އޭ މިކިޔާ ބައިގަނޑުގެ ޖޯކުކަން ވަކި ކުޑަތޯ؟ޙުދުމުހުތާރު ކަން ވަކި ކުޑަތޯ؟ މާދުރުގައި އޮތް އާބާދީގައި މިލިއަނެއްވެސް ހަމަނުވާ ކުދިކުދި ޖަޒީރާ ރައްތަކެއްގެ މައްޗައް އެކުލެވޭ މި ކުޑަކުޑަ ގައުމެއްގެ ރައްޔިތުން އުޅެނވީ މި އީޔޫ މީހުން ބުނާގޮތަށްށޯ! އުޅެންވީ ދީނާިއި ޤާނޫނާއި ޤަވާއިދުތަށް ހެދުމުގަޔާ، އަދި ކޯޓުތަކުގައި ޝަރިއަތްތައް ކުރުމާއި،ވެރިޔަކަށް ހުއްނަންޖެހޭނީ ކާކުކަމާއި، ޖަލައް ލަންވި މީހުންނައި ނުލާންވި މީހުންނައީ، އަދި ކާވޭނީގެ ގޮތުން ގުޅެންޖޭހޭ ވައްތަރުތަކާއީ އަދީ ނުވިތާކަށް އަނބިފިރިކަމުގެ ގުޅުންތަށްވެސް ހިނގަންވީ މި އީޔޫ ބުނާ ގޮތައްށޯލަ!؟\nވިސްނާލަ މި އީޔޫ މީހުންނަށްވުރެ ޙުދުމުހުތާރު އަދި ޖޯކު ބަޔަކު ދެން މިއުޑުގެދަށުގައި ވޭބަ؟؟؟\nމާޗް 15, 2018 16:14\nއިސްލާމް ދީން ނޫން އެހެން ދީނެއް މި ފަސް ގަޑައް ބޭ ނުން ނުވާތީ އުތުރު މީހުން ނަށް މި ކަޑަ ވަނީ އެކަން ވަރަށް ސާފު\nމާޗް 15, 2018 16:17\nކޮބާ ހީވޭ ކަމެއްހެން. މީ އެވެރިން އެ ތެޅިފޮޅޭ ކަމަކީ!


ރައީސް ބޭނުންފުޅުވާ މެންބަރެއް މަޖިލީސް ރައީސް ކަމަށް ހޮވަން މަސައްކަތް ކުރާނަން: ރިޔާޒު ރައީސް ބޭނުންފުޅުވާ މެންބަރެއް މަޖިލީސް ރައީސް ކަމަށް ހޮވަން މަސައްކަތް ކުރާނަން: ރިޔާޒު\nރައީސް ބޭނުންފުޅުވާ މެންބަރެއް ހޮވަން މަސައްކަތް ކުރާނަން: ރިޔާޒު\nކުނޫޒުގައި ބޭއްވި ނޫސްވެރިންގެ ބައްދަލުވުމެއްގައި ޢަބްދުﷲ ރިޔާޒާއި (ކ) ރައީސް ޞާލިހު (ވ) -- ފޮޓޯ / މިހާރު\nރައީސުލްޖުމްހޫރިއްޔާ އިބްރާޙީމް މުޙައްމަދު ޞާލިޙު ތާޢީދު ކުރައްވާ މެންބަރަކު 19ވަނަ ރައްޔިތުން މަޖިލީހުގެ ރައީސާއި ނާއިބު ރައީސަކަށް ގެނައުމަށް މަސައްކަތް ކުރައްވާނެ ކަމަށް ޖުމްހޫރީ ޕާޓީގެ ފަރާތުން ތިމަރަފުށީ ދާއިރާއަށް މިފަހަރު ވާދަކުރައްވާ އެ ދާއިރާގެ ގޮނޑި ކާމިޔާބު ކުރެއްވި އަދި މިހާރު ކިނބިދޫ ދާއިރާގެ މެންބަރު ޢަބްދުﷲ ރިޔާޒު ވިދާޅުވެއްޖެއެވެ.\nރިޔާޒު ކުރެއްވި ޓްވީޓެއްގައި ވިދާޅުވީ ރައީސް ޞާލިޙު ތާޢީދު ކުރައްވާ މެންބަރަކު މަޖިލީހުގެ ރައީސާއި ނާއިބު ރައީސްގެ މަޤާމަށް އިންތިޚާބު ކުރެއްވުމަށް ޖުމްހޫރީ ޕާޓީ (ޖޭޕީ) މެންބަރުންގެ ތާޢީދު ހޯދުމަށް މަސައްކަތް ކުރާނެ ކަމަށެވެ. އޭނާ ވިދާޅުވީ ތިމަރަފުށީ ދާއިރާއަށް އުއްމީދީ ބަދަލެއް ގެނެސްދެވެން އޮތީ ސަރުކާރާއި ގުޅިގެން ކަމަށެވެ.\nޖުމްހޫރީ ޕާޓީއަށް މަޖިލިސް އިންތިޚާބުގައި ލިބުނީ ފަސް ގޮނޑިއެވެ. ސަރުކާރު ކޯލިޝަންގައި ހިމެނޭ އެމްޑީޕީއަށް 65 ގޮނޑިއާއެކު މަޖިލީހުގެ ސުޕަރ މެޖޯރިޓީ ވަނީ ހޯދާފައެވެ.\nރައްޔިތުން މަޖިލީހުގެ ރައީސްކަމުގެ މަޤާމަށް ގިނަ މެންބަރުންތަކެއް ވަނީ ޝަޢުގުވެރިކަން ފާޅުކޮށްފައެވެ. އޭގެތެރެއިން ހުރިހާ މެންބަރުންނަކީވެސް އެމްޑީޕީއަށް ނިސްބަތްވާ މެންބަރުންނެވެ. އޭގެތެރޭގައި އައްޑޫ ސިޓީގެ ތިން ދާއިރާއަށް ނިސްބަތްވާ ތިން މެންބަރަކު ހިމެނިވަޑައިގަންނަވައެވެ. އެއީ، ހިތަދޫ އުތުރު ދާއިރާގެ މެމްބަރު މުހައްމަދު އަސްލަމާއި މަރަދޫ ދާއިރާގެ އިބްރާހިމް ޝަރީފް (މަވޯޓާ)ގެ އިތުރުން މީދޫ ދާއިރާގެ މެމްބަރު ރޮޒައިނާ އާދަމެވެ. މީގެއިތުރުން ލުފުށީ ދާއިރާ އިން އިންތިޚާބުވެވަޑައިގެންނެވި ކުރީގެ ހޯމް މިނިސްޓަރު ހަސަން އަފީފާއި މެދު ހެންވޭރު ދާއިރާގެ އަލީ އާޒިމްވެސް މަޖިލިސް ރައީސް ކަމަށް ޝައުގުވެރިކަން ފާޅުކޮށްފައެވެ.\nމި މެންބަރުންތަކުގެ ތެރެއިން ކުރީގެ ރައީސް އަދި މައްޗަންގޮޅި މެދު ދާއިރާ އިން އިންތިޚާބުވެވަޑައިގެންނެވި މުހައްމަދު ނަޝީދު ތާއީދު ކުރައްވަނީ އަސްލަމަށެވެ. ރައީސް ޞާލިޙު ތާޢީދު ކުރައްވާ މެންބަރެއްގެ ނަން މިހާތަނަށް ހާމަ ކުރައްވާފައި ނުވިނަމަވެސް އެމްޑީޕީގެ ބައެއް މެންބަރުން ވިދާޅުވަނީ ރައީސް ޞާލިޙު ތާޢީދު ކުރައްވަނީ އަފީފަށް ކަމަށެވެ.\nރައްޔިތުންގެ މަޖިލީހުގެ ރައީސަކު ހޮވާނީ، އަލަށް އިންތިޚާބުވެވަޑައިގަތް މެމްބަރުން މި މަހު 28 ގައި ހުވާ ކުރައްވައި ބާއްވާ ފުރަތަމަ ޖަލްސާގަ އެވެ.


Europa league: Arsenal, Leicester aai Hoffenheim2vana burah dhathuru kohfi - AO News\nމޯލްޑް ކޮޅަށް ލަނޑުޖެހުމަށްފަހު އާސެނަލްގެ ކުޅުންތެރިން އުފާ ފާޅުކުރަނީ. --ފޮޓޯ: ޓުވިޓާ\nޔުއެފާ ޔުރޮޕާ ލީގުގައި ރޭ ކުޅުނު މެޗުތަކަށްފަހު އިނގިރޭސި ދެ ޓީމު ކަމަށްވާ އާސެނަލް އާއި ލެސްޓާ ސިޓީގެ އިތުރުން އިޓަލީގެ އޭއެސް ރޯމާ އާއި ޖަރުމަނުގެ ހޮފެންހައިމް ގްރޫޕް ސްޓޭޖުގައި ބާކީ ދެ މެޗު އޮއްވާ ދެވަނަ ބުރަށް ދަތުރުކޮށްފިއެވެ.\nނޯވޭގެ މޯލްޑްގެ ދަނޑުގައި 3-0 އިން އާސެނަލް މޮޅުވިއިރު، ޕޯޗުގަލްގައި ސްޕޯޓިން ބްރާގާއާ ދެކޮޅަށް ލެސްޓާ ކުޅުނު މެޗު ނިމުނީ 3-3 އިން އެއްވަރުވެގެންނެވެ. ރޫމޭނިއާގެ ސީއެފްއާރް ކްލޫޖް އަތުން 2-0 އިން ރޯމާ މޮޅުވިއިރު، ޖަރުމަނުގެ ހޮފެންހައިމް ވަނީ 2-0 އިން ޗެކް ރިޕަބްލިކްގެ ސްލޮވަން ލިބެރެކް ބަލިކޮށްފައެވެ.\nމޯލްޑްގެ ދަނޑުގައި އާސެނަލުން ކާމިޔާބުކުރި ތިން ލަނޑުވެސް ޖެހީ ފަހު ހާފުގައެވެ. އެގޮތުން، ދެވަނަ ހާފުގެ ކުޅުން ފެށިތާ ފަސްވަނަ މިނެޓުގައި އާސެނަލުން ލީޑްނެގީ ނިކޮލަސް ޕެޕޭ އެވެ. މިދިޔަ އާދީއްތަ ދުވަހުގެރޭ ލީޑްސް ޔުނައިޓެޑާ ދެކޮޅަށް ކުޅުނު މެޗުގައި ރަތް ކާޑެއް ހޯދި ޕެޕޭ ވަނީ ރޭގެ މެޗުގައި މޮޅު ކުޅުމެއް ދައްކާފައެވެ. އާސެނަލުން ޖެހި ދެވަނަ ލަނޑު، މެޗުގެ 55 ވަނަ މިނެޓުގައި ޖޯ ވިލޮކް ދިން ބޯޅައަކުން ރީސް ނެލްސަން ކާމިޔާބުކޮށްދިންއިރު އެ ޓީމުގެ ތިންވަނަ ލަނޑު، މެޗު ނިމެން ހަތް މިނެޓަށްވެފައިވަނިކޮށް ޖަހައިދިނީ މި ހާފުގައި ކުޅެން ނިކުތް ޒުވާން ފޯވާޑް ފޮލަރިން ބަލޮގަން އެވެ.\nލެސްޓާ ސިޓީއާ ސްޕޯޓިން ބްރާގާ ބައްދަލުކުރި މެޗުގެ ތެރެއިން. –ފޮޓޯ: ޔުއެފާ.ކޮމް\nރޭގެ ނަތީޖާއާއެކު ގްރޫޕް ބީގައި ހިމެނޭ އާސެނަލް އޮތީ ކުޅުނު ހަތަރު މެޗުން ސައްތައިން ސައްތައިގެ ރެކޯޑަކާއެކު އެއްވަނައިގައެވެ. ދެވަނައިގައި ހަ ޕޮއިންޓާއެކު މޯލްޑް އޮތްއިރު ތިންވަނައިގައި އޮތް އޮސްޓްރިއާގެ ރެޕިޑް ވިއެނާ ވަނީ 3-1 އިން ޑަންޑޯކް ބަލިކޮށް ހަމަ މި އަދަދަށް ޕޮއިންޓް ހޯދާފައެވެ. ފުލުގައި އޮތް ޑަންޑޯކަށް އަދި ޕޮއިންޓެއް ނުލިބެއެވެ.\nއެސްޓާޑިއޯ މުނިސިޕަލް ޑެ ބްރާގާގައި ރޭ ކުޅުނު މެޗުގައި ބްރާގާ އަށް ހަތަރުވަނަ މިނެޓުގައި ލީޑްނެގީ އަލީ އެލްމުސްރާތީ އެވެ. އޭގެ ފަސް މިނެޓުފަހުން، ލެސްޓާގެ ހާވީ ބާންސް ނަތީޖާ ހަމަހަމަކޮށްދީފައިވަނިކޮށް ޕައުލީނިއޯ ވަނީ ބްރާގާ އަށް ދެވަނަ ފަހަރަށް ލީޑްނަގައިދީފައެވެ. ލެސްޓާ އިން ދެވަނަ ފަހަރަށް އެއްވަރުކުރީ މެޗުގެ 78 ވަނަ މިނެޓުގައި ލޫކް ތޯމަސް ކާމިޔާބުކުރި ގޯލުންނެވެ. އޭގެފަހުން، މެޗުގެ އެންމެ ފަހު މިނެޓުގައި ފްރޭންސާޖިއޯ ބާބޯސާ ބްރާގާ އަށް އަލުން ލީޑްނަގައިދީފައިވަނިކޮށް، މެޗުގެ އިތުރުވަގުތުގައި ލެސްޓާގެ ފޯވާޑް ޖެމީ ވާޑީ ވަނީ އެ ޓީމަށް ތިންވަނަ ފަހަރަށް އެއްވަރުކޮށްދީފައެވެ.\nގްރޫޕް އެލްގެ އެއްވަނައިގައި އުޅޭ ހޮފެންހައިމް ވަނީ ލިބެރެކް އަތުން ހޯދީ މޮޅާއެކު 12 ޕޮއިންޓް ހަމަކޮށްފައެވެ. އޭގެ ތިން ޕޮއިންޓް ފަހަތުން ދެވަނައިގައި އޮތް ރެޑްސްޓާ ބެލްގްރޭޑް ވަނީ ރޭ ގެންޓް އަތުން 2-0 އިން މޮޅުވެފައެވެ. ތިންވަނައިގައި އޮތް ލިބެރެކް އަށް ތިން ޕޮއިންޓް ލިބިފައިވާއިރު، ފުލުގައި އޮތް ގެންޓް އަށް ޕޮއިންޓެއް ނުލިބެއެވެ.\nރޭގެ މެޗަށް ނިކުތުމުގެ ކުރީން ޑިއޭގޯ މަރަޑޯނާގެ ހަނދާނުގައި ނަޕޯލީ ކުޅުންތެރިން 10 ނަންބަރު ޖާޒީލައިގެން ހަމަހިމޭންކަމުގެ ސުކޫތެއްގައި. –ފޮޓޯ: ޓުވިޓާ\nކްލޫޖް އަތުން 2-0 އިން ރޯމާ މޮޅުވި މެޗުގައި އެ ޓީމުން ޖެހި ފުރަތަމަ ގޯލަކީ ކްލޫޖްގެ ކުޅުންތެރިއަކު އަތުން ބައިކޮޅަށް ވަތް ގޯލެކެވެ. ރޯމާގެ ދެވަނަ ލަނޑު، ލިބުނު ޕެނަލްޓީއަކުން ކާމިޔާބުކޮށްދިނީ ޖޯޑަން ވެރެޓޫޓް އެވެ. މި ގްރޫޕްގެ އެއްވަނައިގައި ރޯމާ އޮތީ ހަތަރު މެޗުން 10 ޕޮއިންޓް ހޯދައިގެންނެވެ. ދެވަނައިގައި ހަތް ޕޮއިންޓާއެކު އޮތް ސްވިޒަލެންޑްގެ ޔަންގް ބޯއީސް ވަނީ ބަލްގޭރިއާގެ ސީއެސްކޭއޭ ސޯފިއާ އަތުން 1-0 އިން މޮޅުވެފައެވެ. ތިންވަނައިގައި އޮތް ކްލޫޖަށް ހަތަރު ޕޮއިންޓް ލިބިފައިވާއިރު، ސޯފިއާ ފުލުގައި އޮތީ އެއް ޕޮއިންޓާއެކު އެވެ.\nމި މުބާރާތުގައި ރޭ ކުޅުނު ފާހަގަކޮށްލެވޭ އެހެން މެޗުތަކަށް ބަލާއިރު، ދާދިފަހުން ހާޓްއެޓޭކެއް ޖެހިގެން މަރުވި ނަޕޯލީގެ ކުރީގެ ލެޖެންޑް ޑިއޭގޯ މަރަޑޯނާގެ ހަނދާނުގައި އެ ޓީމުން ކުޅެން ނިކުތީ 10 ނަންބަރު ޖަހާފައިވާ ޖޯޒީތަކެއްގައެވެ. ނަޕޯލީގެ ދަނޑުގައި ކްރޮއޭޝިއާގެ ރިޔެކާއާ ދެކޮޅަށް ރޭ ކުޅުނު މި މެޗުން އެ ޓީމު މޮޅުވީ 2-0 އިންނެވެ. އެ ޓީމުގެ ލަނޑުތައް ޖަހައިދިނީ މަޓެއޯ ޕޮލިޓާނޯ އާއި ހާވިންގް ލޮޒާނޯ އެވެ.\nޔުރޮޕާ ލީގުގައި ރޭ ކުޅުނު އިތުރު މެޗުތަކުގެ ނަތީޖާއަށް ބަލާއިރު، ސްކޮޓްލެންޑްގެ ރޭންޖާސްއާ ދެކޮޅަށް ޕޯޗުގަލްގެ ބެންފީކާ ކުޅުނު މެޗު ނިމުނީ 2-2 އިން އެއްވަރުވެގެންނެވެ. ފްރާންސްގެ ލިއްލޭގެ ދަނޑުގައި އިޓަލީގެ އޭސީ މިލާނާ ދެކޮޅަށް ކުޅުނު މެޗު 1-1 އިން އެއްވަރުވިއިރު، ހޯސޭ މޮރީނިއޯގެ އިރުޝާދުގެ ދަށުން މި ސީޒަނުގައި މޮޅުކުޅުމެއް ދައްކަމުން އަންނަ ޓޮޓެންހަމް ހޮޓްސްޕާ ވަނީ އަމިއްލަ ދަނޑުގައި ބަލްގޭރިއާގެ ލުޑޮގޮރެޓްސް އަތުން 4-0 އިން މޮޅުވެފައެވެ. ސްޕެނިޝް ލީގުގެ އެއްވަނައިގައި އުޅޭ ރެއާލް ސޮސިއެޑާޑާ ދެކޮޅަށް ހޮލެންޑްގެ އޭޒެޑް އަލްކްމާރް ކުޅުނު މެޗު ނިމުނީ ލަނޑެއްނުޖެހި 0-0 އިން ދެ ޓީމު އެއްވަރުވެގެންނެވެ.\nނަޕޯލީކުޅިވަރުއާސެނަލްއޭއެސް ރޯމާދުނިޔެލެސްޓާ ސިޓީޔުރޮޕާ ލީގު


Miee World Cup Gai Kulheyne Emme Nurahkaatheri Kulhuntheriyaa? - Vaguthu\nމިއީ ވޯލްޑް ކަޕްގައި ކުޅޭނެ އެންމެ ނުރައްކާތެރި ކުޅުންތެރިޔާ؟\nގްރޫޕު ޖީގައި އެންމެ ނުރައްކާތެރި ކުޅުންތެރިޔަކަށް ވާނީ އިންގްލޭންޑުގެ ފޯވާޑު ހެރީ ކޭން ކަމަށް، ބެލްޖިއަމް ގައުމީ ޓީމު އަދި ޗެލްސީގެ ކީޕަރު ތިބައު ކަޓުއާ ބުނެފިއެވެ.\nކަޓުވާ ގަބޫލު ކުރާގޮތުގައި ވޯލްޑް ކަޕުގައި އޭނާ އާއި އޭނާގެ ޓީމު އިންގްލޭންޑާއި ކުޅޭ މެޗުގައި އެންމެ އުނދަގޫ ކުރާނެ އެއް ކުޅުންތެރިޔަކަށް ވެގެންދާނީ އެޓީމުގެ ކެޕްޓަން ޓޮޓެންހަމް އަށް ކުޅެމުންދާ ހެރީ ކޭން އެވެ. މިދިޔަ ސީޒަނުގައި ކޭން ވަނީ ޓޮޓެންހަމް އަށް 30 ގޯލު ޕްރެމިއާ ލީގުގައި ކާމިޔާބު ކޮށް ދީފައެވެ. އޭނާ އަބަދުވެސް ލަނޑު ޖެހުމަކީ ކަޓުއާ އަށް ލިބޭ އިތުރު ބިރެއް ކަމަށް އޭނާ ދެކެއެވެ.\n"އިނގްލޭންޑަކީ ތަފާތު މޮޅެތި ކުޅުންތެރިން އެކުލެވިގެންވާ ޓީމެއް، ގިނަ ކުޅުންތެރިންނަށް ބަލަން ޖެހޭނެ. ނަމަވެސް ކޮންމެ އަހަރަކު 30 ވަރަކަށް ގޯލު ޖަހާ ކުޅުންތެރިއަކީ ކެން، އެއީ އެންމެ ނުރައްކާތެރި ކުޅުންތެރިޔާ" ޗެލްސީގެ ކީޕަރު ބުންޏެވެ.\nބެލްޖިއަމް ވޯލްޑް ކަޕުގެ ކުރިން ކުޅޭ އެކުވެރި ކަމުގެ މެޗެއް ބުދަ ދުވަހު މިސްރާއިއެކު ކުޅޭނެއެވެ. ކަޓުވާ ގަބޫލުކުރާގޮތުގައި ވޯލްޑް ކަޕުގައި ޓިއުނޭޝިއާ އާއި ދެކޮޅަށް ދައްކަން ޖެހޭ ކުޅުން ދެއްކޭނީ މިސްރާއި ދެކޮޅަށް މޮޅު ކުޅުމެއް ކުޅެގެންނެވެ.\n"މިސްރުގެ އެންމެ މޮޅު ޓީމާއި ދެކޮޅަށް ނުކުޅެވޭތީ ދެރަވޭ، އެއީ އެޓީމުގެ އެންމެ މުހިންމު ކުޅުންތެރިޔާ މުހައްމަދު ސަލާހު އަނިޔާގެ ސަބަބުން ނުކުޅޭތީ. އެހެން ނަމަވެސް މިއީ ވަރުގަދަ މެޗަކަށް ވާނެ، ޓިއުނޭޝިއާ އާއި ދެކޮޅަށް ކުޅުން ކަހަލަ،" ކަޓުއާ ބުންޏެވެ.


Thafaathu dhakkai Liverpool aa Tottenham dhe vana burah | Mihaaru\nނަޕޯލީގެ މާރިއޯ ރުއީ (ވ) ލިވަޕޫލްގެ ސަލާހު ހުއްޓުވަން މަސައްކަތްކުރަނީ.-- ފޮޓޯ: އޭއެފްޕީ\nތަފާތު ދައްކައި ލިވަޕޫލާއި ޓޮޓެންހަމް ދެ ވަނަ ބުރަށް\n12 ޑިސެމްބަރ 2018 - 09:242comments\nލިވަޕޫލް (ޑިސެމްބަރު 12) - ޔުއެފާ ޗެމްޕިއަންސް ލީގުގެ ގްރޫޕް ސްޓޭޖު ފަހު މެޗުގައި ތަފާތު ދައްކައި ލިވަޕޫލާއި ޓޮޓެންހަމް ހޮޓްސްޕާސް މުބާރާތުގެ ދެ ވަނަ ބުރުން ފުރުސަތު ހޯދައިފި އެވެ. ލިވަޕޫލުން އަމިއްލަ ދަނޑުގައި 1-0 އިން ނަޕޯލީ ބަލިކުރިއިރު، ޓޮޓެންހަމުން ވަނީ ފަހު ވަގުތު 1-1 އިން ބާސެލޯނާއާ އެއްވަރުކޮށްފަ އެވެ.\nގްރޫޕްގެ އެއް ވަނަ ހޯދީ ރޭ ރެޑްސްޓާ އަތުން 4-1 އިން މޮޅުވި ޕީއެސްޖީ އެވެ. ޕީއެސްޖީ އަށް 11 ޕޮއިންޓް ލިބުނުއިރު، ދެ ވަނައިގައި އޮތް ލިވަޕޫލާއި ތިން ވަނައިގައި އޮތް ނަޕޯލީ ނިންމާލީ ނުވަ ޕޮއިންޓާ އެކު އެވެ. އެންމެ ފުލުގައި އޮތް ރެޑްސްޓާ އަށް ލިބުނީ ހަތަރު ޕޮއިންޓެވެ.\nރޭގެ މެޗާ ހަމައަށް ގްރޫޕް ސީގެ އެއް ވަނައިގައި އޮތީ ނަޕޯލީ އެވެ. އެކަމަކު ރޭ ލިވަޕޫލް އަތުން ބަލިިވުމުން ޕޮއިންޓުގެ ގޮތުންނާއި ފައިދާ ގޯލުން ވެސް އެޓީމާ ނަޕޯލީ އެއްވަރުވިއިރު، ލިވަޕޫލް ދެ ވަނަ ބުރުން ޖާގަ ހޯދީ ޖެހި ގޯލަށް ބަލާއިރު ނަޕޯލީ އަށް ވުރެ ކުރި ހޯދައިގެންނެވެ. ލިވަޕޫލުން ނުވަ ލަނޑު ޖެހިއިރު، ނަޕޯލީގެ އޮތީ ހަތް ގޯލެވެ.\nލިވަޕޫލުން ރޭގެ މެޗަށް ނުކުތްއިރު އޮތީ ނަތީޖާ ނެރެން މަޖުބޫރުވެފަ އެވެ. އެ ޓީމުން ފުރަތަމަ މިނިޓުން ފެށިގެން އެޓޭކިން ގޭމަކަށް ވިސްނައިގެން ކުޅުނުއިރު، މެޗުގެ 34 ވަނަ މިނިޓްގައި ލިވަޕޫލަށް ލީޑުނަގައިދިނީ މުހައްމަދު ސަލާހު އެވެ. މެޗުގެ ދެ ވަނަ ހާފުގައި ލިވަޕޫލަށް އިތުރު ލަނޑެއް ޖަހައިދޭން އެންމެ ގިނަ ފުރުސަތުތަކެއް ލިބުނީ ސަޑިއޯ މާނޭ އަށެވެ. އޭނާ އަށް ހުސްކޮށް ހަތަރު ފުރުސަތެއް ލިބުނުއިރު ބޭނުމެއް ނުކުރެވުނެވެ.\nމެޗު އެއްވަރުކޮށްލައިގެން ވެސް ދެ ވަނަ ބުރަށް ދެވެން އޮތް ނަޕޯލީން ވަނީ މެޗުގެ ފަހު މިނިޓްގައި ލަނޑެއް ޖެހުމާ ގާތަށް ޖެހިލައިފަ އެވެ. ބަދަލު ކުޅުންތެރިއެއްގެ ގޮތުގައިކުޅެން އެރި އާކަންޑިއުޝް މިލިޗް އޭރިއާ ތެރެއިން ޖެހި ބޯޅަ ލިވަޕޫލްގެ ކީޕަރު އެލިސަން ބެކާ ވަނީ ހުށިޔާރުކަމާ އެކު މަތަކޮށްފަ އެވެ. މެޗަށް ފަހު ލިވަޕޫލްގެ ކޯޗު ޔާގެން ކްލޮޕް ވަނީ މި ސީޒަނުގައި 82 މިލިއަން ޑޮލަރު ދީފައި ގަތް އެލިސަން އަށް ވަރަށް ބޮޑަށް ތައުރީފްކޮށްފަ އެވެ.\n"އަހަންނަށް އެލިސަން މިހާ މޮޅުކަން އެނގޭނަމަ އަހަރެން ދިން އަގުގެ ދެ ގުނަ ބޮޑުކޮށް ވިޔަސް އޭނާ ގަންނާނަން. މޮޅުވި ލަނޑު ޖެހީ ސަލާހު. އެކަމަކު މި މެޗުގައި އަހަރެމެން ސަލާމަތްކޮށްދިނީ އެލިސަން. އެ މަންޒަރު ބަޔާންކޮށްދޭނެ ގޮތެއް އަހަންނަށް ނޭނގެ،" ކްލޮޕް ބުންޏެވެ.\nގްރޫޕް ބީގެ އެއް ވަނަ ދިޔައީ 14 ޕޮއިންޓާ އެކު ބާސެލޯނާ އެވެ. ދެ ވަނައިގައި އޮތް ޓޮޓެންހަމާއި ތިން ވަނައިގައި އޮތް އިންޓަ މިލާނަށް އަށް ޕޮއިންޓް ލިބިފައިވާއިރު، އެންމެ ފުލުގައި ނިންމި ޕީއެސްވީ އެއިންދޯވަން އަށް ލިބުނީ ދެ ޕޮއިންޓެވެ. އިންޓަ ރޭ ކުޅުނު މެޗުން ވަނީ އަމިއްލަ ދަނޑުގައި ޕީއެސްވީއާ ވަނީ 1-1 އިން އެއްވަރުވެފަ އެވެ.\nޓޮޓެންހަމްގެ ކޭން (ކ) އާއި ލޫކަސް މޯރާ އުފާފާޅުކުރަނީ. -- ފޮޓޯ: އޭއެފްޕީ\nމި ފަހަރުގެ ޗެމްޕިއަންސް ލީގުގެ ފުރަތަމަ ތިން މެޗުން މޮޅެއް ނުލިބި ނިންމާލަން ޖެހުމުން ޓޮޓެންހަމަށް ދެ ވަނަ ބުރުން ޖާގަ ނުލިބޭނެ ކަމަށް ބެލެވުނެވެ. އެކަމަކު ފަހު ހަތަރު މެޗުން ނެރުނު ނަތީޖާއާ އެކު ޓޮޓެންހަމް ވަނީ ދެ ވަނަ ބުރުން ފުރުސަތު ހޯދައިފަ އެވެ. ޓޮޓެންހަމަށް އިންޓައާ ވާދަކޮށް ކުރި ލިބުނީ ރަށުންބޭރުގައި ޖެހި ގޯލަށް ބަލައިގެންނެވެ.\nލުއިސް ސުއަރޭޒް ނެތި ލިއޮނަލް މެސީ ވެސް ފުރަތަމަ އެގާރައިގައި ނުހިމަނައި ކުޅުނު ބާސެލޯނާ އަށް ރޭގެ މެޗުގެ ހަތް ވަނަ މިނިޓްގައި ލީޑުނަގައިދިނީ އޮސްމާން ޑެމްބެލޭ އެވެ. ޓޮޓެންހަމުން ނަތީޖާ ހަމަހަމަ ކުރަން ކުރަމުންދިޔަ މަސައްކަތް ކާމިޔާބުވީ މެޗު ނިމެން ފަސް މިނިޓަށް ވެފައި ހުއްޓަ އެވެ. ޓޮޓެންހަމްގެ ލަނޑު ޖެހީ ލޫކަސް މޯރާ އެވެ.\nމެޗަށް ފަހު ޓޮޓެންހަމްގެ ކޯޗު މައުރީސިއޯ ޕޮޗެޓީނޯ ބުނީ މިއީ އޭނާގެ ކުޅުންތެރިން ހުއްޓައިނުލައި އެއް ހިތްވަރެއްގައި ކުރި މަސައްކަތުގެ ނަތީޖާ ކަމަށާއި މިއީ އެ ޓީމުގެ ސަޕޯޓަރުން ދިން ހިތްވަރާ އަޅާކިޔާއިރު ހައްގު ކާމިޔާބެއް ކަމަށެވެ.\nއިންޓަ ދަނޑުގައި ކުޅުނު މެޗުގެ 13 ވަނަ މިނިޓްގައި ޕީއެސްވީ އަށް ލީޑުނަަގައިދިނީ މެކްސިކޯގެ ވިންގް ހާވިން ލޮޒާނޯ އެވެ. މެޗު ނިމެން 18 މިނިޓަށް ވެފައި ހުއްޓައި އިންޓަ އަށް އެއްވަރުކޮށްދިނީ އެ ޓީމުގެ ކެޕްޓަން މައުރޯ އިކާޑީ އެވެ.\nގްރޫޕް އޭ ގެ އެއް ވަނަ ހޯދީ ރޭ މޮނާކޯ އަތުން 2-0 އިން މޮޅުވި ޑޯޓްމަންޑް އެވެ. އެ ޓީމަށް ވަނީ ދެ ވަނައިގައި އޮތް އެތުލެޓިކޯ މެޑްރިޑާ އެއްވަރަށް 13 ޕޮއިންޓް ލިބިފަ އެވެ. ކްލަބް ބްރޫޖްއާ ދެކޮޅަށް ކުޅުނު މެޗުން ރޭ އެތުލެޓިކޯ ވަނީ ލަނޑެއް ނުޖެހި 0-0 އިން އެއްވަރުވެފަ އެވެ. ޑޯޓްމަންޑަށް އެއް ވަނަ ލިބުނީ ގޯލުގެ ތަފާތުންނެވެ. ތިން ވަނައިގައި އޮތް ބްރޫޖަށް ހަ ޕޮއިންޓް ލިބުނުއިރު، ތިއަރީ އޮންރީގެ ކޯޗުކަމުގައި ކުޅޭ މޮނާކޯ މުބާރާތް ނިންމާލީ އެންމެ ޕޮއިންޓަކާ އެކު އެވެ.\nއިތުރު ލިޔުންތައް ބާސެލޯނާ ޗެމްޕިއަންސް ލީގު ޓޮޓެންހަމް އިންޓަ މިލާން ލިވަޕޫލް\nމެސީ އަށް ހެޓްރިކެއް، ލިވަޕޫލް ފަހު ވަގުތު މޮޅުވެއްޖެ\nބާސާ އެއް ވަނަ އަށް، އިންޓަގެ އަމިއްލަ ބާރު ގެއްލިއްޖެ\nލިވަޕޫލް އަލުން ޔޫރަޕުގެ ރަސްކަމަށް!